CELEX: 32017R1986
Language: sl
Date: 2017-10-31 00:00:00
Title: Uredba Komisije (EU) 2017/1986 z dne 31. oktobra 2017 o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta v zvezi z Mednarodnim standardom računovodskega poročanja 16 (Besedilo velja za EGP. )

9.11.2017   
               
               
                  SL
               
               
                  Uradni list Evropske unije
               
               
                  L 291/1
               
            UREDBA KOMISIJE (EU) 2017/1986
      z dne 31. oktobra 2017
      o spremembi Uredbe (ES) št. 1126/2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta v zvezi z Mednarodnim standardom računovodskega poročanja 16
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (1) in zlasti člena 3(1) uredbe,
      ob upoštevanju naslednjega:
      
                  (1)
               
               
                  z Uredbo Komisije (ES) št. 1126/2008 (2) so bili sprejeti nekateri mednarodni standardi in pojasnila, ki so veljali 15. oktobra 2008.
               
            
                  (2)
               
               
                  Upravni odbor za mednarodne računovodske standarde (IASB) je 13. januarja 2016 izdal Mednarodni standard računovodskega poročanja (MSRP) 16 Najemi. Cilj tega standarda je izboljšati računovodsko poročanje o najemnih pogodbah.
               
            
                  (3)
               
               
                  Sprejetje MSRP 16 pomeni posledične spremembe naslednjih standardov ali pojasnil standardov: MSRP 1, MSRP 3, MSRP 4, MSRP 7, MSRP 9, MSRP 13, MSRP 15, Mednarodni računovodski standard (MRS) 1, MRS 2, MRS 7, MRS 12, MRS 16, MRS 21, MRS 23, MRS 32, MRS 37, MRS 38, MRS 39, MRS 40, MRS 41, Pojasnilo Odbora za pojasnjevanje mednarodnih standardov računovodskega poročanja (OPMSRP) 1, OPMSRP 12, Pojasnilo Stalnega odbora za pojasnjevanje (SOP) 29 in SOP 32.
               
            
                  (4)
               
               
                  Pri posvetovanju z Evropsko svetovalno skupino za računovodsko poročanje je bilo potrjeno, da MSRP 16 izpolnjuje merila za sprejetje, določena v členu 3(2) Uredbe (ES) št. 1606/2002.
               
            
                  (5)
               
               
                  Uredbo (ES) št. 1126/2008 bi bilo zato treba ustrezno spremeniti.
               
            
                  (6)
               
               
                  Ukrepi, predvideni s to uredbo, so v skladu z mnenjem Računovodskega regulativnega odbora –
               
            SPREJELA NASLEDNJO UREDBO:
      Člen 1
      Priloga k Uredbi (ES) št. 1126/2008 se spremeni:
      
                  (a)
               
               
                  Vstavi se Mednarodni standard računovodskega poročanja (MSRP) 16 Najemi, kot je navedeno v Prilogi k tej uredbi;
               
            
                  (b)
               
               
                  MRS 1, MRS 2, MRS 7, MRS 12, MRS 16, MRS 21, MRS 23, MRS 32, MRS 37, MRS 38, MRS 39, MRS 40, MRS 41, MSRP 1, MSRP 3, MSRP 4, MSRP 7, MSRP 9, MSRP 13, MSRP 15, OPMSRP 1, OPMSRP 12, SOP 29 in SOP 32 se spremenijo v skladu z MSRP 16, kot je navedeno v Prilogi k tej uredbi.
               
            Člen 2
      Podjetja začnejo uporabljati spremembe iz člena 1 najpozneje z začetkom prvega poslovnega leta, ki se začne 1. januarja 2019 ali po tem datumu.
      Člen 3
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 31. oktobra 2017
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 243, 11.9.2002, str. 1.
      
         (2)  Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta (UL L 320, 29.11.2008, str. 1).
      
         PRILOGA
         
            Mednarodni standard računovodskega poročanja 16
         
         
            
               Najemi
            
         
         
            Mednarodni standard računovodskega poročanja 16 Najemi
            
         
         CILJ
         
                  
                     
                        1.
                     
                  
                  
                     Ta standard določa načela za pripoznavanje, merjenje, predstavljanje in razkrivanje najemov. Njegov cilj je zagotoviti, da najemniki in najemodajalci zagotovijo ustrezne informacije na način, ki zvesto predstavlja te transakcije. Te informacije so podlaga za uporabnike računovodskih izkazov, da ocenijo vpliv najemov na finančni položaj, finančno uspešnost in denarne tokove podjetja.
                  
               
                  
                     2.
                  
                  
                     Podjetje pri uporabi tega standarda upošteva pogoje pogodb ter vsa pomembna dejstva in okoliščine. Podjetje ta standard dosledno uporablja za pogodbe s podobnimi značilnostmi in v podobnih okoliščinah.
                  
               PODROČJE UPORABE
         
                  
                     3.
                  
                  
                     Podjetje ta standard uporablja za vse najeme, vključno s sredstvi s pravico do uporabe v podnajemu, razen pri:
                     
                                 (a)
                              
                              
                                 najemih za iskanje ali izrabljanje rudnin, nafte, zemeljskega plina in podobnih neobnovljivih virov;
                              
                           
                                 (b)
                              
                              
                                 najemih bioloških sredstev, ki spadajo v področje uporabe MRS 41 Kmetijstvo, in jih poseduje najemnik;
                              
                           
                                 (c)
                              
                              
                                 dogovorih o koncesijah za opravljanje storitev, ki spadajo v področje uporabe Pojasnila OPMSRP 12 Dogovori o koncesiji storitev;
                              
                           
                                 (d)
                              
                              
                                 licencah za intelektualno lastnino, ki jih podeli najemodajalec in ki spadajo v področje uporabe MSRP 15 Prihodki iz pogodb s kupci; in
                              
                           
                                 (e)
                              
                              
                                 pravicah, ki jih ima najemnik v skladu z licenčno pogodbo v okviru MRS 38 Neopredmetena sredstva za postavke, kot so filmi, videoposnetki, gledališke igre, rokopisi, patenti in avtorske pravice.
                              
                           
               
                  
                     4.
                  
                  
                     Najemnik lahko, če želi, ta standard uporabi za najeme neopredmetenih sredstev, ki niso opisana v 3.(e) členu.
                  
               IZVZETJA IZ OBVEZNOSTI PRIPOZNAVANJA (B3.–B8. ČLEN)
         
                  
                     5.
                  
                  
                     Najemnik se lahko odloči, da zahtev iz 22.–49.člena ne bo uporabil za:
                     
                                 (a)
                              
                              
                                 
                                    kratkoročne najeme in
                              
                           
                                 (b)
                              
                              
                                 najeme, pri katerih je sredstvo, ki je predmet najema, majhne vrednosti (kot je opisano v B3.–B8. členu).
                              
                           
               
                  
                     6.
                  
                  
                     Če se najemnik odloči, da zahtev iz 22.–49. člena ne bo uporabil za kratkoročne najeme ali za najeme, pri katerih je sredstvo, ki je predmet najema, majhne vrednosti, najemnine, povezane s temi najemi, pripozna kot odhodke na podlagi enakomerne časovne metode skozi celotno trajanje najema ali na kakšni drugi sistematični podlagi. Najemnik uporabi drugo sistematično podlago, če ta podlaga bolje odraža vzorec najemnikovih koristi.
                  
               
                  
                     7.
                  
                  
                     Če najemnik obračuna kratkoročne najeme z uporabo 6. člena, šteje najem za namene tega standarda za nov najem, če:
                     
                                 (a)
                              
                              
                                 je bil najem spremenjen; ali
                              
                           
                                 (b)
                              
                              
                                 če se je spremenilo trajanje najema (na primer če najemnik izrabi možnost, ki prej ni bila upoštevana pri določitvi trajanja najema).
                              
                           
               
                  
                     8.
                  
                  
                     Odločitev za kratkoročne najeme se izvede glede na vrsto sredstva, ki je predmet najema, na katerega se nanaša pravica do uporabe. Vrsta sredstva, ki je predmet najema, je skupina po naravi podobnih sredstev, ki se najemajo, ki se pri poslovanju podjetja podobno uporabljajo. Odločitev za najeme, pri katerih je sredstvo, ki je predmet najema, majhne vrednosti, se lahko izvede glede na posamezne najeme.
                  
               IDENTIFIKACIJA NAJEMA (B9.–B33. ČLEN)
         
                  
                     
                        9.
                     
                  
                  
                     Podjetje ob sklenitvi pogodbe oceni, ali gre za najemno pogodbo oziroma ali pogodba vsebuje najem. Pogodba je najemna pogodba oziroma vsebuje najem, če se z njo prenaša pravica do obvladovanja uporabe določenega sredstva za določeno obdobje v zameno za nadomestilo. V B9.–B31. členu so določeni napotki za oceno, ali gre pri pogodbi za najemno pogodbo oziroma ali vsebuje najem.
                  
               
                  
                     10.
                  
                  
                     Obdobje se lahko opiše kot količina uporabe določenega sredstva (na primer število enot proizvoda, ki bodo proizvedene z določeno opremo).
                  
               
                  
                     11.
                  
                  
                     Podjetje ponovno oceni, ali gre pri pogodbi za najemno pogodbo oziroma ali pogodba vsebuje najem, samo če se spremenijo pogoji pogodbe.
                  
               
            Ločevanje sestavin pogodbe
         
         
                  
                     12.
                  
                  
                     Pri pogodbi, ki je najemna pogodba oziroma vsebuje najem, podjetje obračuna vsako najemno sestavino v pogodbi kot najem ločeno od nenajemnih sestavin pogodbe, razen če podjetje uporabi praktično rešitev iz 15. člena. V B32.–B33. členu so določene smernice za ločevanje sestavin pogodbe.
                  
               
            
               Najemnik
            
         
         
                  
                     13.
                  
                  
                     Pri pogodbi, ki vsebuje najemno sestavino ter eno ali več dodatnih najemnih ali nenajemnih sestavin, najemnik razdeli nadomestilo v pogodbi na vsako najemno sestavino na podlagi relativne samostojne cene najemne sestavine in vsote samostojnih cen nenajemnih sestavin.
                  
               
                  
                     14.
                  
                  
                     Relativna samostojna cena najemnih in nenajemnih sestavin se določi na podlagi cene, ki bi jo najemodajalec ali podoben dobavitelj ločeno zaračunal podjetju za to ali podobno sestavino. Če ni vedno na voljo samostojna cena, ki bi jo bilo mogoče ugotoviti, najemnik oceni samostojno ceno, pri čemer v največji možni meri uporablja informacije, ki jih je mogoče ugotoviti.
                  
               
                  
                     15.
                  
                  
                     Možna praktična rešitev je, da se najemnik odloči, da glede na posamezne vrste sredstev, ki so predmet najema, ne bo ločil nenajemnih sestavin od najemnih, temveč bo vsako najemno sestavino in povezane nenajemne sestavine obračunal kot eno samo najemno sestavino. Najemnik te praktične rešitve ne uporablja za vstavljene izpeljane finančne instrumente, ki izpolnjujejo merila iz 4.3.3. člena MSRP 9 Finančni instrumenti.
                  
               
                  
                     16.
                  
                  
                     Če najemnik ni uporabil praktične rešitve iz 15. člena, nenajemne sestavine obračuna z uporabo drugih ustreznih standardov.
                  
               
            
               Najemodajalec
            
         
         
                  
                     17.
                  
                  
                     Pri pogodbah, ki vsebujejo najemno sestavino ter eno ali več dodatnih najemnih ali nenajemnih sestavin, najemodajalec razporedi nadomestilo v pogodbi z uporabo 73.–90. člena MSRP 15.
                  
               TRAJANJE NAJEMA (B34.–B41. ČLEN)
         
                  
                     18.
                  
                  
                     Podjetje določi trajanje najema kot obdobje, v katerem najema ni mogoče odpovedati, skupaj z:
                     
                                 (a)
                              
                              
                                 obdobji, za katera velja možnost podaljšanja najema, če je precej gotovo, da bo najemnik to možnost izrabil; in
                              
                           
                                 (b)
                              
                              
                                 obdobji, za katera velja možnost odpovedi najema, če je precej gotovo, da najemnik te možnosti ne bo izrabil.
                              
                           
               
                  
                     19.
                  
                  
                     Pri oceni, ali je precej verjetno, da bo najemnik izrabil možnost podaljšanja najema ali da ne bo izrabil možnosti odpovedi najema, podjetje upošteva vsa pomembna dejstva in okoliščine, ki zagotavljajo ekonomsko spodbudo za to, da najemnik ne bi podaljšal najema ali da ne bi izrabil možnosti odpovedi najema, kot je opisano v B37.–B40. členu.
                  
               
                  
                     20.
                  
                  
                     Najemnik ponovno oceni, ali je precej gotovo, da bo izrabil možnost podaljšanja ali da ne bo izrabil možnosti odpovedi ob nastopu pomembnega dogodka ali pomembne spremembe okoliščin, ki:
                     
                                 (a)
                              
                              
                                 jih najemnik obvladuje in
                              
                           
                                 (b)
                              
                              
                                 ki vplivajo na to, ali je precej gotovo, da bo najemnik izrabil možnost, ki prej ni bila upoštevana pri določitvi trajanja najema, ali da ne bo izrabil možnosti, ki je bila prej upoštevana pri njegovi določitvi trajanja najema (kot je opisano v B41. členu).
                              
                           
               
                  
                     21.
                  
                  
                     Podjetje spremeni trajanje najema v primeru spremembe obdobja, v katerem najema ni mogoče odpovedati. Obdobje, v katerem najema ni mogoče odpovedati, se na primer spremeni, če:
                     
                                 (a)
                              
                              
                                 najemnik izrabi možnost, ki prej ni bila upoštevana pri določitvi trajanja najema s strani podjetja;
                              
                           
                                 (b)
                              
                              
                                 najemnik ne izrabi možnosti, ki je bila prej upoštevana pri določitvi trajanja najema s strani podjetja;
                              
                           
                                 (c)
                              
                              
                                 pride do dogodka, v katerem je najemnik pogodbeno zavezan, da izrabi možnost, ki prej ni bila zajeta pri določitvi trajanja najema s strani podjetja, ali
                              
                           
                                 (d)
                              
                              
                                 pride do dogodka, v katerem je najemniku pogodbeno prepovedano izkoristiti možnost, ki je bila prej zajeta pri določitvi trajanja najema s strani podjetja.
                              
                           
               NAJEMNIK
         
            Pripoznavanje
         
         
                  
                     
                        22.
                     
                  
                  
                     Najemnik na datum začetka najema pripozna sredstvo, ki predstavlja pravico do uporabe, in obveznost iz najema.
                  
               
            Merjenje
         
         
            
               Začetno merjenje
            
         
         
            Začetno merjenje sredstva, ki predstavlja pravico do uporabe
         
         
                  
                     
                        23.
                     
                  
                  
                     Najemnik na datum začetka najema meri sredstvo, ki predstavlja pravico do uporabe, po nabavni vrednosti.
                  
               
                  
                     24.
                  
                  
                     Vrednost sredstva, ki predstavlja pravico do uporabe, zajema:
                     
                                 (a)
                              
                              
                                 znesek začetnega merjenja obveznosti iz najema, kot je opisana v 26. členu;
                              
                           
                                 (b)
                              
                              
                                 plačila najemnine, ki so bila izvedena na datum začetka najema ali pred njim, zmanjšana za prejete spodbude za najem;
                              
                           
                                 (c)
                              
                              
                                 
                                    začetne neposredne stroške, ki so nastali najemniku, in
                              
                           
                                 (d)
                              
                              
                                 oceno stroškov, ki bodo nastali najemniku pri demontaži ali odstranitvi sredstva, ki je predmet najema, obnovitvi mesta, na katerem se nahaja, ali vrnitvi sredstva, ki je predmet najema, v stanje, kot se zahteva v pogojih najema, razen če so ti stroški nastali pri proizvodnji zalog. Najemniku nastane obveza za te stroške na datum začetka najema ali kot posledica uporabe sredstva, ki je predmet najema, v določenem obdobju.
                              
                           
               
                  
                     25.
                  
                  
                     Najemnik pripozna stroške, opisane v 24.(d) členu, kot del stroškov sredstva, ki predstavlja pravico do uporabe, ko zanj nastane obveza za te stroške. Najemnik uporabi MRS 2 Zaloge za stroške, ki nastanejo v določenem obdobju kot posledica uporabe sredstva, ki predstavljajo pravico do uporabe, za proizvodnjo zalog v tem obdobju. Obveze za take stroške, ki so obračunani z uporabo tega standarda ali MRS 2, se pripoznajo in merijo z uporabo MRS 37 Rezervacije, pogojne obveznosti in pogojna sredstva.
                  
               
            Začetno merjenje obveznosti iz najema
         
         
                  
                     
                        26.
                     
                  
                  
                     Najemnik na datum začetka najema izmeri obveznost iz najema po sedanji vrednosti najemnin, ki na ta datum še niso plačane. Najemnine se diskontirajo po obrestni meri, sprejeti pri najemu, če je to obrestno mero mogoče takoj ugotoviti. Če navedene obrestne mere ni mogoče takoj ugotoviti, najemnik uporabi najemnikovo predpostavljeno obrestno mero za izposojanje.
                  
               
                  
                     27.
                  
                  
                     Najemnine, zajete pri merjenju obveznosti iz najema, na datum začetka najema zajemajo naslednja plačila pravice do uporabe sredstva, ki je predmet najema, v obdobju najema, ki niso plačana na začetni datum:
                     
                                 (a)
                              
                              
                                 
                                    nespremenljive najemnine (tudi po vsebini nespremenljive najemnine, kot so opisane v B42. členu), zmanjšane za terjatve za spodbude za najem;
                              
                           
                                 (b)
                              
                              
                                 
                                    spremenljive najemnine, ki so odvisne od indeksa ali stopnje in ki se na začetku merijo z indeksom ali stopnjo, ki velja na datum začetka najema (kot je opisano v 28. členu);
                              
                           
                                 (c)
                              
                              
                                 zneski, za katere se pričakuje, da jih bo najemnik plačal na podlagi jamstev za preostalo vrednost;
                              
                           
                                 (d)
                              
                              
                                 izpolnitvena cena možnosti nakupa, če je precej gotovo, da bo najemnik izrabil to možnost (ocena z upoštevanjem dejavnikov, opisanih v B37.–B40. členu) in
                              
                           
                                 (e)
                              
                              
                                 plačila kazni za odpoved najema, če trajanje najema odraža, da bo najemnik izrabil možnost odpovedi najema.
                              
                           
               
                  
                     28.
                  
                  
                     Med spremenljive najemnine, ki so odvisne od indeksa ali stopnje iz 27.(b) člena, spadajo na primer plačila, vezana na indeks maloprodajnih cen, plačila, vezana na referenčne obrestne mere (kot je LIBOR) ali plačila, ki se spreminjajo glede na spremembe tržnih najemnin.
                  
               
            
               Poznejše merjenje
            
         
         
            Poznejše merjenje sredstva, ki predstavlja pravico do uporabe
         
         
                  
                     
                        29.
                     
                  
                  
                     Po datumu začetka najema najemnik meri sredstvo, ki predstavlja pravico do uporabe, z uporabo modela nabavne vrednosti, razen če uporabi katerega od modelov merjenja iz 34. in 35. člena.
                  
               
            Model nabavne vrednosti
         
         
                  
                     30.
                  
                  
                     Če najemnik uporablja model nabavne vrednosti, sredstvo, ki predstavlja pravico do uporabe, meri po nabavni vrednosti:
                     
                                 (a)
                              
                              
                                 zmanjšani za nabrano amortizacijo in nabrane izgube zaradi oslabitve sredstev in
                              
                           
                                 (b)
                              
                              
                                 popravljeni za ponovno merjenje obveznosti iz najema iz 36.(c) člena.
                              
                           
               
                  
                     31.
                  
                  
                     Pri amortiziranju sredstva, ki predstavljajo pravico do uporabe, najemnik uporabi zahteve za amortizacijo iz MRS 16 Opredmetena osnovna sredstva ob upoštevanju zahtev iz 32. člena.
                  
               
                  
                     32.
                  
                  
                     Če se do konca trajanja najema lastništvo sredstva, ki je predmet najema, z najemom prenese na najemnika ali če vrednost sredstva, ki predstavlja pravico do uporabe, odraža, da bo najemnik izrabil možnost nakupa, najemnik amortizira sredstvo, ki predstavlja pravico do uporabe od datuma začetka najema do konca dobe koristnosti sredstva, ki je predmet najema. V nasprotnem primeru najemnik sredstvo, ki predstavlja pravico do uporabe, amortizira od datuma začetka najema do konca njegove dobe koristnosti oziroma do konca trajanja najema, če je krajše od dobe koristnosti sredstva.
                  
               
                  
                     33.
                  
                  
                     Najemnik za ugotavljanje, ali je sredstvo, ki predstavlja pravico do uporabe, oslabljeno, in za obravnavanje ugotovljene oslabitve sredstev uporabi MRS 36 Oslabitev sredstev.
                  
               
            Drugi modeli merjenja
         
         
                  
                     34.
                  
                  
                     Če najemnik za naložbene nepremičnine uporabi model poštene vrednosti iz MRS 40 Naložbene nepremičnine, navedeni model poštene vrednosti uporabi tudi za sredstva, ki predstavljajo pravico do uporabe, ki ustrezajo opredelitvi naložbenih nepremičnin iz MRS 40.
                  
               
                  
                     35.
                  
                  
                     Če so sredstva, ki predstavljajo pravico do uporabe, povezana z vrsto opredmetenih osnovnih sredstev, za katero najemnik uporablja model prevrednotenja iz MRS 16, se lahko najemnik odloči, da bo ta model prevrednotenja uporabljal za vsa sredstva, ki predstavljajo pravico do uporabe, ki so povezana z navedeno vrsto opredmetenih osnovnih sredstev.
                  
               
            Poznejše merjenje obveznosti iz najema
         
         
                  
                     
                        36.
                     
                  
                  
                     Najemnik po datumu začetka najema meri obveznost iz najema tako, da:
                     
                                 
                                    (a)
                                 
                              
                              
                                 
                                    poveča knjigovodsko vrednost, kar odraža obresti na obveznost iz najema;
                                 
                              
                           
                                 
                                    (b)
                                 
                              
                              
                                 
                                    zmanjša knjigovodsko vrednost, kar odraža izvedena plačila najemnine, in
                                 
                              
                           
                                 
                                    (c)
                                 
                              
                              
                                 
                                    ponovno izmeri knjigovodsko vrednost, ki mora odražati ponovne ocene ali spremembe najema iz 39.–46. člena ali spremembe po vsebini nespremenljivih najemnin (glej 42. člen).
                                 
                              
                           
               
                  
                     37.
                  
                  
                     Obresti na obveznost iz najema v vsakem obdobju med trajanjem najema so enake znesku, iz katerega izhaja stalna obdobna obrestna mera na preostalo stanje obveznosti iz najema. Obdobna obrestna mera je diskontna mera iz 26. člena ali, če je primerno, popravljena diskontna mera iz 41., 43. ali 45.(c) člena.
                  
               
                  
                     38.
                  
                  
                     Če stroški niso zajeti v knjigovodski vrednosti kakšnega drugega sredstva z uporabo drugih veljavnih standardov, najemnik po datumu začetka najema v poslovnem izidu pripozna:
                     
                                 (a)
                              
                              
                                 obresti na obveznost iz najema in
                              
                           
                                 (b)
                              
                              
                                 spremenljive najemnine, ki niso zajete pri merjenju obveznosti iz najema v obdobju, v katerem nastopi dogodek ali pogoj, ki sproži navedena plačila.
                              
                           
               
            Ponovna ocena obveznosti iz najema
         
         
                  
                     39.
                  
                  
                     Po datumu začetka najema najemnik z uporabo 40.–43. člena ponovno izmeri obveznost iz najema tako, da slednja odraža spremembe v najemnini. Najemnik znesek iz ponovnega merjenja obveznosti iz najema pripozna kot prilagoditev vrednosti sredstva, ki predstavlja pravico do uporabe. Če pa je knjigovodska vrednost sredstva, ki predstavlja pravico do uporabe, enaka nič in se obveznost iz najema pri merjenju še zmanjša, najemnik preostali znesek ponovnega merjenja pripozna v poslovnem izidu.
                  
               
                  
                     40.
                  
                  
                     Najemnik obveznost iz najema ponovno izmeri tako, da spremenjene najemnine diskontira z uporabo spremenjene diskontne mere, če:
                     
                                 (a)
                              
                              
                                 se je spremenilo trajanje najema, kot je opisano v 20.–21. členu. Najemnik spremenjene najemnine določi na podlagi spremenjenega trajanja najema; ali
                              
                           
                                 (b)
                              
                              
                                 se je spremenila ocena možnosti nakupa sredstva, ki je predmet najema, podana ob upoštevanju dogodkov in okoliščin iz 20.–21. člena v zvezi z možnostjo nakupa. Najemnik določi spremenjene najemnine tako, da odražajo spremembo v zneskih, ki jih je treba plačati v okviru možnosti nakupa.
                              
                           
               
                  
                     41.
                  
                  
                     Najemnik pri uporabi 40. člena določi spremenjeno diskontno mero kot obrestno mero, sprejeto pri najemu, za preostali del trajanja najema, če je mogoče to mero takoj ugotoviti, ali kot najemnikovo predpostavljeno obrestno mero za izposojanje na datum ponovne ocene, če obrestne mere, sprejete pri najemu, ni mogoče takoj ugotoviti.
                  
               
                  
                     42.
                  
                  
                     Najemnik obveznost iz najema ponovno izmeri tako, da spremenjene najemnine diskontira, če:
                     
                                 (a)
                              
                              
                                 se spremenijo zneski, ki jih bo po pričakovanju treba plačati iz naslova jamstva za preostalo vrednost. Najemnik določi spremenjene najemnine tako, da odražajo spremembo v zneskih, ki jih bo po pričakovanju treba plačati iz naslova jamstva za preostalo vrednost;
                              
                           
                                 (b)
                              
                              
                                 se spremenijo prihodnje najemnine zaradi spremembe indeksa ali stopnje, ki se uporablja za določanje navedenih plačil, tudi na primer spremembe, ki odraža spremembe tržnih najemnin, po opravljenem pregledu tržnih najemnin. Najemnik ponovno izmeri obveznost iz najema tako, da odraža spremenjene najemnine,samo če pride do spremembe v denarnih tokovih (tj. ko začne veljati prilagoditev plačil najemnine). Spremenjene najemnine za preostali del trajanja najema najemnik določi na podlagi spremenjenih pogodbenih plačil.
                              
                           
               
                  
                     43.
                  
                  
                     Najemnik pri uporabi 42. člena uporablja nespremenjeno diskontno mero, razen če je sprememba najemnine posledica spremembe spremenljivih obrestnih mer. V tem primeru najemnik uporabi spremenjeno diskontno mero, ki odraža spremembe obrestne mere.
                  
               
            Spremembe najema
         
         
                  
                     44.
                  
                  
                     Najemnik spremembo najema obračuna kot ločen najem, če:
                     
                                 (a)
                              
                              
                                 se s spremembo poveča obseg najema, ker se dodaja pravica do uporabe enega ali več sredstev, ki so predmet najema, in
                              
                           
                                 (b)
                              
                              
                                 se nadomestilo za najem poveča za znesek, sorazmeren s samostojno ceno povečanja obsega in ustreznimi prilagoditvami navedene samostojne cene, tako da odraža okoliščine posamezne pogodbe.
                              
                           
               
                  
                     45.
                  
                  
                     Za spremembo najema, ki ni obračunana kot ločen najem, najemnik na dan začetka veljavnosti spremembe najema:
                     
                                 (a)
                              
                              
                                 razporedi nadomestilo iz spremenjene pogodbe z uporabo 13.–16. člena;
                              
                           
                                 (b)
                              
                              
                                 določi trajanje spremenjenega najema z uporabo 18.–19. člena in
                              
                           
                                 (c)
                              
                              
                                 obveznost iz najema ponovno izmeri tako, da spremenjene najemnine diskontira z uporabo spremenjene diskontne mere. Spremenjena diskontna mera se za preostali del trajanja najema določi kot obrestna mera, sprejeta pri najemu, če je mogoče to mero takoj ugotoviti, ali kot najemnikova predpostavljena obrestna mera za izposojanje na dan začetka veljavnosti spremembe, če obrestne mere, sprejete pri najemu, ni mogoče takoj ugotoviti.
                              
                           
               
                  
                     46.
                  
                  
                     Pri spremembi najema, ki ni obračunana kot ločen najem, najemnik ponovno merjenje obveznosti iz najema obračuna tako, da:
                     
                                 (a)
                              
                              
                                 knjigovodsko vrednost sredstva, ki predstavlja pravico do uporabe, zmanjša za spremembe najema, s katerimi se zmanjšuje obseg najema, tako da odraža delno ali popolno odpoved najema. Najemnik v poslovnem izidu pripozna dobiček ali izgubo, ki sta povezana z delno ali popolno odpovedjo najema;
                              
                           
                                 (b)
                              
                              
                                 vrednost sredstva, ki predstavlja pravico do uporabe, prilagodi v skladu z vsemi drugimi spremembami najema.
                              
                           
               
            Predstavljanje
         
         
                  
                     47.
                  
                  
                     Najemnik v izkazu finančnega položaja prikaže ali v pojasnilih razkrije:
                     
                                 (a)
                              
                              
                                 sredstva, ki predstavljajo pravico do uporabe, ločeno od drugih sredstev. Če sredstev, ki predstavljajo pravico do uporabe, v izkazu finančnega položaja ne prikaže ločeno:
                                 
                                             (i)
                                          
                                          
                                             zajame sredstva, ki predstavljajo pravico do uporabe, v tisti vrstični postavki, v kateri bi bila ustrezna sredstva, ki so predmet najema, prikazana, če bi bila v lasti podjetja, in
                                          
                                       
                                             (ii)
                                          
                                          
                                             razkrije, v katerih vrstičnih postavkah izkaza finančnega položaja so zajeta ta sredstva, ki predstavljajo pravico do uporabe;
                                          
                                       
                           
                                 (b)
                              
                              
                                 obveznosti iz najema ločeno od drugih obveznosti. Če najemnik obveznosti iz najema v izkazu finančnega položaja ne prikaže ločeno, razkrije, v katerih vrstičnih postavkah izkaza finančnega položaja so te obveznosti zajete.
                              
                           
               
                  
                     48.
                  
                  
                     Zahteva iz 47.(a) člena se ne uporablja za sredstva, ki predstavljajo pravico do uporabe, ki ustrezajo opredelitvi naložbene nepremičnine, saj se ta sredstva v izkazu finančnega položaja prikažejo kot naložbene nepremičnine.
                  
               
                  
                     49.
                  
                  
                     Najemnik v izkazu poslovnega izida in drugega vseobsegajočega donosa prikaže stroške obresti za obveznost iz najema ločeno od stroškov amortizacije za sredstvo, ki predstavlja pravico do uporabe. Stroški obresti za obveznost iz najema so sestavina stroškov financiranja, ki morajo biti v skladu z 82.(b) členom MRS 1 Predstavljanje računovodskih izkazov v izkazu poslovnega izida in drugega vseobsegajočega donosa prikazani ločeno.
                  
               
                  
                     50.
                  
                  
                     Najemnik v izkazu denarnih tokov razvrsti:
                     
                                 (a)
                              
                              
                                 denarna plačila za tisti del obveznosti iz najema, ki predstavlja glavnico, med dejavnosti financiranja;
                              
                           
                                 (b)
                              
                              
                                 denarna plačila za tisti del obveznosti iz najema, ki predstavlja obresti, z uporabo zahtev iz MRS 7 Izkaz denarnih tokov in
                              
                           
                                 (c)
                              
                              
                                 kratkoročne najemnine, plačila najemnine za sredstva majhne vrednosti in spremenljive najemnine, ki niso bile zajeta v merjenju obveznosti iz najema, med poslovne dejavnosti.
                              
                           
               
            Razkrivanje
         
         
                  
                     
                        51.
                     
                  
                  
                     Cilj razkritij je, da najemniki v pojasnilih razkrijejo informacije, ki skupaj z informacijami iz izkaza finančnega položaja, izkaza poslovnega izida in izkaza denarnih tokov zagotavljajo podlago, na kateri lahko uporabniki računovodskih izkazov ocenijo učinek najemov na finančni položaj, finančno uspešnost in denarne tokove najemnika. Zahteve za dosego tega cilja so določene v 52.–60. členu.
                  
               
                  
                     52.
                  
                  
                     Najemnik informacije o najemih, pri katerih je najemnik, razkrije v enem samem pojasnilu ali v posebnem oddelku v računovodskih izkazih. Toda najemniku ni treba podvajati informacij, ki so že prikazane drugje v računovodskih izkazih, če so informacije s pomočjo sklicevanja združene v enem samem pojasnilu ali ločenem oddelku o najemih.
                  
               
                  
                     53.
                  
                  
                     Zneski, ki jih najemnik razkrije za poročevalsko obdobje, so:
                     
                                 (a)
                              
                              
                                 stroški amortizacije za sredstva, ki predstavljajo pravico do uporabe, po vrstah sredstva, ki je predmet najema;
                              
                           
                                 (b)
                              
                              
                                 stroški obresti na obveznosti iz najema;
                              
                           
                                 (c)
                              
                              
                                 stroški, povezani s kratkoročnimi najemi, obračunani z uporabo 6. člena. V teh stroških ni treba zajeti stroškov, povezanih z najemi s trajanjem do enega meseca;
                              
                           
                                 (d)
                              
                              
                                 stroški, povezani z najemi sredstev majhne vrednosti, obračunani z uporabo 6. člena. Ti stroški ne zajemajo stroškov, povezanih s kratkoročnimi najemi sredstev majhne vrednosti iz 53.(c) člena;
                              
                           
                                 (e)
                              
                              
                                 stroški, povezani s spremenljivimi najemninami, ki niso bile zajete pri merjenju obveznosti iz najema;
                              
                           
                                 (f)
                              
                              
                                 prihodki iz podnajema sredstev, ki predstavljajo pravico do uporabe;
                              
                           
                                 (g)
                              
                              
                                 skupni denarni odtok za najeme;
                              
                           
                                 (h)
                              
                              
                                 dodatki k sredstvom, ki predstavljajo pravico do uporabe;
                              
                           
                                 (i)
                              
                              
                                 dobički in izgube iz transakcij prodaje s povratnim najemom in
                              
                           
                                 (j)
                              
                              
                                 knjigovodska vrednost sredstev, ki predstavljajo pravico do uporabe, ob koncu poročevalskega obdobja po vrstah sredstva, ki je predmet najema.
                              
                           
               
                  
                     54.
                  
                  
                     Informacije iz 53. člena najemnik poda v obliki preglednice, razen če je primernejša drugačna oblika. Med razkritimi zneski morajo biti tudi stroški, ki jih je najemnik med poročevalskim obdobjem vključil v knjigovodsko vrednost kakšnega drugega sredstva.
                  
               
                  
                     55.
                  
                  
                     Najemnik razkrije znesek svojih zavez za najem za kratkoročne najeme, obračunane z uporabo 6. člena, če je portfelj kratkoročnih najemov, za katere se je zavezal, ob koncu poročevalskega obdobja drugačen od portfelja kratkoročnih najemov, s katerimi so povezani stroški kratkoročnega najema, ki so bili razkriti z uporabo 53.(c) člena.
                  
               
                  
                     56.
                  
                  
                     Če sredstva, ki predstavljajo pravico do uporabe, s pravico do uporabe ustrezajo opredelitvi naložbenih nepremičnin, najemnik uporabi zahteve po razkritju iz MRS 40. V tem primeru najemniku za ta sredstva, ki predstavljajo pravico do uporabe, ni treba razkriti informacij iz točk (a), (f), (h) ali (j) 53. člena.
                  
               
                  
                     57.
                  
                  
                     Če najemnik sredstva, ki predstavljajo pravico do uporabe, meri po prevrednotenih zneskih z uporabo MRS 16, za ta sredstva, ki predstavljajo pravico do uporabe, razkrije informacije, zahtevane v 77. členu MRS 16.
                  
               
                  
                     58.
                  
                  
                     Najemnik razkrije analizo zapadlosti obveznosti iz najema z uporabo 39. in B11. člena MSRP 7 Finančni instrumenti: razkritja ločeno od analize zapadlosti drugih finančnih obveznosti.
                  
               
                  
                     59.
                  
                  
                     Najemnik poleg razkritij, zahtevanih v 53.–58. členu, razkrije tudi dodatne kvalitativne in kvantitativne informacije o svojih najemnih dejavnostih, ki so potrebne za izpolnitev cilja razkritja iz 51. člena (kot so opisane v B48. členu). Med temi dodatnimi informacijami so lahko tudi informacije, s pomočjo katerih lahko uporabniki računovodskih izkazov ocenijo:
                     
                                 (a)
                              
                              
                                 naravo najemnikovih najemnih dejavnosti;
                              
                           
                                 (b)
                              
                              
                                 prihodnje denarne odtoke, ki bi jim lahko bil najemnik izpostavljen in se ne odražajo v merjenju obveznosti iz najema. Sem spada tudi izpostavljenost zaradi:
                                 
                                             (i)
                                          
                                          
                                             spremenljivih najemnin (kot so opisane v B49. členu);
                                          
                                       
                                             (ii)
                                          
                                          
                                             možnosti podaljšanja in odpovedi (kot so opisane v B50. členu);
                                          
                                       
                                             (iii)
                                          
                                          
                                             jamstev za preostalo vrednost (kot so opisana v B51. členu) in
                                          
                                       
                                             (iv)
                                          
                                          
                                             najemov, za katere se je najemnik zavezal, a se še niso začeli;
                                          
                                       
                           
                                 (c)
                              
                              
                                 omejitve ali zaveze, naložene z najemi, in
                              
                           
                                 (d)
                              
                              
                                 transakcije prodaje s povratnim najemom (kot so opisane v B52. členu).
                              
                           
               
                  
                     60.
                  
                  
                     Najemnik, ki obračunava kratkoročne najeme ali najeme sredstev majhne vrednosti z uporabo 6. člena, to razkrije.
                  
               NAJEMODAJALEC
         
            Razvrstitev najemov (B53.–B58. člen)
         
         
                  
                     
                        61.
                     
                  
                  
                     Najemodajalec vsakega od svojih najemov razvrsti med poslovne najeme ali finančne najeme.
                  
               
                  
                     
                        62.
                     
                  
                  
                     Najem se razvrsti med finančne najeme, če se z njim prenesejo vsa pomembna tveganja in koristi, povezana z lastništvom sredstva, ki je predmet najema. Najem se razvrsti med poslovne najeme, če se z njim ne prenesejo vsa pomembna tveganja in koristi, povezana z lastništvom sredstva, ki je predmet najema.
                  
               
                  
                     63.
                  
                  
                     Ali gre za finančni ali poslovni najem, je odvisno od vsebine transakcije in ne od oblike pogodbe. Zgledi okoliščin, ki posamično ali skupaj običajno povzročijo, da se najem razvrsti kot finančni najem:
                     
                                 (a)
                              
                              
                                 z najemom se lastništvo sredstva, ki je predmet najema, do konca trajanja najema prenese na najemnika;
                              
                           
                                 (b)
                              
                              
                                 najemnik ima možnost kupiti sredstvo, ki je predmet najema, po ceni, ki bo po pričakovanju toliko manjša od poštene vrednosti na dan, ko je to možnost mogoče izrabiti, da je na datum sklenitve najema precej gotovo, da bo najemnik to možnost izrabil;
                              
                           
                                 (c)
                              
                              
                                 trajanje najema zajema večji del dobe gospodarne uporabe sredstva, ki je predmet najema, čeprav njegovo lastništvo ni preneseno;
                              
                           
                                 (d)
                              
                              
                                 ob sklenitvi najema je sedanja vrednost najemnin skoraj enaka celotni pošteni vrednosti sredstva, ki je predmet najema; in
                              
                           
                                 (e)
                              
                              
                                 sredstvo, ki je predmet najema, je tako posebne narave, da ga lahko brez večjih sprememb uporablja samo najemnik.
                              
                           
               
                  
                     64.
                  
                  
                     Znaki okoliščin, ki lahko posamično ali skupaj prav tako povzročijo, da se najem razvrsti kot finančni najem:
                     
                                 (a)
                              
                              
                                 če lahko najemnik odpove najem, najemodajalčeve izgube, povezane z odpovedjo, bremenijo najemnika;
                              
                           
                                 (b)
                              
                              
                                 dobički ali izgube zaradi nihanja poštene preostale vrednosti pripadejo najemniku (na primer v obliki povračila najemnine, ki je enako večini izkupička od prodaje ob koncu najema) in
                              
                           
                                 (c)
                              
                              
                                 najemnik lahko podaljša najem v naslednje obdobje za najemnino, ki je pomembno nižja od tržne.
                              
                           
               
                  
                     65.
                  
                  
                     Zgledi in znaki iz 63. in 64. člena niso vedno odločilni. Če druge značilnosti jasno kažejo, da se pri najemu pomembna tveganja in koristi, povezane z lastništvom sredstva, ki je predmet najema, ne prenesejo, se najem razvrsti med poslovne najeme. To velja na primer, če se ob izteku najema prenese lastništvo sredstva, ki je predmet najema, v zameno za spremenljivo plačilo, enako takratni pošteni vrednosti, ali če obstajajo spremenljive najemnine, zaradi česar najemodajalec ne prenese vseh pomembnih tveganj in koristi.
                  
               
                  
                     66.
                  
                  
                     Najem se razvrsti na datum sklenitve najema in se ponovno oceni samo, če pride do spremembe najema. Najem se za računovodske namene ne prerazvrsti v primeru sprememb ocen (na primer sprememb ocen dobe gospodarne uporabe ali preostale vrednosti sredstva, ki je predmet najema) ali sprememb okoliščin (na primer najemnikovega neizpolnjevanja obveznosti).
                  
               
            Finančni najemi
         
         
            
               Pripoznavanje in merjenje
            
         
         
                  
                     
                        67.
                     
                  
                  
                     Najemodajalec na datum začetka najema pripozna sredstva, ki so v finančnem najemu, v svojem izkazu finančnega položaja in jih prikaže kot terjatev v znesku, ki je enak čisti naložbi v najem.
                  
               
            Začetno merjenje
         
         
                  
                     68.
                  
                  
                     Najemodajalec čisto naložbo v najem izmeri z uporabo obrestne mere, sprejete pri najemu. V primeru podnajema, če ni mogoče takoj ugotoviti obrestne mere, sprejete pri najemu, lahko posredni najemodajalec čisto naložbo v podnajem izmeri z uporabo diskontne stopnje, ki se uporablja za glavni najem (prilagojene za začetne neposredne stroške, povezane s podnajemom).
                  
               
                  
                     69.
                  
                  
                     Začetni neposredni stroški, razen tistih, ki so nastali proizvajalcu ali trgovcu kot najemodajalcu, so zajeti v začetno merjenje čiste naložbe v najem in znižujejo znesek prihodkov, priznan med trajanjem najema. Obrestna mera, sprejeta pri najemu, se opredeli tako, da so začetni neposredni stroški samodejno zajeti v čisti naložbi v najem, zato jih ni treba ločeno dodajati.
                  
               
            Začetno merjenje najemnin, zajetih v čisti naložbi v najem
         
         
                  
                     70.
                  
                  
                     Najemnine, zajete pri merjenju čiste naložbe v najem, na datum začetka najema vsebujejo naslednja plačila za pravico do uporabe sredstva, ki je predmet najema, v obdobju najema, ki niso prejeta na začetni datum:
                     
                                 (a)
                              
                              
                                 nespremenljive najemnine (tudi po vsebini nespremenljive najemnine, opisane v B42. členu), zmanjšane za obveznosti iz spodbud za najem;
                              
                           
                                 (b)
                              
                              
                                 spremenljive najemnine, ki so odvisne od indeksa ali stopnje in se na začetku merijo z uporabo indeksa ali stopnje, ki veljata na datum začetka najema;
                              
                           
                                 (c)
                              
                              
                                 jamstva za preostalo vrednost, ki jih je najemodajalcu dal najemnik, oseba, ki je povezana z najemnikom, ali tretja oseba, ki ni povezana z najemodajalcem in ki je finančno sposobna poravnati obveznosti iz jamstva;
                              
                           
                                 (d)
                              
                              
                                 izpolnitveno ceno možnosti nakupa, če je precej gotovo, da bo najemnik izrabil to možnost (ocena z upoštevanjem dejavnikov, opisanih v B37. členu), in
                              
                           
                                 (e)
                              
                              
                                 plačila kazni za odpoved najema, če trajanje najema odraža, da bo najemnik izrabil možnost odpovedi najema.
                              
                           
               
            Proizvajalci ali trgovci kot najemodajalci
         
         
                  
                     71.
                  
                  
                     Proizvajalec ali trgovec kot najemodajalec na datum začetka najema za vsakega od svojih finančnih najemov pripozna:
                     
                                 (a)
                              
                              
                                 prihodke, ki so enaki pošteni vrednosti sredstva, ki je predmet najema, ali sedanji vrednosti najemnin, ki pripadajo najemodajalcu, če slednja nižja, diskontirani po tržni obrestni meri;
                              
                           
                                 (b)
                              
                              
                                 stroške prodaje sredstva, ki je predmet najema, ki so enaki njegovi nabavni vrednosti ali knjigovodski vrednosti, če se razlikuje od nabavne, zmanjšani za sedanjo vrednost nezajamčene preostale vrednosti in
                              
                           
                                 (c)
                              
                              
                                 dobiček ali izgubo iz prodaje (enako razliki med prihodki in stroški prodaje) v skladu s svojo usmeritvijo za neposredno prodajo, za katero se uporablja MSRP 15. Proizvajalec ali trgovec kot najemodajalec dobiček ali izgubo iz prodaje za finančni najem pripozna na datum začetka najema, ne glede na to, ali prenese sredstvo, ki je predmet najema, kot je opisano v MSRP 15.
                              
                           
               
                  
                     72.
                  
                  
                     Proizvajalci ali trgovci kupcem pogosto ponudijo izbiro, da sredstvo kupijo ali najamejo. Iz finančnega najema sredstva, ki ga da v najem proizvajalec ali trgovec kot najemodajalec, nastane dobiček ali izguba, enaka dobičku ali izgubi iz neposredne prodaje sredstva, ki je predmet najema, po običajnih prodajnih cenah, ki odražajo morebitne popuste na količino ali trgovinske popuste.
                  
               
                  
                     73.
                  
                  
                     Proizvajalci ali trgovci kot najemodajalci včasih ponujajo umetno nizko obrestno mero, da bi pritegnili kupce. Uporaba take obrestne mere bi povzročila, da bi najemodajalec na datum začetka najema pripoznal prevelik del celotnega prihodka. Če se ponujajo umetno nizke obrestne mere, proizvajalec ali trgovec kot najemodajalec dobiček iz prodaje omeji na tisti dobiček, ki bi veljal, če bi se zaračunavale tržne obrestne mere.
                  
               
                  
                     74.
                  
                  
                     Proizvajalec ali trgovec kot najemodajalec stroške, ki so mu nastali v zvezi s pridobitvijo finančnega najema, prizna kot odhodek na datum začetka najema, ker so povezani predvsem s pridobivanjem dobička iz prodaje proizvajalca ali trgovca. Stroški, nastali proizvajalcu ali trgovcu kot najemodajalcu v zvezi s pridobitvijo finančnega najema, so izključeni iz opredelitve začetnih neposrednih stroškov, zato so izključeni iz čiste naložbe v najem.
                  
               
            Poznejše merjenje
         
         
                  
                     
                        75.
                     
                  
                  
                     Najemodajalec pripozna finančne prihodke med trajanjem najema na podlagi vzorca, ki odraža stalno obdobno stopnjo donosa na najemodajalčevo čisto naložbo v najem.
                  
               
                  
                     76.
                  
                  
                     Najemodajalec si prizadeva finančne prihodke med trajanjem najema razporediti sistematično in racionalno. Z najemninami, ki se nanašajo na ustrezno obdobje, obremeni bruto naložbo v najem, s čimer zmanjšuje glavnico in nezaslužene finančne prihodke.
                  
               
                  
                     77.
                  
                  
                     Najemodajalec za čisto naložbo v najem uporabi zahteve za odpravo pripoznanja in oslabitve iz MSRP 9. Redno pregleduje ocenjene nezajamčene preostale vrednosti, ki se uporabljajo pri izračunu bruto naložbe v najem. Če se je ocenjena nezajamčena preostala vrednost zmanjšala, najemodajalec pregleda razporeditev prihodkov med trajanjem najema in takoj pripozna vsako zmanjšanje, ki se nanaša na obračunane zneske.
                  
               
                  
                     78.
                  
                  
                     Najemodajalec, ki sredstvo v finančnem najemu razvrsti med sredstva za prodajo (ali v skupino za odtujitev, ki je uvrščena med sredstva za prodajo) z uporabo MSRP 5 Nekratkoročna sredstva za prodajo in ustavljeno poslovanje, sredstvo obračuna v skladu z navedenim standardom.
                  
               
            Spremembe najema
         
         
                  
                     79.
                  
                  
                     Najemodajalec spremembo finančnega najema obračuna kot ločen najem, če:
                     
                                 (a)
                              
                              
                                 se s spremembo poveča obseg najema, ker se dodaja pravica do uporabe enega ali več sredstev, ki so predmet najema, in
                              
                           
                                 (b)
                              
                              
                                 se nadomestilo za najem poveča za znesek, sorazmeren s samostojno ceno povečanja obsega in ustreznimi prilagoditvami navedene samostojne cene, tako da odraža okoliščine posamezne pogodbe.
                              
                           
               
                  
                     80.
                  
                  
                     Pri spremembi finančnega najema, ki se ne obračuna kot ločen najem, najemodajalec spremembo obračuna tako, da:
                     
                                 (a)
                              
                              
                                 v primeru, da bi bil najem na datum sklenitve najema razvrščen med poslovne najeme, če bi sprememba veljala že takrat:
                                 
                                             (i)
                                          
                                          
                                             spremembo najema od datuma uveljavitve spremembe obračuna kot nov najem in
                                          
                                       
                                             (ii)
                                          
                                          
                                             knjigovodsko vrednost sredstva, ki je predmet najema, izmeri kot čisto naložbo v najem neposredno pred datumom uveljavitve;
                                          
                                       
                           
                                 (b)
                              
                              
                                 v nasprotnem primeru najemodajalec uporabi zahteve iz MSRP 9.
                              
                           
               
            Poslovni najemi
         
         
            
               Pripoznavanje in merjenje
            
         
         
                  
                     
                        81.
                     
                  
                  
                     Najemodajalec pripozna najemnine iz poslovnega najema kot prihodke na podlagi enakomerne časovne metode ali na kakšni drugi sistematični podlagi. Drugo sistematično podlago uporabi, če ta podlaga bolj ustreza vzorcu zmanjševanja koristi od uporabe sredstva, ki je predmet najema.
                  
               
                  
                     82.
                  
                  
                     Najemodajalec stroške, vključno z amortizacijo, ki so nastali pri pridobivanju prihodkov iz najema, pripozna kot odhodek.
                  
               
                  
                     83.
                  
                  
                     Začetne neposredne stroške, ki so nastali pri pridobitvi poslovnega najema, najemodajalec prišteje h knjigovodski vrednosti sredstva, ki je predmet najema, in te stroške pripozna kot odhodek med trajanjem najema na enaki podlagi kot prihodke iz najema.
                  
               
                  
                     84.
                  
                  
                     Usmeritev za amortiziranje pri amortizirljivih sredstvih, ki so predmet najema, v poslovnem najemu je skladna z najemodajalčevo običajno usmeritvijo za podobna sredstva. Najemodajalec amortizacijo izračuna v skladu z MRS 16 in MRS 38.
                  
               
                  
                     85.
                  
                  
                     Pri ugotavljanju, ali je sredstvo, ki je predmet najema v poslovnem najemu oslabljeno, in obračunavanju ugotovljenih izgub zaradi oslabitve sredstev najemodajalec uporabi MRS 36.
                  
               
                  
                     86.
                  
                  
                     Proizvajalec ali trgovec kot najemodajalec ob sklenitvi poslovnega najema ne pripozna nobenega dobička iz prodaje, ker poslovni najem ni enakovreden prodaji.
                  
               
            Spremembe najema
         
         
                  
                     87.
                  
                  
                     Spremembo poslovnega najema najemodajalec obračuna kot nov najem od datuma uveljavitve spremembe, pri čemer vnaprej plačane ali dobljene najemnine, ki se nanašajo na prvotni najem, upošteva kot del najemnin za novi najem.
                  
               
            
               Predstavljanje
            
         
         
                  
                     88.
                  
                  
                     Sredstva, ki se najamejo v poslovnem najemu, najemodajalec v svojem izkazu finančnega položaja prikaže glede na naravo sredstva, ki je predmet najema.
                  
               
            Razkritje
         
         
                  
                     
                        89.
                     
                  
                  
                     Cilj razkritij je, da najemodajalci v pojasnilih razkrijejo informacije, ki skupaj z informacijami iz izkaza finančnega položaja, izkaza poslovnega izida in izkaza denarnih tokov zagotavljajo podlago, na kateri lahko uporabniki računovodskih izkazov ocenijo učinek najemov na finančni položaj, finančno uspešnost in denarne tokove najemodajalca. Zahteve za dosego tega cilja so določene v 90.-97. členu.
                  
               
                  
                     90.
                  
                  
                     Zneski, ki jih najemodajalec razkrije za poročevalsko obdobje, so:
                     
                                 (a)
                              
                              
                                 za finančne najeme:
                                 
                                             (i)
                                          
                                          
                                             dobiček ali izguba iz prodaje;
                                          
                                       
                                             (ii)
                                          
                                          
                                             finančni prihodki iz čiste naložbe v najem in
                                          
                                       
                                             (iii)
                                          
                                          
                                             prihodki, ki se nanašajo na spremenljive najemnine in ki niso bili zajeti pri merjenju čiste naložbe v najem;
                                          
                                       
                           
                                 (b)
                              
                              
                                 za poslovne najeme: prihodki iz najema, pri čemer ločeno razkrije prihodke, ki se nanašajo na spremenljive najemnine, ki niso odvisne od indeksa ali stopnje.
                              
                           
               
                  
                     91.
                  
                  
                     Informacije iz 90. člena najemodajalec poda v obliki preglednice, razen če je primernejši drugačen format.
                  
               
                  
                     92.
                  
                  
                     Najemodajalec razkrije tudi dodatne kvalitativne in kvantitativne informacije o svojih najemnih dejavnostih, ki so potrebne za izpolnitev cilja razkritja iz 89. člena. Med temi dodatnimi informacijami so tudi informacije, s pomočjo katerih lahko uporabniki računovodskih izkazov ocenijo:
                     
                                 (a)
                              
                              
                                 naravo najemodajalčevih najemnih dejavnosti in
                              
                           
                                 (b)
                              
                              
                                 najemodajalčevo obvladovanje tveganja, povezanega s pravicami, ki jih je obdržal v sredstvih, ki so predmet najema. Najemodajalec razkrije zlasti strategijo obvladovanja tveganja v zvezi s pravicami, ki jih je obdržal v sredstvih, ki so predmet najema, vključno z načini, na katere obvladuje navedeno tveganje. Ti načini so lahko na primer dogovori o povratnem odkupu, jamstva za preostalo vrednost ali spremenljive najemnine, ki se uporabljajo ob prekoračitvi določenih mej.
                              
                           
               
            
               Finančni najemi
            
         
         
                  
                     93.
                  
                  
                     Najemodajalec poda kvalitativno in kvantitativno pojasnilo pomembnih sprememb knjigovodske vrednosti čiste naložbe v finančne najeme.
                  
               
                  
                     94.
                  
                  
                     Najemodajalec razkrije analizo zapadlosti terjatev za najemnine, pri čemer prikaže nediskontirane najemnine, ki bodo prejete letno, za najmanj prvih pet let, za preostala leta pa skupno vsoto zneskov. Nediskontirane najemnine uskladi s čisto naložbo v najem. V uskladitvi je treba identificirati nezaslužene finančne prihodke, ki se nanašajo na terjatve za najemnine, in diskontirano nezajamčeno preostalo vrednost.
                  
               
            
               Poslovni najemi
            
         
         
                  
                     95.
                  
                  
                     Za postavke opredmetenih osnovnih sredstev v poslovnem najemu najemodajalec uporabi zahteve za razkritje iz MRS 16. Pri uporabi zahtev za razkritje iz MRS 16 vsako vrsto opredmetenih osnovnih sredstev razčleni na sredstva, ki so v poslovnem najemu, in sredstva, ki niso v poslovnem najemu. V skladu s tem poda razkritja iz MRS 16 za sredstva v poslovnem najemu (razvrščena po vrstah sredstva, ki je predmet najema) ločeno od sredstev, ki jih ima v lasti in jih uporablja.
                  
               
                  
                     96.
                  
                  
                     Najemodajalec za sredstva v poslovnem najemu uporabi zahteve za razkritje iz MRS 36, MRS 38, MRS 40 in MRS 41.
                  
               
                  
                     97.
                  
                  
                     Najemodajalec razkrije analizo zapadlosti najemnin, pri čemer prikaže nediskontirane najemnine, ki bodo prejete letno, za najmanj prvih pet let, za preostala leta pa skupno vsoto zneskov.
                  
               TRANSAKCIJE PRODAJE S POVRATNIM NAJEMOM
         
                  
                     98.
                  
                  
                     Če podjetje (prodajalec-najemnik) prenese sredstvo na drugo podjetje (kupec-najemodajalec), nato pa sredstvo vzame v najem od kupca-najemodajalca, prodajalec-najemnik in kupec-najemodajalec obračunata pogodbo o prenosu in najemu z uporabo 99.–103. člena.
                  
               
            Ocena, ali prenos sredstva pomeni prodajo
         
         
                  
                     99.
                  
                  
                     Za ugotavljanje, ali se prenos sredstva obravnava kot prodaja tega sredstva, podjetje uporabi zahteve za ugotavljanje, kdaj obveznost izpolnitve velja za izpolnjeno, iz MSRP 15.
                  
               
            
               Prenos sredstva pomeni prodajo
            
         
         
                  
                     100.
                  
                  
                     Če prenos sredstva s strani prodajalca-najemnika izpolnjuje zahteve iz MSRP 15 za obravnavo kot prodaja sredstva:
                     
                                 (a)
                              
                              
                                 prodajalec-najemnik sredstvo, ki predstavlja pravico do uporabe, ki izhaja iz povratnega najema, meri sorazmerno z delom prejšnje knjigovodske vrednosti sredstva, ki se nanaša na pravico do uporabe, ki jo je obdržal prodajalec-najemnik. Prodajalec-najemnik v skladu s tem pripozna samo tisti znesek dobička ali izgube, ki se nanaša na pravice, ki jih je prenesel kupec-najemodajalec;
                              
                           
                                 (b)
                              
                              
                                 kupec-najemodajalec nakup sredstva obravnava z uporabo ustreznih standardov, najem pa z uporabo računovodskih zahtev za najemodajalca iz tega standarda.
                              
                           
               
                  
                     101.
                  
                  
                     Če poštena vrednost nadomestila za prodajo sredstva ni enaka pošteni vrednosti sredstva ali če plačila za najem ne ustrezajo tržnim cenam, podjetje za merjenje izkupička od prodaje po pošteni vrednosti izvede naslednje prilagoditve:
                     
                                 (a)
                              
                              
                                 vsi pogoji, ki ne dosegajo tržnih, se obračunavajo kot predplačilo najemnin in
                              
                           
                                 (b)
                              
                              
                                 vsi pogoji, ki presegajo tržne, se obračunavajo kot dodatno financiranje, ki ga kupec-najemodajalec zagotovi prodajalcu-najemniku.
                              
                           
               
                  
                     102.
                  
                  
                     Morebitne prilagoditve, ki se zahtevajo v 101. členu, podjetje meri na podlagi tiste od spodaj navedenih vrednosti, ki jo je lažje določiti:
                     
                                 (a)
                              
                              
                                 razlike med pošteno vrednostjo nadomestila za prodajo in pošteno vrednostjo sredstva in
                              
                           
                                 (b)
                              
                              
                                 razlike med sedanjo vrednostjo pogodbenih plačil za najem in sedanjo vrednostjo plačil za najem po tržnih cenah.
                              
                           
               
            
               Prenos sredstva ne pomeni prodaje
            
         
         
                  
                     103.
                  
                  
                     Če prenos sredstva s strani prodajalca-najemnika ne izpolnjuje zahtev iz MSRP 15 za obračunavanje kot prodaja sredstva:
                     
                                 (a)
                              
                              
                                 prodajalec-najemnik preneseno sredstvo pripoznava še naprej in pripozna finančno obveznost, ki je enaka izkupičku od prenosa. Finančno obveznost obravnava z uporabo MSRP 9;
                              
                           
                                 (b)
                              
                              
                                 kupec-najemodajalec ne pripozna prenesenega sredstva in pripozna finančno sredstvo, ki je enako izkupičku od prenosa. Finančno sredstvo obravnava z uporabo MSRP 9.
                              
                           
               
            Dodatek A
            
               Opredelitve pojmov
            
            
               Ta priloga je sestavni del standarda.
            
            
                        
                           datum začetka najema (datum začetka)
                        
                     
                     
                        Dan, na katerega da najemodajalec
                           sredstvo, ki je predmet najema, na razpolago za uporabo najemniku.
                     
                  
                        
                           doba gospodarne uporabe
                        
                     
                     
                        Obdobje, v katerem je pričakovati, da bo sredstvo lahko gospodarno uporabljal en uporabnik, ali število proizvodnih ali podobnih enot, za katere je pričakovati, da jih bo z uporabo takega sredstva pridobil en uporabnik ali več uporabnikov.
                     
                  
                        
                           datum začetka veljavnosti spremembe
                        
                     
                     
                        Dan, na katerega se stranki dogovorita o spremembi najema.
                     
                  
                        
                           poštena vrednost
                        
                     
                     
                        Za namen uporabe računovodskih zahtev za najemodajalca v tem standardu znesek, za katerega bi bilo mogoče zamenjati sredstvo ali poravnati obveznost med dobro obveščenima, voljnima strankama v transakciji pod običajnimi tržnimi pogoji.
                     
                  
                        
                           finančni najem
                        
                     
                     
                        
                           Najem, pri katerem se prenesejo vsa pomembna tveganja in koristi, povezane z lastništvom sredstva, ki je predmet najema.
                     
                  
                        
                           nespremenljive najemnine
                        
                     
                     
                        Plačila, ki jih najemnik plača najemodajalcu za pravico do uporabe sredstva, ki je predmet najema, med trajanjem najema, razen spremenljivih najemnin.
                     
                  
                        
                           bruto naložba v najem
                        
                     
                     
                        Vsota:
                        
                                    (a)
                                 
                                 
                                    
                                       najemodajalčevih terjatev za najemnine iz finančnega najema in
                                 
                              
                                    (b)
                                 
                                 
                                    
                                       nezajamčene preostale vrednosti, ki ostane najemodajalcu.
                                 
                              
                  
                        
                           datum sklenitve najema (datum sklenitve)
                        
                     
                     
                        Dan sporazuma o najemu ali dan, na katerega se stranki zavežeta, da bosta spoštovali glavne pogoje najema, če je ta dan zgodnejši.
                     
                  
                        
                           začetni neposredni stroški
                        
                     
                     
                        Dodatni stroški pridobitve najema, ki ne bi nastali, če najem ne bi bil pridobljen, razen takih stroškov, ki nastanejo proizvajalcu ali trgovcu kot najemodajalcu v zvezi s finančnim najemom.
                     
                  
                        
                           obrestna mera, sprejeta pri najemu
                        
                     
                     
                        Obrestna mera, ob uporabi katere je sedanja vrednost (a) najemnin in (b) nezajamčene preostale vrednosti enaka vsoti (i) poštene vrednosti
                           sredstva, ki je predmet najema, in (ii) začetnih neposrednih stroškov najemodajalca.
                     
                  
                        
                           najem
                        
                     
                     
                        Pogodba ali del pogodbe, s katero se pravica do uporabe sredstva (sredstva, ki je predmet najema) prenese za določeno obdobje v zameno za nadomestilo.
                     
                  
                        
                           spodbude za najem
                        
                     
                     
                        
                           Najemodajalčeva plačila najemniku, povezana z najemom, ali najemodajalčevo povračilo najemnikovih stroškov oziroma prevzem teh stroškov.
                     
                  
                        
                           sprememba najema
                        
                     
                     
                        Sprememba obsega najema ali nadomestila za najem, ki ni bila del prvotnih pogojev najema (na primer dodajanje ali prenehanje pravice do uporabe enega ali več sredstev, ki so predmet najema, podaljšanje ali skrajšanje pogodbenega trajanja najema).
                     
                  
                        
                           najemnine
                        
                     
                     
                        Plačila, ki jih najemnik plača najemodajalcu in ki se nanašajo na pravico do uporabe sredstva, ki je predmet najema, med trajanjem najema, vsebujejo pa:
                        
                                    (a)
                                 
                                 
                                    
                                       nespremenljive najemnine (tudi po vsebini nespremenljive najemnine), zmanjšane za spodbude za najem;
                                 
                              
                                    (b)
                                 
                                 
                                    
                                       spremenljive najemnine, odvisne od indeksa ali stopnje;
                                 
                              
                                    (c)
                                 
                                 
                                    izpolnitveno ceno možnosti nakupa, če je precej gotovo, da bo najemnik izrabil to možnost, in
                                 
                              
                                    (d)
                                 
                                 
                                    plačila kazni za odpoved najema, če trajanje najema odraža, da bo najemnik izrabil možnost odpovedi najema.
                                 
                              Za najemnika so v najemnini zajeti tudi zneski, za katere je pričakovati, da jih bo plačal na podlagi jamstev za preostalo vrednost. V najemninah niso zajeta plačila, razporejena na nenajemne sestavine pogodbe, razen če se najemnik odloči, da bo nenajemne sestavine združil z najemno sestavino in jih obravnaval kot eno samo najemno sestavino.
                        Za najemodajalca so v najemninah zajeta tudi jamstva za preostalo vrednost, ki jih je najemodajalcu dal najemnik, oseba, ki je povezana z najemnikom, ali tretja oseba, ki ni povezana z najemodajalcem in ki je finančno sposobna poravnati obveznosti iz jamstva. Plačila, ki so razporejena na nenajemne sestavine, niso zajeta v najemninah.
                     
                  
                        
                           trajanje najema
                        
                     
                     
                        Obdobje, v katerem najema ni mogoče odpovedati in v katerem ima najemnik pravico do uporabe sredstva, ki je predmet najema, skupaj z:
                        
                                    (a)
                                 
                                 
                                    obdobji, za katera velja možnost podaljšanja najema, če je precej gotovo, da bo najemnik to možnost izrabil, in
                                 
                              
                                    (b)
                                 
                                 
                                    obdobji, za katera velja možnost odpovedi najema, če je precej gotovo, da najemnik te možnosti ne bo izrabil.
                                 
                              
                  
                        
                           najemnik
                        
                     
                     
                        Podjetje, ki pridobi pravico do uporabe sredstva, ki je predmet najema, za določeno obdobje v zameno za nadomestilo.
                     
                  
                        
                           najemnikova predpostavljena obrestna mera za izposojanje
                        
                     
                     
                        Obrestna mera, ki bi jo moral najemnik plačati, da bi za podobno dolgo obdobje in na podlagi podobnega jamstva v podobnem gospodarskem okolju pridobil sredstvo podobne vrednosti kot sredstvo, ki predstavlja pravico do uporabe.
                     
                  
                        
                           najemodajalec
                        
                     
                     
                        Podjetje, ki podeljuje pravico do uporabe sredstva, ki je predmet najema, za določeno obdobje v zameno za nadomestilo.
                     
                  
                        
                           čista naložba v najem
                        
                     
                     
                        
                           Bruto naložba v najem, diskontirana po obrestni meri, sprejeti pri najemu.
                     
                  
                        
                           poslovni najem
                        
                     
                     
                        
                           Najem, pri katerem se ne prenesejo vsa pomembna tveganja in koristi, povezane z lastništvom sredstva, ki je predmet najema.
                     
                  
                        
                           neobvezne najemnine
                        
                     
                     
                        
                           Najemnikova plačila najemodajalcu za pravico do uporabe sredstva, ki je predmet najema, v obdobjih, ki jih zajema možnost podaljšanja ali odpovedi najema in ki niso zajeta v trajanju najema.
                     
                  
                        
                           obdobje uporabe
                        
                     
                     
                        Celotno obdobje, v katerem se sredstvo uporablja za izpolnitev pogodbe s stranko (vključno z nezaporednimi obdobji).
                     
                  
                        
                           jamstvo za preostalo vrednost
                        
                     
                     
                        Jamstvo, ki ga da najemodajalcu oseba, ki ni povezana z njim, da bo vrednost (ali del vrednosti) sredstva, ki je predmet najema, ob koncu najema vsaj enaka določenemu znesku.
                     
                  
                        
                           sredstvo, ki predstavlja pravico do uporabe
                        
                     
                     
                        Sredstvo, ki predstavlja najemnikovo pravico do uporabe sredstva, ki je predmet najema, med trajanjem najema.
                     
                  
                        
                           kratkoročni najem
                        
                     
                     
                        
                           Najem, ki ima na datum začetka najema trajanje najema največ 12 mesecev. Najem z možnostjo nakupa se ne šteje za kratkoročni najem.
                     
                  
                        
                           podnajem
                        
                     
                     
                        Transakcija, pri kateri najemnik (posredni najemodajalec) da sredstvo, ki je predmet najema, ponovno v najem tretji osebi, najem („glavni najem“) med glavnim najemodajalcem in najemnikom pa ostaja nespremenjen.
                     
                  
                        
                           sredstvo, ki je predmet najema
                        
                     
                     
                        Sredstvo, ki je predmet najema in za katerega je najemodajalec podelil najemniku pravico do uporabe.
                     
                  
                        
                           nezasluženi finančni prihodki
                        
                     
                     
                        Razlika med:
                        
                                    (a)
                                 
                                 
                                    
                                       kosmato naložbo v najem in
                                 
                              
                                    (b)
                                 
                                 
                                    
                                       čisto naložbo v najem.
                                 
                              
                  
                        
                           nezajamčena preostala vrednost
                        
                     
                     
                        Tisti del preostale vrednosti sredstva, ki je predmet najema, za katerega ni zajamčeno, da ga bo najemodajalec realiziral, oziroma to jamči samo oseba, ki je povezana z najemodajalcem.
                     
                  
                        
                           spremenljive najemnine
                        
                     
                     
                        Tisti del najemnikovih plačil najemodajalcu za pravico do uporabe sredstva, ki je predmet najema, med trajanjem najema, ki se spreminja zaradi sprememb dejstev ali okoliščin, do katerih prihaja po datumu začetka najema, razen potekanja časa.
                     
                  
               Pojmi, ki so opredeljeni v drugih standardih in se v tem standardu uporabljajo v enakem pomenu
            
            
                        
                           pogodba
                        
                     
                     
                        Dogovor med dvema ali več strankami, s katerim se ustvarijo izvršljive pravice in dolžnosti.
                     
                  
                        
                           doba koristnosti
                        
                     
                     
                        obdobje, v katerem je pričakovati, da bo sredstvo na voljo podjetju za uporabo; ali število proizvodnih ali podobnih enot, za katere je pričakovati, da jih bo podjetje proizvedlo z uporabo sredstva.
                     
                  
         
            Priloga B
            
               Napotki za uporabo
            
            
               Ta priloga je sestavni del standarda. Opisuje uporabo 1.–103. člena in ima enako veljavo kot drugi deli standarda.
            
            
               Uporaba portfelja
            
            
                     
                        B1
                     
                     
                        Ta standard določa računovodenje posameznega najema. Podjetje pa lahko kot praktično rešitev ta standard uporabi za portfelj najemov s podobnimi značilnostmi, če utemeljeno pričakuje, da uporaba tega standarda za portfelj na računovodske izkaze ne bo vplivala bistveno drugače od uporabe tega standarda na posamezne najeme v portfelju. Podjetje pri računovodenju za portfelj uporablja ocene in predpostavke, ki odražajo velikost in sestavo portfelja.
                     
                  
               Združitev pogodb
            
            
                     
                        B2
                     
                     
                        Podjetje pri uporabi tega standarda združi dve ali več pogodb, ki jih je sklenilo ob istem času ali približno ob istem času z isto nasprotno stranko (ali njenimi povezanimi strankami), in jih obravnava kot eno samo pogodbo, če je izpolnjeno eno ali več od naslednjih meril:
                        
                                    (a)
                                 
                                 
                                    pogodbe so sklenjene v svežnju s splošnim komercialnim ciljem, ki ga ni mogoče razumeti, ne da bi se pogodbe obravnavale skupaj;
                                 
                              
                                    (b)
                                 
                                 
                                    znesek nadomestila za plačilo v eni od pogodb je odvisen od cene ali izpolnitve druge pogodbe ali
                                 
                              
                                    (c)
                                 
                                 
                                    pravice do uporabe sredstev, ki so predmet najema, prenesene s pogodbami (ali nekatere od pravic do uporabe sredstev, ki so predmet najema, prenesene z vsako od pogodb), tvorijo eno samo najemno sestavino iz B32. člena.
                                 
                              
                  
               Izvzetje iz pripoznanja: najemi, pri katerih je sredstvo, ki je predmet najema, majhne vrednosti (5.–8. člen)
            
            
                     
                        B3
                     
                     
                        Ta standard najemniku dovoljuje obravnavati najeme, pri katerih je sredstvo, ki je predmet najema, majhne vrednosti, z uporabo 6. člena, razen če veljajo določbe iz B7. člena. Najemnik vrednost sredstva, ki je predmet najema, oceni na podlagi vrednosti novega sredstva, ne glede na starost sredstva, ki se najema.
                     
                  
                     
                        B4
                     
                     
                        Ali gre za sredstvo, ki je predmet najema, majhne vrednosti, se ocenjuje na absolutni podlagi. Pri najemih sredstev majhne vrednosti se lahko uporabi računovodska obravnava iz 6. člena ne glede na to, ali so ti najemi za najemnika pomembni. Najemnikova velikost, narava ali položaj ne vpliva na oceno. Zato je pričakovati, da bodo pri različnih najemih glede tega, ali gre pri določenem sredstvu, ki je predmet najema, za sredstvo majhne vrednosti, veljale enake ugotovitve.
                     
                  
                     
                        B5
                     
                     
                        Sredstvo, ki je predmet najema, je lahko majhne vrednosti le, če:
                        
                                    (a)
                                 
                                 
                                    ima najemnik lahko korist od uporabe sredstva, ki je predmet najema, samega ali skupaj z drugimi viri, ki so mu takoj na voljo, in
                                 
                              
                                    (b)
                                 
                                 
                                    sredstvo, ki je predmet najema, je v veliki meri odvisno od drugih sredstev ali tesno povezano z njimi.
                                 
                              
                  
                     
                        B6
                     
                     
                        Najem sredstva, ki je predmet najema, se ne šteje za najem sredstva majhne vrednosti, če je sredstvo take narave, da takrat, kadar je novo, običajno ni sredstvo majhne vrednosti. na primer najem avtomobila se ne bi štel za najem sredstva majhne vrednosti, ker nov avtomobil običajno ni majhne vrednosti.
                     
                  
                     
                        B7
                     
                     
                        Če da najemnik sredstvo v podnajem ali pričakuje, da ga bo dal v podnajem, se glavni najem ne šteje za najem sredstva majhne vrednosti.
                     
                  
                     
                        B8
                     
                     
                        Sredstva, ki so predmet najema, majhne vrednosti so lahko na primer tablični in osebni računalniki, malo pisarniško pohištvo in telefoni.
                     
                  
               Identificiranje najema (9.–11. člen)
            
            
                     
                        B9
                     
                     
                        Podjetje pri ocenjevanju, ali se s pogodbo za določeno obdobje prenaša pravica do uporabe identificiranega sredstva (glej B13.–B20. člen), oceni, ali ima stranka v celotnem obdobju uporabe hkrati:
                        
                                    (a)
                                 
                                 
                                    pravico pridobiti vse pomembne gospodarske koristi od uporabe identificiranega sredstva (kot je opisano v B21.–B23. členu) in
                                 
                              
                                    (b)
                                 
                                 
                                    pravico usmerjati uporabo identificiranega sredstva (kot je opisano v B24.–B30. členu).
                                 
                              
                  
                     
                        B10
                     
                     
                        Če ima stranka pravico do obvladovanja uporabe identificiranega sredstva samo za del trajanja pogodbe, pogodba vsebuje najem za ta del trajanja pogodbe.
                     
                  
                     
                        B11
                     
                     
                        Pogodba za prejem blaga ali storitev se lahko sklene s skupnim aranžmajem ali v imenu skupnega aranžmaja, kot je opredeljeno v MSRP 11 Skupni aranžmaji. V tem primeru se skupni aranžma šteje za stranko v pogodbi. Glede na to podjetje pri ocenjevanju, ali taka pogodba vsebuje najem, oceni, ali ima skupni aranžma pravico do obvladovanja identificiranega sredstva skozi celotno obdobje uporabe.
                     
                  
                     
                        B12
                     
                     
                        Podjetje oceni, ali pogodba vsebuje najem, za vsako potencialno ločeno najemno sestavino. Napotki za ločene najemne sestavine so v B32. členu.
                     
                  
               
                  Identificirano sredstvo
               
            
            
                     
                        B13
                     
                     
                        Sredstvo se običajno šteje za identificirano, če je izrecno določeno v pogodbi. Lahko pa se identificira tudi tako, da se implicitno določi takrat, ko se da sredstvo stranki na razpolago za uporabo.
                     
                  
               Materialne pravice do zamenjave
            
            
                     
                        B14
                     
                     
                        Tudi če je sredstvo identificirano, stranka nima pravice do uporabe identificiranega sredstva, če ima dobavitelj skozi celotno obdobje uporabe materialno pravico do zamenjave sredstva. Dobaviteljeva pravica do zamenjave sredstva se šteje za materialno samo, če sta izpolnjena naslednja pogoja:
                        
                                    (a)
                                 
                                 
                                    dobavitelj ima dejansko možnost zamenjave alternativnih sredstev skozi celotno obdobje uporabe (na primer stranka dobavitelju ne more preprečiti, da bi zamenjal sredstvo, alternativna sredstva so dobavitelju vedno na voljo ali pa jih lahko priskrbi v razumnem obdobju) in
                                 
                              
                                    (b)
                                 
                                 
                                    dobavitelj bi imel od uveljavitve svoje pravice do zamenjave sredstva gospodarsko korist (tj. pričakovati je, da bodo gospodarske koristi, povezane z zamenjavo sredstva, večje od stroškov, povezanih z zamenjavo sredstva).
                                 
                              
                  
                     
                        B15
                     
                     
                        Če ima dobavitelj pravico ali obvezo zamenjave sredstva samo na določen datum, od določenega datuma ali ob nastopu določenega dogodka, dobaviteljeva pravica zamenjave ni materialna, ker nima dejanske možnosti, da bi alternativna sredstva zamenjal skozi celotno obdobje uporabe.
                     
                  
                     
                        B16
                     
                     
                        Ocena podjetja, ali gre pri dobaviteljevi pravici do zamenjave za materialno pravico, temelji na dejstvih in okoliščinah ob sklenitvi pogodbe, v njej pa se ne upoštevajo prihodnji dogodki, za katere se ob začetku veljavnosti pogodbe šteje, da ni verjetno, da bi se zgodili. Nekaj primerov prihodnjih dogodkov, za katere se ob sklenitvi pogodbe šteje, da ni verjetno, da bi se zgodili, in se zato ne upoštevajo pri oceni:
                        
                                    (a)
                                 
                                 
                                    dogovor s prihodnjo stranko, da bo za uporabo sredstva plačala najemnino, ki je višja od tržne;
                                 
                              
                                    (b)
                                 
                                 
                                    uvedba nove tehnologije, ki ob sklenitvi pogodbe še ni v veliki meri razvita;
                                 
                              
                                    (c)
                                 
                                 
                                    bistvena razlika med strankino uporabo sredstva ali gospodarsko učinkovitostjo in uporabo ali učinkovitostjo, ki je verjetna ob sklenitvi pogodbe, in
                                 
                              
                                    (d)
                                 
                                 
                                    bistvena razlika med tržno ceno sredstva med obdobjem uporabe in njegovo tržno ceno, ki je verjetna ob sklenitvi pogodbe.
                                 
                              
                  
                     
                        B17
                     
                     
                        Če se sredstvo nahaja v strankinih prostorih ali drugje, so stroški, povezani z zamenjavo, na splošno višji, kot bi bili, če bi se sredstvo nahajalo v dobaviteljevih prostorih, zato je v takem primeru verjetneje, da bodo presegali koristi, povezane z zamenjavo sredstva.
                     
                  
                     
                        B18
                     
                     
                        Dobaviteljeva pravica ali obveza zamenjave sredstva zaradi popravila ali vzdrževanja, če sredstvo ne deluje pravilno ali če je na voljo tehnična posodobitev, ne pomeni, da stranka nima pravice do uporabe identificiranega sredstva.
                     
                  
                     
                        B19
                     
                     
                        Če stranka ne more takoj ugotoviti, ali ima dobavitelj materialno pravico do zamenjave, za vsako pravico do zamenjave domneva, da ni materialna.
                     
                  
               Deli sredstev
            
            
                     
                        B20
                     
                     
                        Zmogljivostni del sredstva se šteje za identificirano sredstvo, če je fizično ločen (na primer tla zgradbe). Zmogljivostni ali kakšen drug del sredstva, ki ni fizično ločen (na primer zmogljivostni del optičnega kabla) ni identificirano sredstvo, razen če predstavlja skoraj vso zmogljivost sredstva in stranki s tem omogoča, da pridobi skoraj vse gospodarske koristi od uporabe sredstva.
                     
                  
               
                  Pravica do pridobitve gospodarskih koristi od uporabe
               
            
            
                     
                        B21
                     
                     
                        Da bi stranka lahko obvladovala uporabo identificiranega sredstva, mora imeti pravico do pridobitve vseh pomembnih gospodarskih koristi od uporabe sredstva skozi celotno obdobje uporabe (na primer z izključno pravico do uporabe sredstva skozi to obdobje). Stranka lahko pridobi gospodarske koristi od uporabe sredstvaneposredno ali posredno na različne načine, kot je uporaba ali imetništvo sredstva ali dajanje sredstva v podnajem. Med gospodarskimi koristmi od uporabe sredstva so njegovi glavni in stranski proizvodi (vključno z morebitnimi denarnimi tokovi, ki izhajajo iz njih) ter druge gospodarske koristi od uporabe sredstva, ki bi jih bilo mogoče uresničiti v komercialnem poslu s tretjo osebo.
                     
                  
                     
                        B22
                     
                     
                        Podjetje pri ocenjevanju pravice do pridobitve vseh pomembnih gospodarskih koristi od uporabe sredstva upošteva vse gospodarske koristi, ki izhajajo iz uporabe sredstva v opredeljenem obsegu strankine pravice do uporabe sredstva (glej B30. člen). Na primer:
                        
                                    (a)
                                 
                                 
                                    če je uporaba motornega vozila v obdobju uporabe s pogodbo omejena samo na določeno ozemlje, podjetje upošteva samo gospodarske koristi od uporabe motornega vozila na tem ozemlju in ne drugod;
                                 
                              
                                    (b)
                                 
                                 
                                    če je v pogodbi določeno, da lahko stranka med obdobjem uporabe z motornim vozilom prevozi samo določeno število kilometrov, podjetje upošteva samo gospodarske koristi od uporabe motornega vozila v okviru dovoljenega števila prevoženih kilometrov in ne v številu, ki ga presega.
                                 
                              
                  
                     
                        B23
                     
                     
                        Če se v pogodbi zahteva, da stranka dobavitelju ali kakšni drugi osebi izplača del denarnih tokov, ki izhajajo iz uporabe sredstva, kot nadomestilo, se denarni tokovi, izplačani kot nadomestilo, štejejo za del gospodarskih koristi, ki jih stranka pridobi od uporabe sredstva. Na primer, če mora stranka dobavitelju kot nadomestilo za uporabo prostora za prodajo na drobno plačati določen odstotek prihodkov od prodaje na tem prostoru, ta zahteva ne pomeni, da stranka nima pravice do pridobitve bolj ali manj vseh pomembnih gospodarskih koristi od uporabe tega prostora za prodajo na drobno. Denarni tokovi iz te prodaje se namreč štejejo za gospodarske koristi, ki jih stranka pridobi od uporabe prostora za prodajo na drobno, pri čemer del teh koristi plača dobavitelju kot nadomestilo za pravico do uporabe tega prostora.
                     
                  
               
                  Pravica do usmerjanja uporabe
               
            
            
                     
                        B24
                     
                     
                        Stranka ima pravico do usmerjanja uporabe identificiranega sredstva skozi celotno obdobje uporabe samo, če:
                        
                                    (a)
                                 
                                 
                                    ima skozi celotno obdobje uporabe pravico usmerjati način in namen uporabe sredstva (kot je opisano v B25.–B30. členu), ali
                                 
                              
                                    (b)
                                 
                                 
                                    so pomembne odločitve o načinu in namenu uporabe sredstva določene vnaprej in:
                                    
                                                (i)
                                             
                                             
                                                ima stranka skozi celotno obdobje uporabe pravico upravljati sredstvo (ali usmerjati druge, da upravljajo sredstvo tako, kot določi ona), ne da bi imel dobavitelj pravico spreminjati ta navodila za delovanje, ali
                                             
                                          
                                                (ii)
                                             
                                             
                                                je stranka zasnovala sredstvo (ali določene vidike sredstva) tako, da je z zasnovo vnaprej določila način in namen uporabe sredstva skozi celotno obdobje uporabe.
                                             
                                          
                              
                  
               Način in namen uporabe sredstva
            
            
                     
                        B25
                     
                     
                        Stranka ima pravico usmerjati način in namen uporabe sredstva, če lahko v okviru svoje pravice do uporabe, opredeljene v pogodbi, spreminja način in namen uporabe sredstva skozi celotno obdobje uporabe. Podjetje pri tej oceni upošteva pravice odločanja, ki so najpomembnejše za spreminjanje načina in namena uporabe sredstva skozi celotno obdobje uporabe. Pravice odločanja se štejejo za pomembne, če vplivajo na gospodarske koristi, pridobljene z uporabo. Najpomembnejše pravice do odločanja bodo v različnih pogodbah verjetno različne, odvisno od narave sredstva in pogojev pogodbe.
                     
                  
                     
                        B26
                     
                     
                        Primeri pravic odločanja, ki v določenih okoliščinah dajejo pravico do spreminjanja načina in namena uporabe sredstva v opredeljenem okviru strankine pravice do uporabe, vključujejo:
                        
                                    (a)
                                 
                                 
                                    pravice do spreminjanja vrste izložka, ki ga ustvarja sredstvo (na primer odločitev o tem, ali se zabojnik uporabi za prevoz ali skladiščenje blaga, ali odločitev o mešanici izdelkov, ki se prodaja na prostoru za prodajo na drobno);
                                 
                              
                                    (b)
                                 
                                 
                                    pravice do spreminjanja časa doseganja izložka (na primer odločitev o tem, kdaj se bo uporabljal kakšen stroj ali elektrarna);
                                 
                              
                                    (c)
                                 
                                 
                                    pravice do spreminjanja kraja doseganja izložka (na primer odločitev o končni destinaciji tovornjaka ali ladje ali o kraju uporabe kakšnega dela opreme) in
                                 
                              
                                    (d)
                                 
                                 
                                    pravice do spreminjanja odločitve o tem, ali se bo izložek ustvaril, in o količini izložka (na primer odločitev o tem, ali se bo v elektrarni proizvajala električna energija in koliko električne energije bo proizvedene).
                                 
                              
                  
                     
                        B27
                     
                     
                        Med primeri pravic odločanja, ki ne dajejo pravice do spreminjanja načina in namena uporabe sredstva, so pravice, ki so omejene na upravljanje in vzdrževanje sredstva. Take pravice ima lahko stranka ali dobavitelj. Pravice, kot so pravice do upravljanja ali vzdrževanja sredstva, so sicer pogosto bistvenega pomena za učinkovito uporabo sredstva, vendar ne pomenijo pravic o usmerjanju načina in namena uporabe sredstva in so pogosto odvisne od odločitev o načinu in namenu uporabe sredstva. Toda pravice do upravljanja sredstva lahko stranki dajejo pravico do usmerjanja uporabe sredstva, če so pomembne odločitve o načinu in namenu uporabe sredstva sprejete vnaprej (glej B24.(b)(i) člen).
                     
                  
               Odločitve, sprejete v obdobju uporabe in pred njim
            
            
                     
                        B28
                     
                     
                        Pomembne odločitve o načinu in namenu uporabe sredstva se lahko sprejmejo vnaprej na več načinov. Pomembne odločitve se lahko sprejmejo na primer z zasnovo sredstva ali pogodbenimi omejitvami uporabe sredstva.
                     
                  
                     
                        B29
                     
                     
                        Podjetje pri odločanju o tem, ali ima stranka pravico do usmerjanja uporabe sredstva, upošteva samo pravice odločanja o uporabi sredstva med obdobjem uporabe, razen če je sredstvo (ali določene vidike sredstva) zasnovala stranka, kot je opisano v B24.(b)(ii) členu. Zato podjetje, razen če so podani pogoji iz B24.(b)(ii) člena, ne upošteva odločitev, ki so sprejete pred obdobjem uporabe. Če lahko na primer stranka izložek sredstva določi samo pred obdobjem uporabe, se šteje, da nima pravice do usmerjanja uporabe tega sredstva. Možnost določanja izložkov v pogodbi pred obdobjem uporabe brez drugih pravic odločanja, povezanih z uporabo sredstva, daje stranki enake pravice kot kateremu koli kupcu, ki kupi blago ali storitve.
                     
                  
               Pravice do zaščite
            
            
                     
                        B30
                     
                     
                        V pogodbi so lahko zajeti tudi pogoji, katerih namen je zaščititi dobaviteljev interes do tega sredstva ali drugih sredstev, varovati njegovo osebje ali zagotoviti, da bo dobavitelj spoštoval zakone in predpise. To so primeri pravic do zaščite. Na primer: v pogodbi (i) je lahko določena največja količina uporabe sredstva ali omejen kraj ali čas strankine uporabe sredstva, (ii) se od stranke zahteva, da upošteva posebne prakse obratovanja, ali (iii) se od stranke zahteva, da dobavitelja obvešča o spremembah načina uporabe sredstva. Pravice do zaščite običajno opredeljujejo obseg strankinih pravic do uporabe, vendar same po sebi stranki ne preprečujejo, da bi imela pravico do usmerjanja uporabe sredstva.
                     
                  
                     
                        B31
                     
                     
                        Diagram za pomoč podjetjem pri ocenjevanju, ali je pogodba najemna pogodba oziroma ali vsebuje najem.
                        Besedilo slike
                        
                           Ali ima stranka ali dobavitelj pravico do usmerjanja načina in namena uporabe sredstva skozi celotno ob-dobje uporabe ali pa te pravice nima nobena stranka?
                           Glej člene B25-B30.
                           Pogodba ne vsebuje najema.
                           Pogodba vsebuje najem.
                           Da
                           Da
                           Ali je stranka sredstvo zasnovala tako, da sta način in namen uporabe sredstva določena vnaprej za celotno obdobje najema?
                           Glej člen B24(b)(ii).
                           Ne
                           Ne
                           Ali ima stranka pravico do upravljanja sredstva skozi celotno obdobje uporabe, ne da bi imel dobavitelj pravico spreminjati ta navodila za upravljanje?
                           Glej člen B24(b)(i).
                           nobeden od njiju; način in namen uporabe sredstva sta določena vnaprej.
                           dobavitelj
                           Ne
                           Da
                           stranka
                           Ali ima stranka pravico do pridobitve vseh pomembnih gospodarskih koristi od uporabe skozi celotno obdobje uporabe?
                           Glej člene B21-B23.
                           Da
                           Ne
                           Ali obstaja identificirano sredstvo?
                           Glej člene B13-B20.
                        
                     
                  
               Ločevanje sestavin pogodbe (12.–17. člen)
            
            
                     
                        B32
                     
                     
                        Pravica do uporabe sredstva, ki je predmet najema, je ločena sestavina najema, če veljata oba naslednja pogoja:
                        
                                    (a)
                                 
                                 
                                    najemnik ima lahko korist od uporabe sredstva, ki je predmet najema, samega ali skupaj z drugimi viri, ki so mu takoj na voljo, Viri, ki so takoj na voljo, so blago in storitve, ki jih najemodajalec ali drugi dobavitelji prodajajo ali dajejo v najem ločeno, ali viri, ki jih je najemnik že pridobil od najemodajalca ali iz drugih transakcij ali dogodkov; in
                                 
                              
                                    (b)
                                 
                                 
                                    sredstvo, ki je predmet najema, ni v veliki meri odvisno od drugih sredstev, ki so predmet najema v pogodbi, niti tesno povezano z njimi. Na primer: dejstvo, da bi se najemnik lahko odločil, da sredstva, ki je predmet najema, ne najame, ne da bi to pomembno vplivalo na njegove pravice do uporabe drugih sredstev, ki so predmet najema v pogodbi, bi lahko kazalo na to, da najeto sredstvo ni v veliki meri odvisno od navedenih drugih najetih sredstev oziroma ni v veliki meri povezano z njimi.
                                 
                              
                  
                     
                        B33
                     
                     
                        V pogodbi je lahko zajet znesek, ki ga najemnik plača za dejavnosti in stroške, s katerimi se blago ali storitev ne prenese nanj. Na primer: najemnik lahko v celotni znesek za plačilo všteje stroške upravnih nalog ali druge stroške, povezane z najemom, s katerimi se blago ali storitev ne prenese na najemnika. Iz tovrstnih zneskov za plačilo ne izhaja ločena sestavina pogodbe, temveč se štejejo za del celotnega nadomestila, ki se razporedi na ločeno identificirane sestavine pogodbe.
                     
                  
               Trajanje najema (18.–21. člen)
            
            
                     
                        B34
                     
                     
                        Pri ugotavljanju trajanja najema in ocenjevanju trajanja obdobja, v katerem najema ni mogoče odpovedati, podjetje uporablja opredelitev iz pogodbe in ugotovi obdobje, v katerem je pogodba pravno izvršljiva. Najem ni več izvršljiv, če imata najemnik in najemodajalec pravico, da odpovesta najem brez privoljenja druge stranke z zelo kaznijo.
                     
                  
                     
                        B35
                     
                     
                        Če ima pravico do odpovedi samo najemnik, se ta pravica šteje za možnost odpovedi najema, ki je na razpolago najemniku in ki jo podjetje upošteva pri ugotavljanju trajanja najema. Če ima pravico do odpovedi samo najemodajalec, je obdobje, za katerega velja možnost odpovedi najema, zajeto v obdobju, v katerem najema ni mogoče prekiniti.
                     
                  
                     
                        B36
                     
                     
                        Obdobje najema se začne na datum začetka najema in zajema tudi obdobja brez plačila najemnine, ki jih je najemodajalec omogočil najemniku.
                     
                  
                     
                        B37
                     
                     
                        Podjetje na datum začetka najema oceni, ali je precej gotovo, da bo najemnik izrabil možnost podaljšanja najema ali nakupa sredstva, ki je predmet najema, oziroma da ne bo izrabil možnosti odpovedi najema. Podjetje upošteva vsa pomembna dejstva in okoliščine, s katerimi dobi najemnik ekonomsko spodbudo za to, da izrabi možnost ali ne, vključno s pričakovanimi spremembami dejstev in okoliščin od datuma začetka najema do izvršitvenega datuma možnosti. Med dejavniki, ki jih je treba upoštevati, so:
                        
                                    (a)
                                 
                                 
                                    pogodbeni pogoji za obdobja, za katera velja možnost, v primerjavi s tržnimi cenami, kot so:
                                    
                                                (i)
                                             
                                             
                                                znesek plačil za najem v katerem koli obdobju, v katerem velja možnost;
                                             
                                          
                                                (ii)
                                             
                                             
                                                znesek spremenljivih najemnin ali drugih pogojenih izplačil, kot so plačila kazni za odpoved in jamstev za preostalo vrednost; in
                                             
                                          
                                                (iii)
                                             
                                             
                                                pogoji za možnosti, ki jih je mogoče izrabiti po poteku začetnih obdobij, v katerih velja možnost (na primer možnost nakupa, ki jo je mogoče izrabiti ob koncu obdobja podaljšanja po ceni, ki je nižja od trenutnih tržnih cen;
                                             
                                          
                              
                                    (b)
                                 
                                 
                                    občutna izboljšanja sredstva v najemu, ki so bila izvedena (ali se pričakuje, da bodo izvedena) v času trajanja pogodbe in se zanje pričakuje, da bo imel najemnik od njih pomembno gospodarsko korist, ko bo mogoče izrabiti možnost podaljšanja ali odpovedi najema oziroma nakupa sredstva, ki je predmet najema;
                                 
                              
                                    (c)
                                 
                                 
                                    stroški, povezani z odpovedjo najema, kot so stroški pogajanj, stroški premestitve, stroški določitve novega sredstva, primernega za najemnikove potrebe, stroški vključitve novega sredstva v najemnikovo poslovanje, kazni za odpoved pogodbe in podobni stroški, tudi stroški, povezani z vrnitvijo sredstva, ki je predmet najema, v pogodbeno določenem stanju ali na pogodbeno določen kraj;
                                 
                              
                                    (d)
                                 
                                 
                                    pomen navedenega sredstva, ki je predmet najema, za najemnikovo poslovanje, na primer glede na to, ali gre pri sredstvu, ki je predmet najema, za specializirano sredstvo, glede na kraj, na katerem se nahaja, in glede na razpoložljivost primernih drugih možnosti; in
                                 
                              
                                    (e)
                                 
                                 
                                    pogoji v zvezi z izrabo možnosti (tj. če je mogoče možnost izrabiti samo, če so izpolnjeni določeni pogoji) in verjetnost, da bodo ti pogoji obstajali.
                                 
                              
                  
                     
                        B38
                     
                     
                        Možnost za podaljšanje ali odpoved najema se lahko poveže z eno ali več elementi pogodbe (na primer z jamstvom za preostalo vrednost), in sicer tako, da najemnik najemodajalcu jamči najnižji ali nespremenljiv denarni donos, ki je skoraj enak ne glede na to, ali se možnost izrabi ali ne. V takih primerih podjetje ne glede na navodila za po vsebini nespremenljive najemnine iz B42. člena domneva, da je precej gotovo, da bo najemnik izrabil možnost podaljšanja najema oziroma da ne bo izrabil možnosti odpovedi najema.
                     
                  
                     
                        B39
                     
                     
                        Krajše, kot je obdobje, v katerem najema ni mogoče odpovedati, verjetneje je, da bo najemnik izkoristil možnost podaljšanja najema, oziroma da ne bo izkoristil možnost odpovedi najema. Razlog za to je, da bodo stroški, povezani s pridobitvijo nadomestnega sredstva, verjetno sorazmerno toliko višji, kolikor krajše bo obdobje, v katerem najema ni mogoče odpovedati.
                     
                  
                     
                        B40
                     
                     
                        Najemnikovo preteklo ravnanje glede obdobja, v katerem je običajno uporabljal določene vrste sredstev (ne glede nato, ali jih je imel v najemu ali v lasti), in gospodarski razlogi za to so lahko koristen vir informacij pri ocenjevanju, ali je precej verjetno, da bo najemnik možnost izrabil ali ne. Če je najemnik na primer uporabljal določene vrste sredstev določeno obdobje ali če pogosto izkoristi možnost za najem določenih vrst sredstev, ki so predmet najema, bo pri oceni, ali je precej verjetno, da bo izrabil možnost za najem teh sredstev, upošteval gospodarske razloge za svoje ravnanje v preteklosti.
                     
                  
                     
                        B41
                     
                     
                        20. člen določa, da najemnik po datumu začetka najema ponovno oceni obdobje najema ob nastopu pomembnega dogodka ali pomembne spremembe okoliščin, ki jih najemnik obvladuje in ki vplivajo na to, ali je precej gotovo, da bo najemnik izrabil možnost, ki prej ni bila upoštevana pri določitvi trajanja najema, ali da ne bo izrabil možnosti, ki je bila prej upoštevana pri njegovi določitvi trajanja najema. Pomembni dogodki ali spremembe okoliščin so na primer:
                        
                                    (a)
                                 
                                 
                                    znatna izboljšanja sredstva v najemu, ki na datum začetka najema niso bila predvidena in od katerih bo imel najemnik po pričakovanju pomembno gospodarsko korist, ko bo mogoče izrabiti možnost podaljšanja ali odpovedi najema oziroma nakupa sredstva, ki je predmet najema;
                                 
                              
                                    (b)
                                 
                                 
                                    pomembna sprememba ali prilagoditev sredstva, ki je predmet najema, ki na datum začetka najema ni bila predvidena;
                                 
                              
                                    (c)
                                 
                                 
                                    sklenitev podnajema sredstva, ki je predmet najema, za obdobje, ki je daljše od predhodno določenega trajanja najema; in
                                 
                              
                                    (d)
                                 
                                 
                                    najemnikova poslovna odločitev, ki je neposrednega pomena za to, ali bo izrabil možnost ali ne (na primer odločitev za podaljšanje najema dopolnilnega sredstva, odsvojitev alternativnega sredstva ali poslovne enote, v kateri se sredstvo, ki predstavlja pravico do uporabe, uporablja).
                                 
                              
                  
               Po vsebini nespremenljiva plačila najemnine (27.(a), 36.(c) in 70.(a) člen)
            
            
                     
                        B42
                     
                     
                        V najemninah so zajeta vsa po vsebini nespremenljiva plačila. Po vsebini nespremenljiva plačila so plačila, ki so po obliki spremenljiva, po vsebini pa neizogibna. Za po vsebini nespremenljiva plačila gre na primer, če:
                        
                                    (a)
                                 
                                 
                                    so plačila strukturirana kot spremenljive najemnine, vendar niso zares spremenljiva. V navedenih najemninah so zajete spremenljive določbe, ki so brez ekonomske vsebine. Taka plačila so na primer:
                                    
                                                (i)
                                             
                                             
                                                najemnine, ki se plačajo samo, če lahko sredstvo dokazljivo deluje med najemom ali če se zgodi nekaj, za kar v resnici ni mogoče, da se ne bi zgodilo, ali
                                             
                                          
                                                (ii)
                                             
                                             
                                                najemnine, ki so na začetku sicer strukturirane kot spremenljive, vezane na uporabo sredstva, ki je predmet najema, vendar bodo ob določenem času po datumu začetka najema prenehale biti spremenljive, tako da bodo plačila v preostalem obdobju najema nespremenljiva. Ko taka plačila prenehajo biti spremenljiva, se štejejo za po vsebini nespremenljiva;
                                             
                                          
                              
                                    (b)
                                 
                                 
                                    bi najemnik lahko plačal več nizov najemnin, vendar je samo eden od teh nizov realno možen. V tem primeru podjetje ta realno možni niz najemnin šteje za najemnine;
                                 
                              
                                    (c)
                                 
                                 
                                    bi najemnik lahko plačal več realno možnih nizov najemnin, vendar mora plačati vsaj enega od njih. Podjetje v tem primeru za najemnine šteje tisti niz najemnin, ki je v skupnem znesku najnižji (na diskontirani osnovi).
                                 
                              
                  
               Povezanost najemnika s sredstvom, ki je predmet najema, pred datumom začetka najema
            
            
               
                  Najemnikovi stroški, povezani z gradnjo ali zasnovo sredstva, ki je predmet najema
               
            
            
                     
                        B43
                     
                     
                        Podjetje se lahko dogovori za najem, še preden je sredstvo, ki je predmet najema, najemniku na razpolago za uporabo. Pri nekaterih najemih je treba sredstvo, ki je predmet najema, morda šele zgraditi ali ga predelati za najemnikovo uporabo. Glede na pogoje pogodbe se lahko od najemnika zahtevajo plačila v zvezi z gradnjo ali zasnovo sredstva.
                     
                  
                     
                        B44
                     
                     
                        Če najemniku nastanejo stroški v zvezi z gradnjo ali zasnovo sredstva, ki je predmet najema, jih obračuna z uporabo drugih veljavnih standardov, kot je MRS 16. Stroški, povezani z gradnjo ali zasnovo sredstva, ki je predmet najema, ne zajemajo najemnikovih plačil za pravico do uporabe sredstva, ki je predmet najema. Plačila za pravico do uporabe sredstva, ki je predmet najema, so najemnine, ne glede na to, kdaj so plačana.
                     
                  
               
                  Pravni naslov za sredstvo, ki je predmet najema
               
            
            
                     
                        B45
                     
                     
                        Najemnik lahko pridobi pravni naslov za sredstvo, ki je predmet najema, še preden se to sredstvo prenese na najemodajalca in se sredstvo da najemniku v najem. Pridobitev pravnega naslova sama po sebi ni odločilna za obračunavanje transakcije.
                     
                  
                     
                        B46
                     
                     
                        Če najemnik obvladuje (ali začne obvladovati) sredstvo, ki je predmet najema, še preden se to sredstvo prenese na najemodajalca, gre za transakcijo prodaje s povratnim najemom, ki se obračunava z uporabo 98.–103. člena.
                     
                  
                     
                        B47
                     
                     
                        Če pa najemnik ne začne obvladovati sredstva, ki je predmet najema, še preden se to sredstvo prenese na najemodajalca, ne gre za transakcijo prodaje s povratnim najemom. To velja na primer, če se proizvajalec, najemodajalec in najemnik dogovorijo za transakcijo, v kateri najemodajalec kupi sredstvo od proizvajalca in ga nato da v najem najemniku. Najemnik lahko pridobi pravni naslov za sredstvo, ki je predmet najema, še preden se pravni naslov prenese na najemodajalca. Če v tem primeru najemnik pridobi pravni naslov za sredstvo, ki je predmet najema, vendar ne začne obvladovati sredstva, preden se to sredstvo prenese na najemodajalca, se transakcija ne obračuna kot transakcija prodaje s povratnim najemom, temveč kot najem.
                     
                  
               Najemnikova razkritja (59. člen)
            
            
                     
                        B48
                     
                     
                        Pri ugotavljanju, ali so za izpolnitev cilja razkritja iz 51. člena potrebne dodatne informacije, najemnik upošteva:
                        
                                    (a)
                                 
                                 
                                    ali so te informacije pomembne za uporabnike računovodskih izkazov. Najemnik da na razpolago dodatne informacije iz 59. člena samo, če bodo te informacije po pričakovanju pomembne za uporabnike računovodskih izkazov. V tem okviru bo verjetno tako, če bodo uporabniki z njihovo pomočjo lahko razumeli:
                                    
                                                (i)
                                             
                                             
                                                prožnost, ki jo omogočajo najemi. Najemi lahko omogočajo prožnost na primer, če lahko najemnik zmanjša svojo izpostavljenost z izrabo možnosti za odpoved ali obnovitev najema pod ugodnimi pogoji;
                                             
                                          
                                                (ii)
                                             
                                             
                                                omejitve, ki jih nalaga najem. Z najemom se lahko nalagajo omejitve na primer, če se od najemnika zahteva, da ohranja določene finančne kazalnike;
                                             
                                          
                                                (iii)
                                             
                                             
                                                občutljivost sporočenih informacij na ključne spremenljivke. Na sporočene informacije lahko na primer vplivajo prihodnje spremenljive najemnine;
                                             
                                          
                                                (iv)
                                             
                                             
                                                izpostavljenost drugim tveganjem, ki izhajajo iz najemov;
                                             
                                          
                                                (v)
                                             
                                             
                                                odstopanja od panožne prakse. Med takimi odstopanji so lahko na primer nenavadni ali edinstveni pogoji najema, ki vplivajo na najemnikov portfelj najemov;
                                             
                                          
                              
                                    (b)
                                 
                                 
                                    ali so te informacije razvidne iz informacij, ki so bile predstavljene v izvirnih računovodskih izkazih ali razkrite v pojasnilih. Najemniku ni treba podvajati informacij, ki so že predstavljene drugod v računovodskih izkazih.
                                 
                              
                  
                     
                        B49
                     
                     
                        Med dodatnimi informacijami v zvezi s spremenljivimi najemninami, ki so lahko v določenih okoliščinah potrebne za izpolnitev cilja razkritja iz 51. člena, so lahko informacije, s pomočjo katerih lahko uporabniki računovodskih izkazov ocenijo na primer:
                        
                                    (a)
                                 
                                 
                                    najemnikove razloge za uporabo spremenljivih najemnin in za prevladovanje takih najemnin;
                                 
                              
                                    (b)
                                 
                                 
                                    sorazmerno velikost spremenljivih najemnin v primerjavi z nespremenljivimi najemninami;
                                 
                              
                                    (c)
                                 
                                 
                                    ključne spremenljivke, od katerih so odvisne spremenljive najemnine in od katerih je odvisno, kako naj bi se spreminjale glede na spremembe teh ključnih spremenljivk, in
                                 
                              
                                    (d)
                                 
                                 
                                    druge poslovne in finančne posledice spremenljivih najemnin.
                                 
                              
                  
                     
                        B50
                     
                     
                        Med dodatnimi informacijami v zvezi z možnostmi podaljšanja ali odpovedi, ki so lahko v določenih okoliščinah potrebne za izpolnitev cilja razkritja iz 51. člena, so lahko informacije, s pomočjo katerih lahko uporabniki računovodskih izkazov ocenijo na primer:
                        
                                    (a)
                                 
                                 
                                    najemnikove razloge za izrabo možnosti podaljšanja ali odpovedi in za prevladovanje takih možnosti;
                                 
                              
                                    (b)
                                 
                                 
                                    sorazmerno velikost neobveznih najemnin v primerjavi z nespremenjenimi najemninami;
                                 
                              
                                    (c)
                                 
                                 
                                    prevlado izrabljanja možnosti, ki niso bile upoštevane pri merjenju obveznosti iz najema, in
                                 
                              
                                    (d)
                                 
                                 
                                    druge poslovne in finančne posledice teh možnosti.
                                 
                              
                  
                     
                        B51
                     
                     
                        Med dodatnimi informacijami v zvezi z jamstvi za preostalo vrednost, ki so lahko v določenih okoliščinah potrebne za izpolnitev cilja razkritja iz 51. člena, so lahko informacije, s pomočjo katerih lahko uporabniki računovodskih izkazov ocenijo na primer:
                        
                                    (a)
                                 
                                 
                                    najemnikove razloge, zaradi katerih je dal jamstva za preostalo vrednost, in za prevladovanje takih jamstev;
                                 
                              
                                    (b)
                                 
                                 
                                    višino najemnikove izpostavljenosti tveganju preostale vrednosti;
                                 
                              
                                    (c)
                                 
                                 
                                    naravo sredstev, ki so predmet najema, za katera so navedena jamstva dana, in
                                 
                              
                                    (d)
                                 
                                 
                                    druge poslovne in finančne posledice teh jamstev.
                                 
                              
                  
                     
                        B52
                     
                     
                        Med dodatnimi informacijami v zvezi s transakcijami prodaje s povratnim najemom, ki so lahko v določenih okoliščinah potrebne za izpolnitev cilja razkritja iz 51. člena, so lahko informacije, s pomočjo katerih lahko uporabniki računovodskih izkazov ocenijo na primer:
                        
                                    (a)
                                 
                                 
                                    najemnikove razloge za transakcije prodaje s povratnim najemom in za prevladovanje takih transakcij;
                                 
                              
                                    (b)
                                 
                                 
                                    ključne pogoje posameznih transakcij prodaje s povratnim najemom;
                                 
                              
                                    (c)
                                 
                                 
                                    plačila, ki niso bila upoštevana pri merjenju obveznosti iz najema, in
                                 
                              
                                    (d)
                                 
                                 
                                    učinek transakcij prodaje s povratnim najemom na denarni tok v poročevalskem obdobju.
                                 
                              
                  
               Najemodajalčevo razvrščanje najemov (61.–66. člen)
            
            
                     
                        B53
                     
                     
                        Razvrstitev najemov za najemodajalce v tem standardu izhaja iz obsega, v katerem se z najemom prenesejo tveganja in koristi lastništva sredstva, ki je predmet najema. Med tveganji so med drugim možnosti izgub zaradi neizrabljene zmogljivosti ali tehnološke zastarelosti ter nihanj donosa zaradi spreminjanja gospodarskih okoliščin. Koristi so lahko povezane s pričakovanjem, da bo uporaba sredstva, ki je predmet najema, prinašala dobiček v njegovi dobi gospodarne uporabe, in pričakovanjem dobička iz povečane vrednosti ali iz trženja preostale vrednosti.
                     
                  
                     
                        B54
                     
                     
                        V najemni pogodbi so lahko pogoji, s katerimi se najemnine prilagajajo konkretnim spremembam, do katerih pride med datumom sklenitve najema in datumom začetka najema (kot je sprememba najemodajalčevih stroškov s sredstvom, ki je predmet najema, ali sprememba najemodajalčevih stroškov financiranja najema). V tem primeru se za namen razvrstitve najema šteje, da so posledice takih sprememb nastopile na dan sklenitve najema.
                     
                  
                     
                        B55
                     
                     
                        Kadar najem zajema tako element zemljišč kot tudi element zgradb, najemodajalec za vsak posamezen element oceni, ali predstavlja finančni ali poslovni najem, pri čemer uporablja 62.–66. in B53.–B54. člen. Pri ugotavljanju, ali element zemljišč predstavlja poslovni ali finančni najem, je pomemben dejavnik ta, da imajo zemljišča praviloma neomejeno dobo gospodarne uporabe.
                     
                  
                     
                        B56
                     
                     
                        Kadar je pri razvrščanju in obračunavanju najema zemljišča in zgradb potrebno, najemodajalec ob sklenitvi najema porazdeli vsoto najemnin (vključno z vnaprejšnjimi enkratnimi plačili) med zemljišče in zgradbe sorazmerno z ustreznimi poštenimi vrednostmi najemnih pravic v zemljišču in zgradbah, ki so predmet najema. Če najemnin ni možno zanesljivo porazdeliti med zemljišče ali zgradbe, se celoten najem razvrsti med finančne najeme, razen če je jasno, da sta tako najem zgradb kot zemljišča poslovna najema; v tem primeru, pa celoten najem razvrsti med poslovne najeme.
                     
                  
                     
                        B57
                     
                     
                        Pri najemu zemljišča in zgradb, pri katerih znesek za element zemljišča ni bistven za najem, lahko najemodajalec zemljišče in zgradbe za namen razvrstitve najema šteje za eno samo enoto in jo razvrsti med finančne ali poslovne najeme, pri čemer uporablja 62.–66. in B53.–B54. člen. Najemodajalec v takem primeru za dobo gospodarne uporabe sredstva, ki je predmet najema, šteje dobo gospodarne uporabe zgradb.
                     
                  
               
                  Razvrščanje podnajemov
               
            
            
                     
                        B58
                     
                     
                        Pri razvrščanju podnajemov vmesni najemodajalec razvrsti podnajem med finančne ali poslovne najeme ob upoštevanju naslednjega:
                        
                                    (a)
                                 
                                 
                                    če gre pri glavnem najemu za kratkoročni najem, ki ga je podjetje kot najemnik obračunalo z uporabo 6. člena, se podnajem razvrsti kot poslovni najem;
                                 
                              
                                    (b)
                                 
                                 
                                    v nasprotnem primeru se podnajem razvrsti ob upoštevanju sredstva, ki predstavljajo pravico do uporabe, ki izhaja iz glavnega najema, in ne ob upoštevanju sredstva, ki je predmet najema (npr. opredmetenega osnovnega sredstva, ki je predmet najema).
                                 
                              
                  
         
            Priloga C
            
               Datum začetka veljavnosti in prehod
            
            
               Ta priloga je sestavni del standarda in ima enako veljavo kot drugi deli standarda.
            
            DATUM ZAČETKA VELJAVNOSTI
            
                     
                        C1
                     
                     
                        Podjetje mora uporabljati ta standard za letna poročevalska obdobja, ki se začnejo 1. januarja 2019 ali pozneje. Zgodnejši začetek uporabe je dovoljen za podjetja, ki na datum začetka uporabe tega standarda ali pred tem datumom uporabljajo MSRP 15 Prihodki iz pogodb s kupci. Če podjetje ta standard uporabi prej, mora to razkriti.
                     
                  PREHOD
            
                     
                        C2
                     
                     
                        Za namen zahtev iz C1.–C19. člena se za datum začetka uporabe šteje začetek letnega poročevalskega obdobja, v katerem podjetje prvič uporabi ta standard.
                     
                  
               Opredelitev najema
            
            
                     
                        C3
                     
                     
                        Praktična rešitev za podjetje je, da mu ni treba ponovno presoditi, ali je pogodba na datum začetka uporabe najemna oziroma ali vsebuje najem. Namesto tega je podjetju dovoljeno, da:
                        
                                    (a)
                                 
                                 
                                    ta standard uporabi za pogodbe, ki so bile prej razvrščene med najeme z uporabo MRS 17 Najemi in OPMSRP 4 Določanje, ali dogovor vsebuje najem. Podjetje za te najeme uporabi prehodne zahteve iz C5.–C18. člena;
                                 
                              
                                    (b)
                                 
                                 
                                    tega standarda ne uporabi za pogodbe, ki prej ob uporabi MRS 17 in OPMSRP 4 niso bile razvrščene med tiste, ki vsebujejo najem.
                                 
                              
                  
                     
                        C4
                     
                     
                        Če se podjetje odloči za praktično rešitev iz C3. člena, to razkrije in praktično rešitev uporabi za vse svoje pogodbe. Zato podjetje zahteve iz 9.–11. člena uporabi samo za pogodbe, ki jih je sklenilo (ali spremenilo) na datum začetka uporabe ali po tem datumu.
                     
                  
               Najemniki
            
            
                     
                        C5
                     
                     
                        Najemnik ta standard uporabi za svoje najeme:
                        
                                    (a)
                                 
                                 
                                    za nazaj za vsako predhodno poročevalsko obdobje, predstavljeno z uporabo MRS 8 Računovodske usmeritve, spremembe računovodskih ocen in napake; ali
                                 
                              
                                    (b)
                                 
                                 
                                    za nazaj s kumulativnim učinkom začetka uporabe tega standarda, pripoznanim na datum začetka uporabe v skladu s C7.–C13. členom.
                                 
                              
                  
                     
                        C6
                     
                     
                        Najemnik tisto izmed možnosti iz C5. člena, za katero se je odločil, uporablja dosledno za vse najeme, pri katerih je najemnik.
                     
                  
                     
                        C7
                     
                     
                        Če se najemnik odloči, da bo uporabljal ta standard v skladu s C5.(b) členom, ne navaja ponovno primerjalnih informacij. Namesto tega pripozna kumulativni učinek začetne uporabe tega standarda kot prilagoditev začetnega stanja zadržanega čistega dobička (ali druge sestavine kapitala, kot je primerno) na datum začetne uporabe.
                     
                  
               
                  Najemi, ki so bili prej razvrščeni med poslovne najeme
               
            
            
                     
                        C8
                     
                     
                        Če se najemnik odloči, da bo uporabljal ta standard v skladu s C5.(b) členom:
                        
                                    (a)
                                 
                                 
                                    pri najemih, ki so bili prej razvrščeni kot poslovni najemi z uporabo MRS 17, pripozna obveznost iz najema na datum začetne uporabe. Navedeno obveznost iz najema meri po sedanji vrednosti preostalih najemnin, diskontiranih z uporabo najemnikove predpostavljene obrestne mere za izposojanje na datum začetne uporabe;
                                 
                              
                                    (b)
                                 
                                 
                                    pri najemih, ki so bili prej razvrščeni kot poslovni najemi z uporabo MRS 17, pripozna sredstvo, ki predstavlja pravico do uporabe, na datum začetne uporabe. Najemnik se za vsak najem posebej odloči, ali bo to sredstvo, ki predstavlja pravico do uporabe, meril:
                                    
                                                (i)
                                             
                                             
                                                po knjigovodski vrednosti, kot da bi se ta standard uporabljal od datuma začetka najema, vendar diskontirano po najemnikovi predpostavljeni obrestni meri za izposojanje na datum začetne uporabe, ali
                                             
                                          
                                                (ii)
                                             
                                             
                                                v znesku, ki je enak obveznosti iz najema, prilagojenem za znesek vnaprej plačanih ali vračunanih obresti, ki se nanašajo na ta najem, pripoznanem v izkazu finančnega položaja neposredno pred datumom začetne uporabe;
                                             
                                          
                              
                                    (c)
                                 
                                 
                                    za sredstva, ki predstavljajo pravico do uporabe, uporabi MRS 36 Oslabitev sredstev na datum začetne uporabe, razen če uporablja praktično rešitev iz C10.(b) člena.
                                 
                              
                  
                     
                        C9
                     
                     
                        Pri najemih, ki so bili prej razvrščeni med poslovne najeme z uporabo MRS 17, najemnik ne glede na zahteve iz C8. člena:
                        
                                    (a)
                                 
                                 
                                    ni dolžan izvesti prilagoditve ob prehodu za najeme, pri katerih je sredstvo, ki je predmet najema, majhne vrednosti (kot je opisano v B3.–B8. členu) in ki se bodo obračunali z uporabo 6. člena. Te najeme obračuna z uporabo tega standarda od datuma začetne uporabe;
                                 
                              
                                    (b)
                                 
                                 
                                    ni dolžan izvesti prilagoditve ob prehodu za najeme, ki so bili prej obračunani kot naložbene nepremičnine z uporabo modela poštene vrednosti iz MRS 40 Naložbene nepremičnine. Najemnik sredstvo, ki predstavlja pravico do uporabe, in obveznost iz najema, ki izhaja iz teh najemov, obračunava z uporabo MRS 40 in tega standarda od datuma začetne uporabe.
                                 
                              
                                    (c)
                                 
                                 
                                    pri najemih, ki so bili prej razvrščeni med poslovne najeme z uporabo MRS 17 in bodo obračunani kot naložbene nepremičnine z uporabo modela poštene vrednosti iz MRS 40 od datuma začetne uporabe, najemnik meri sredstvo, ki predstavlja pravico do uporabe, po pošteni vrednosti na datum začetne uporabe. Najemnik sredstvo, ki predstavlja pravico do uporabe, in obveznost iz najema, ki izhaja iz teh najemov, obračunava z uporabo MRS 40 in tega standarda od datuma začetne uporabe.
                                 
                              
                  
                     
                        C10
                     
                     
                        Če najemnik uporablja ta standard za nazaj v skladu s C5.(b) členom, lahko za najeme, ki so bili prej razvrščeni med poslovne najeme z uporabo MRS 17, uporabi eno ali več od spodaj navedenih praktičnih rešitev. Za vsak primer posebej lahko uporablja naslednje praktične rešitve:
                        
                                    (a)
                                 
                                 
                                    uporabi lahko enotno diskontno mero za portfelj najemov z razumno podobnimi značilnostmi (kot so najemi s podobnim preostalim trajanjem najema za podobno vrsto sredstev, ki so predmet najema, v podobnem gospodarskem okolju);
                                 
                              
                                    (b)
                                 
                                 
                                    namesto da bi podal oceno oslabitve, lahko upošteva svojo oceno glede tega, ali so sredstva kočljiva, podano z uporabo MRS 37 Rezervacije, pogojne obveznosti in pogojna sredstva pred datumom začetne uporabe. Če se najemnik odloči za to praktično rešitev, prilagodi sredstvo, ki predstavlja pravico do uporabe, na datum začetne uporabe za znesek rezervacije za kočljive najeme, pripoznane v izkazu finančnega položaja, neposredno pred datumom začetne uporabe;
                                 
                              
                                    (c)
                                 
                                 
                                    lahko se odloči, da za najeme, pri katerih se trajanje najema konča prej kot v 12 mesecih od datuma začetne uporabe, ne bo uporabil zahtev iz C8. člena. V tem primeru:
                                    
                                                (i)
                                             
                                             
                                                te najeme obračuna enako kot kratkoročne najeme v skladu s 6. členom in
                                             
                                          
                                                (ii)
                                             
                                             
                                                stroške, povezane s temu najemi, zajame v razkritju stroškov kratkoročnih najemov v letnem poročevalskem obdobju, v katerem je datum začetne uporabe;
                                             
                                          
                              
                                    (d)
                                 
                                 
                                    začetne neposredne stroške lahko izključi iz merjenja sredstva, ki predstavljajo pravico do uporabe, na datum začetne uporabe;
                                 
                              
                                    (e)
                                 
                                 
                                    uporabi lahko ugotovitve za nazaj, na primer pri določanju trajanja najema, če pogodba vsebuje možnost podaljšanja ali odpovedi najema.
                                 
                              
                  
               
                  Najemi, ki so bili prej razvrščeni med finančne najeme
               
            
            
                     
                        C11
                     
                     
                        Če se najemnik odloči, da bo ta standard v skladu s C5.(b) členom uporabil za najeme, ki so bili razvrščeni med finančne najeme z uporabo MRS 17, se za knjigovodsko vrednost sredstva, ki predstavlja pravico do uporabe, in obveznosti iz najema šteje knjigovodska vrednost sredstva v najemu in obveznosti iz najema neposredno pred tem datumom, izmerjena z uporabo MRS 17. Pri teh najemih najemnik sredstvo, ki predstavlja pravico do uporabe, in obveznost iz najema obračuna z uporabo tega standarda od datuma začetne uporabe.
                     
                  
               
                  Razkrivanje
               
            
            
                     
                        C12
                     
                     
                        Če se najemnik odloči za uporabo tega standarda v skladu s C5.(b) členom, razkrije informacije o začetni uporabi, zahtevane v 28. členu MRS 8, razen informacij iz 28.(f) člena MRS 8. Namesto informacij iz 28.(f) člena MRS 8 razkrije:
                        
                                    (a)
                                 
                                 
                                    tehtano povprečje svoje predpostavljene obrestne mere za izposojanje, uporabljene za obveznosti iz najema, pripoznane v izkazu finančnega položaja na datum začetne uporabe, in
                                 
                              
                                    (b)
                                 
                                 
                                    pojasnilo glede razlike med:
                                    
                                                (i)
                                             
                                             
                                                obvezami za poslovni najem, razkritimi z uporabo MRS 17 ob koncu zadnjega letnega poročevalskega obdobja pred datumom začetne uporabe, diskontiranimi z uporabo predpostavljene obrestne mere za izposojanje na datum začetne uporabe, kot je opisano v C8.(a) členu, in
                                             
                                          
                                                (ii)
                                             
                                             
                                                obveznostmi iz najema, pripoznanimi v izkazu finančnega položaja na datum začetne uporabe.
                                             
                                          
                              
                  
                     
                        C13
                     
                     
                        Če najemnik uporablja eno ali več praktičnih rešitev iz C10. člena, to razkrije.
                     
                  
               Najemodajalci
            
            
                     
                        C14
                     
                     
                        Razen kot je opisano v C15. členu, najemodajalcu ni treba opraviti prilagoditev ob prehodu za najeme, pri katerih je najemodajalec, te najeme pa obračuna z uporabo tega standarda od datuma začetne uporabe.
                     
                  
                     
                        C15
                     
                     
                        Vmesni najemodajalec:
                        
                                    (a)
                                 
                                 
                                    ponovno oceni podnajeme, ki so bili razvrščeni med poslovne najeme z uporabo MRS 17 in na datum začetne uporabe še niso potekli, da lahko za vsak podnajem ugotovi, ali naj se razvrsti med poslovne ali finančne najeme z uporabo tega standarda. To oceno izvede na datum začetne uporabe na podlagi preostalih pogodbenih pogojev glavnega najema in podnajema na ta datum;
                                 
                              
                                    (b)
                                 
                                 
                                    za podnajeme, ki so bili razvrščeni med poslovne najeme z uporabo MRS 17, ob uporabi tega standarda pa se štejejo za finančne najeme, podnajem obračuna kot nov finančni najem, ki je bil sklenjen na datum začetne uporabe.
                                 
                              
                  
               Transakcije prodaje s povratnim najemom pred datumom začetne uporabe
            
            
                     
                        C16
                     
                     
                        Podjetje ne oceni ponovno transakcij prodaje s povratnim najemom, ki so bile sklenjene pred datumom začetne uporabe, da bi ugotovilo, ali sredstvo, ki je predmet najema, izpolnjuje zahteve iz MSRP 15 za obračunavanje kot prodaja.
                     
                  
                     
                        C17
                     
                     
                        Če je bila transakcija prodaje s povratnim najemom obračunana kot prodaja in finančni najem z uporabo MRS 17, prodajalec-najemnik:
                        
                                    (a)
                                 
                                 
                                    povratni najem obračuna enako kot druge finančne najeme, ki obstajajo na datum začetne uporabe, in
                                 
                              
                                    (b)
                                 
                                 
                                    še naprej amortizira dobiček iz prodaje skozi trajanje najema.
                                 
                              
                  
                     
                        C18
                     
                     
                        Če je bila transakcija prodaje s povratnim najemom obračunana kot prodaja in poslovni najem z uporabo MRS 17, prodajalec-najemnik:
                        
                                    (a)
                                 
                                 
                                    povratni najem obračuna enako kot druge poslovne najeme, ki obstajajo na datum začetne uporabe, in
                                 
                              
                                    (b)
                                 
                                 
                                    prilagodi povratni najem sredstva, ki predstavlja pravico do uporabe, za odloženi dobiček ali izgubo, ki se nanaša na netržne pogoje, pripoznane v izkazu finančnega položaja neposredno pred datumom začetne uporabe.
                                 
                              
                  
               Zneski, predhodno pripoznani glede na poslovne kombinacije
            
            
                     
                        C19
                     
                     
                        Če je najemnik predhodno pripoznal sredstvo ali obveznost z uporabo MSRP 3 Poslovne združitve glede na ugodne ali neugodne pogoje poslovnega najema, pridobljenega v sklopu poslovne kombinacije, najemnik odpravi pripoznanje tega sredstva ali obveznosti, knjigovodsko vrednost sredstva, ki predstavljajo pravico do uporabe, pa prilagodi za ustrezni znesek na datum začetne uporabe.
                     
                  
               Sklici na MSRP 9
            
            
                     
                        C20
                     
                     
                        Če podjetje uporablja ta standard, vendar še ne uporablja MSRP 9 Finančni instrumenti, vsako sklicevanje MSRP 9 v tem standardu pomeni sklicevanje na MRS 39 Finančni instrumenti: pripoznavanje in merjenje.
                     
                  RAZVELJAVITEV DRUGIH STANDARDOV
            
                     
                        C21
                     
                     
                        Ta standard nadomešča naslednje standarde in pojasnila:
                        
                                    (a)
                                 
                                 
                                    MRS 17 Najemi;
                                 
                              
                                    (b)
                                 
                                 
                                    OPMSRP 4 Določanje, ali dogovor vsebuje najem;
                                 
                              
                                    (c)
                                 
                                 
                                    SOP-15 Poslovni najemi – spodbudnine in
                                 
                              
                                    (d)
                                 
                                 
                                    SOP-27 Ocenjevanje vsebine transakcij, ki vključujejo pravno obliko najema.
                                 
                              
                  
         
            Dodatek D
            
               Spremembe drugih standardov
            
            
               Ta dodatek določa spremembe drugih standardov, ki so posledica izdaje tega standarda s strani UOMRS. Podjetje mora uporabiti spremembe za letna obdobja, ki se začnejo 1. januarja 2019 ali pozneje. Če podjetje uporabi ta standard pred tem datumom, mora za obdobje pred tem datumom uporabiti tudi te spremembe.
            
            Podjetje ne sme uporabljati MSRP 16, dokler ne uporablja MSRP 15 Prihodki iz pogodb s kupci (glej C1. člen).
            
               Zato so za standarde, ki so veljali na dan 1. januarja 2016, spremembe v tem dodatku predstavljene na podlagi besedila navedenih standardov, ki so veljali 1. januarja 2016, kot so bili spremenjeni z MSRP 15. Besedilo navedenih standardov v tem dodatku ne vsebuje drugih sprememb, ki 1. januarja 2016 niso veljale.
            
            
               Za standarde, ki niso veljali na dan 1. januarja 2016, so spremembe v tem dodatku predstavljene na podlagi besedila prve objave navedenega standarda, kot je bil spremenjen z MSRP 15. Besedilo navedenih standardov v tem dodatku ne vsebuje drugih sprememb, ki 1. januarja 2016 niso veljale.
            
            
               MSRP 1 Prva uporaba Mednarodnih standardov računovodskega poročanja
               
            
            Spremeni se 30. člen in doda 39.AB člen.
            
               
                  Uporaba poštene vrednosti kot predpostavljene vrednosti
               
            
            
                     
                        30.
                     
                     
                        Če podjetje v svojem začetnem izkazu finančnega položaja v skladu z MSRP uporablja pošteno vrednost kot predpostavljeno vrednost za postavko opredmetenih osnovnih sredstev, naložbeno nepremičnino, neopredmeteno sredstvo ali sredstvo, ki predstavlja pravico do uporabe (glej D5. in D7. člen), morajo prvi računovodski izkazi podjetja v skladu z MSRP za vsako vrstično postavko v začetnem izkazu finančnega položaja v skladu z MSRP razkriti:
                        
                                    (a)
                                 
                                 
                                    …
                                 
                              
                  DATUM ZAČETKA VELJAVNOSTI
            …
            
                     
                        39AB
                     
                     
                        Z MSRP 16 Najemi, izdanim januarja 2016, so bili spremenjeni 30., C4., D1., D7., D8.B in D9. člen, D9.A člen je bil črtan in dodani so bili D9.B–D9.E členi. Podjetje mora uporabljati navedene spremembe, kadar uporablja MSRP 16.
                     
                  Spremeni se C4. člen.
            
               Izjeme za poslovne združitve
            
            …
            
                     
                        C4
                     
                     
                        Če podjetje, ki prvikrat uporabi MSRP, ob prvi uporabi MSRP 3 tega standarda ne uporabi za nazaj za preteklo poslovno združitev, ima to za navedeno poslovno združitev naslednje posledice:
                        
                                    (a)
                                 
                                 
                                    …
                                 
                              
                                    (f)
                                 
                                 
                                    Če sredstvo, ki je bilo pridobljeno, ali obveznost, ki je bila prevzeta v prejšnji poslovni združitvi, nista bila pripoznana v skladu s prejšnjimi splošno sprejetimi računovodskimi načeli, v začetnem izkazu finančnega položaja v skladu z MSRP znesek, ki se šteje kot nabavna vrednost, ni nič. Namesto tega ga mora prevzemnik v svojem konsolidiranem izkazu finančnega položaja pripoznati in meriti na podlagi, ki bi jo MSRP zahtevali v izkazu finančnega položaja prevzetega podjetja. Za ponazoritev: če prevzemnik v skladu s prejšnjimi splošno sprejetimi računovodskimi načeli ni usredstvil finančnih najemov, prevzetih v pretekli poslovni združitvi, v kateri je bil najemnik, mora te najeme usredstviti v svojih konsolidiranihračunovodskih izkazih, kakor bi MSRP 16 Najemi zahteval, da prevzeto podjetje naredi v svojem izkazu finančnega položaja v skladu z MSRP. Podobno, če prevzemnik v skladu s prejšnjimi splošno sprejetimi računovodskimi načeli ni pripoznal pogojne obveznosti, ki na datum prehoda na MSRP še vedno obstaja, mora to pogojno obveznost pripoznati na ta datum, razen če bi MRS 37 Rezervacije, pogojne obveznosti in pogojna sredstva prepovedoval njeno pripoznanje v računovodskih izkazih prevzetega podjetja. Če pa sta bila sredstvo ali obveznost vključena v dobro ime v skladu s prejšnjimi splošno sprejetimi računovodskimi načeli, vendar bi bila v skladu z MSRP 3 pripoznana ločeno, navedeno sredstvo ali obveznost ostaneta v dobrem imenu, razen če bi MSRP zahtevali, da se pripoznata v računovodskih izkazih prevzetega podjetja.
                                 
                              
                                    (g)
                                 
                                 
                                    …
                                 
                              
                  V Prilogi D se spremenijo D1., D7., D8.B in D9. člen. D9.A člen se črta. Dodajo se D9.B–D9.E členi.
            
               Izvzetje iz drugih MSRP
            
            …
            
                     
                        D1
                     
                     
                        Podjetje lahko po svoji izbiri uporablja eno ali več naslednjih izjem:
                        
                                    (a)
                                 
                                 
                                    …
                                 
                              
                                    (d)
                                 
                                 
                                    najemi (D9. člen in D9.B–D9E člen);
                                 
                              …
                     
                  
               
                  Predpostavljena vrednost
               
            
            …
            
                     
                        D7
                     
                     
                        Izbira v D5. in D6. členu je na voljo tudi za:
                        
                                    (a)
                                 
                                 
                                    naložbene nepremičnine, če se podjetje odloči za uporabo modela nabavne vrednosti v MRS 40 Naložbene nepremičnine;
                                 
                              
                                    (aa)
                                 
                                 
                                    sredstva, ki predstavljajo pravico do uporabe (MSRP 16 Najemi) in
                                 
                              
                                    (b)
                                 
                                 
                                    …
                                 
                              …
                     
                  
                     
                        D8B
                     
                     
                        Nekatera podjetja imajo v lasti opredmetena osnovna sredstva, sredstva, ki predstavljajo pravico do uporabe, ali neopredmetena sredstva, ki se uporabljajo ali so se predhodno uporabljala pri poslovanju, za katerega velja regulacija cen. Knjigovodska vrednost takšnih postavk lahko vključuje zneske, ki so bili določeni v skladu s prejšnjimi splošno sprejetimi računovodskimi načeli, vendar ne izpolnjujejo pogojev za kapitalizacijo v skladu z MSRP. V tem primeru se lahko podjetje, ki prvikrat uporablja MSRP, odloči, da bo uporabilo knjigovodsko vrednost takšne postavke v skladu s prejšnjimi splošno sprejetimi računovodskimi načeli na dan prehoda na MSRP kot predpostavljeno vrednost. Če podjetje uporablja to izjemo za postavko, ni treba, da jo uporablja za vse postavke. Podjetje na datum prehoda na MSRP preveri oslabitev posamezne postavke, za katero se uporablja ta izjema, v skladu z MRS 36. Za namene tega člena velja za poslovanje regulacija cen, če cene ureja okvirna ureditev za določanje cen, ki se lahko odjemalcem zaračunajo za blago in storitve, to okvirno ureditev pa nadzoruje in/ali odobri regulator cen (v skladu z opredelitvijo v MSRP 14 Zakonsko predpisani odlog plačila računov).
                     
                  
               Najemi
            
            
                     
                        D9
                     
                     
                        Podjetje, ki prvikrat uporabi MSRP, lahko oceni, ali pogodba, ki obstaja na datum prehoda na MSRP, vsebuje najem, z uporabo 9.–11. člena MSRP 16 za te pogodbe na podlagi dejstev in okoliščin, ki obstajajo na ta datum.
                     
                  
                     
                        D9A
                     
                     
                        [črtano]
                     
                  
                     
                        D9B
                     
                     
                        Če podjetje, ki prvikrat uporabi MSRP in ki je najemnik, pripozna obveznosti iz najema in sredstva, ki predstavljajo pravico do uporabe“ lahko za vse svoje najeme uporabi naslednji pristop (ob upoštevanju praktičnih rešitev iz D9.D člena):
                        
                                    (a)
                                 
                                 
                                    izmeri obveznost iz najema na datum prehoda na MSRP. Najemnik, ki izbere ta pristop, navedeno obveznost iz najema izmeri po sedanji vrednosti preostalih najemnin (glej D9.E člen), diskontiranih z uporabo najemnikove predpostavljene obrestne mere za izposojanje (glej D9.E člen) na datum prehoda na MSRP;
                                 
                              
                                    (b)
                                 
                                 
                                    meri obveznost iz najema na datum prehoda na MSRP. Najemnik se za vsak najem posebej odloči, ali bo to sredstvo, ki predstavlja pravico do uporabe, meril:
                                    
                                                (i)
                                             
                                             
                                                po knjigovodski vrednosti, kot da bi se MSRP 16 uporabljal od datuma začetka najema (glej D9.E člen), vendar diskontirano po najemnikovi predpostavljeni obrestni meri za izposojanje na datum prehoda na MSRP, ali
                                             
                                          
                                                (ii)
                                             
                                             
                                                v znesku, enakem obveznosti iz najema, prilagojenem za znesek vnaprej plačanih ali vračunanih najemnin, ki se nanašajo na ta najem, pripoznanem v izkazu finančnega položaja neposredno pred datumom prehoda na MSRP;
                                             
                                          
                              
                                    (c)
                                 
                                 
                                    za sredstva, ki predstavljajo pravico do uporabe, uporabi MRS 36 na datum prehoda na MSRP.
                                 
                              
                  
                     
                        D9C
                     
                     
                        Pri najemih, ki ustrezajo opredelitvi naložbenih nepremičnin v MRS 40 in se merijo z uporabo modela poštene vrednosti v MRS 40 od datuma prehoda na MSRP, podjetje, ki prvikrat uporabi MSRP in ki je najemnik, ne glede na zahteve iz D9.B člena meri sredstvo, ki predstavlja pravico do uporabe, po pošteni vrednosti na datum prehoda na MSRP.
                     
                  
                     
                        D9D
                     
                     
                        Podjetje, ki prvikrat uporabi MSRP in je najemnik, si lahko na datum prehoda na MSRP izbere eno ali več od naslednjih možnosti, ki jih uporabi za vsak najem posebej:
                        
                                    (a)
                                 
                                 
                                    lahko uporabi eno samo diskontno mero za portfelj najemov z razumno podobnimi značilnostmi (na primer s podobnim preostalim trajanjem najema za podobno vrsto sredstev, ki so predmet najema, v podobnem gospodarskem okolju);
                                 
                              
                                    (b)
                                 
                                 
                                    lahko se odloči, da za najeme, pri katerih se trajanje najema (glej D9.E člen) konča prej kot v 12 mesecih od datuma prehoda na MSRP, ne bo uporabil zahtev iz D9.B člena; Namesto tega podjetje te najeme obračuna (vključno z razkritjem informacij o njih), kot da bi bili kratkoročni najemi, obračunani v skladu s 6. členom MSRP 16;
                                 
                              
                                    (c)
                                 
                                 
                                    lahko se odloči, da za najeme, pri katerih je sredstvo, ki je predmet najema, majhne vrednosti, ne bo uporabilo zahtev iz D9.B člena (kot je opisano v B3.–B8. členu MSRP 16). Namesto tega podjetje te najeme obračuna (vključno z razkritjem informacij o njih) v skladu s 6. členom MSRP 16;
                                 
                              
                                    (d)
                                 
                                 
                                    iz merjenja sredstva, ki predstavlja pravico do uporabe, na datum prehoda na MSRP izključi začetne neposredne stroške (glej D9.E člen);
                                 
                              
                                    (e)
                                 
                                 
                                    lahko uporabi ugotovitve za nazaj, na primer pri določanju trajanja najema, če pogodba vsebuje možnost podaljšanja ali odpovedi najema.
                                 
                              
                  
                     
                        D9E
                     
                     
                        Izrazi „najemnine“, „najemnik“, „najemnikova predpostavljena obrestna mera za izposojanje“, „datum začetka najema“, „začetni neposredni stroški“ in „trajanje najema“ so opredeljeni v MSRP 16 in se v tem standardu uporabljajo v enakem pomenu.
                     
                  
               MSRP 3 Poslovne združitve
               
            
            Spremenita se 14. in 17. člen, dodajo se 28.A člen, 28.B člen in z njim povezani naslov ter 64.M člen.
            
               Pogoji pripoznavanja
            
            …
            
                     
                        14.
                     
                     
                        Napotki za pripoznavanje neopredmetenih sredstev so v B31.–B40. členu. 22.–28B. člen določa vrste prepoznavnih sredstev in obveznosti, ki vključujejo postavke, za katere ta MSRP določa omejene izjeme pri načelu in pogojih pripoznavanja.
                     
                  
               Razvrščanje ali določanje pridobljenih prepoznavnih sredstev in prevzetih obveznosti v poslovni združitvi
            
            …
            
                     
                        17.
                     
                     
                        Ta MSRP predvideva dve izjemi od načela v 15. členu:
                        
                                    (a)
                                 
                                 
                                    razvrstitev najemne pogodbe, v kateri je prevzeto podjetje najemodajalec, kot poslovni ali finančni najem v skladu z MSRP 16 Najemi in
                                 
                              
                                    (b)
                                 
                                 
                                    …
                                 
                              
                  
               Najemi, pri katerih je prevzeto podjetje najemnik
            
            
                     
                        28A
                     
                     
                        Prevzemnik pripozna sredstva, ki predstavljajo pravico do uporabe, in obveznosti iz najema za najeme, določene v skladu z MSRP 16, v katerih je prevzeto podjetje najemnik. Prevzemniku ni treba pripoznati sredstev, ki predstavljajo pravico do uporabe, in obveznosti iz najema za:
                        
                                    (a)
                                 
                                 
                                    najeme, pri katerih se trajanje najema (kot je opredeljeno v MSRP 16) konča prej kot v 12 mesecih od datuma prevzema, ali
                                 
                              
                                    (b)
                                 
                                 
                                    najeme, pri katerih je sredstvo, ki je predmet najema, sredstvo majhne vrednosti (kot je opisano v B3.–B8. členu MSRP 16).
                                 
                              
                  
                     
                        28 B
                     
                     
                        Prevzemnik meri obveznost iz najema po sedanji vrednosti preostalih najemnin (kot so opredeljene v MSRP 16), kot da bi bil prevzeti najem nov najem na datum prevzema. Prevzemnik meri sredstvo, ki predstavlja pravico do uporabe, v enaki vrednosti kot obveznost iz najema, prilagojeno tako, da odraža ugodne ali neugodne pogoje najema v primerjavi s tržnimi pogoji.
                     
                  
               Datum začetka veljavnosti
            
            …
            
                     
                        64M
                     
                     
                        Z MSRP 16, izdanim januarja 2016, so bili spremenjeni 14., 17., B32. in B42. člen, črtani so bili B28.–B30. člen in z njimi povezan naslov, dodani pa so bili 28A.–28B. člen in z njimi povezan naslov. Podjetje mora uporabljati navedene spremembe, kadar uporablja MSRP 16.
                     
                  V Prilogi B se črtajo B28.–B30. člen in z njimi povezan naslov, spremenita pa se B32. in B42. člen.
            
                     
                        B28
                     
                     
                        [črtano]
                     
                  
                     
                        B29
                     
                     
                        [črtano]
                     
                  
                     
                        B30
                     
                     
                        [črtano]
                     
                  
               Neopredmetena sredstva
            
            …
            
                     
                        B32
                     
                     
                        Neopredmeteno sredstvo, ki izpolnjuje pogodbeno-pravno sodilo, je prepoznavno tudi, če ni prenosljivo ali ločljivo od prevzetega podjetja oz. od drugih pravic in obvez. Na primer:
                        
                                    (a)
                                 
                                 
                                    [črtano]
                                 
                              
                                    (b)
                                 
                                 
                                    …
                                 
                              
                  
               Sredstva, ki so predmet poslovnih najemov, v katerih je prevzeto podjetje najemodajalec
            
            
                     
                        B42
                     
                     
                        Pri merjenju poštene vrednosti sredstva, kot je zgradba ali patent, ki je predmet poslovnega najema, v katerem je prevzeto podjetje najemodajalec, na datum prevzema mora prevzemnik upoštevati pogoje najema. Prevzemnik ne pripozna ločenega sredstva ali obveznosti, če so pogoji poslovnega najema ugodni ali neugodni v primerjavi s tržnimi pogoji.
                     
                  
               MSRP 4 Zavarovalne pogodbe
               
            
            4. člen se spremeni, kot je bil spremenjen z MSRP 15, in doda se 41.l člen.
            PODROČJE UPORABE
            …
            
                     
                        4.
                     
                     
                        Podjetje tega MSRP ne uporablja za:
                        
                                    (a)
                                 
                                 
                                    …
                                 
                              
                                    (c)
                                 
                                 
                                    pogodbene pravice ali pogodbene obveznosti, ki so odvisne od prihodnje uporabe ali pravice do uporabe nefinančne postavke (na primer nekatera nadomestila za licence, avtorske pravice, spremenljiva plačila najemnin in podobne postavke) ter najemnikovo jamstvo za preostalo vrednost, vgrajeno v finančni najem (glej MRS 16 Najemi, MRS 15 Prihodki iz pogodb s kupci in MRS 38 Neopredmetena sredstva);
                                 
                              
                                    (d)
                                 
                                 
                                    …
                                 
                              
                  DATUM ZAČETKA VELJAVNOSTI IN PREHOD
            …
            
                     
                        41I
                     
                     
                        Z MSRP 16, ki je bil izdan januarja 2016, je bil spremenjen 4. člen. Podjetje uporablja navedeno spremembo, kadar uporablja MSRP 16.
                     
                  
               MSRP 7 Finančni instrumenti: Razkritja
               
            
            Spremeni se 29. člen in doda 44.CC člen.
            
               Poštena vrednost
            
            …
            
                     
                        29.
                     
                     
                        Razkritja poštene vrednosti se ne zahtevajo:
                        
                                    (a)
                                 
                                 
                                    …
                                 
                              
                                    (b)
                                 
                                 
                                    za naložbe v kapitalskih instrumentih, ki za enak instrument nimajo kotirane cene na delujočem trgu (tj. vložek Ravni 1), ali za izvedene finančne instrumente, povezane s takimi lastniškimi instrumenti, se ta vrednost izmeri po nabavni vrednosti v skladu z MRS 39, ker poštene vrednosti ni mogoče zanesljivo izmeriti; ali
                                 
                              
                                    (c)
                                 
                                 
                                    za pogodbo, ki vsebuje možnost diskrecijske udeležbe (kakor je opisana v MSRP 4), če poštene vrednosti te možnosti ni mogoče izmeriti z zanesljivo natančnostjo, ali
                                 
                              
                                    (d)
                                 
                                 
                                    za obveznosti iz najema.
                                 
                              
                  DATUM ZAČETKA VELJAVNOSTI IN PREHOD
            …
            
                     
                        44CC
                     
                     
                        Z MSRP 16 Najemi, ki je bil izdan januarja 2016, sta bila spremenjena 29. in B11.D člen. Podjetje mora uporabljati navedene spremembe, kadar uporablja MSRP 16.
                     
                  V Prilogi B se spremeni B11.D člen.
            
               Kvantitativna razkritja likvidnostnega tveganja (34.(a) ter 39.(a) in (b) člen)
            
            …
            
                     
                        B11D
                     
                     
                        Pogodbeni zneski, razkriti v analizah zapadlosti v plačilo v skladu z 39.(a) in (b) členom, so pogodbeni nediskontirani denarni tokovi, na primer:
                        
                                    (a)
                                 
                                 
                                    bruto obveznosti iz najema (pred odbitkom finančnih obremenitev);
                                 
                              
                                    (b)
                                 
                                 
                                    …
                                 
                              
                  
               MSRP 9 Finančni instrumenti
               
            
            Spremenita se 2.1. in 5.5.15. člen ter doda 7.1.5. člen.
            
               Poglavje 2 Področje uporabe
            
            
                     
                        
                           2.1
                        
                     
                     
                        Ta standard morajo uporabljati vsa podjetja za vse vrste finančnih instrumentov, razen za:
                        
                                    
                                       (a)
                                    
                                 
                                 
                                    
                                       …
                                    
                                 
                              
                                    
                                       (b)
                                    
                                 
                                 
                                    
                                       pravice in obveze na podlagi najemov, za katere se uporablja MSRP 16 Najemi. Vendar:
                                    
                                    
                                                
                                                   (i)
                                                
                                             
                                             
                                                
                                                   za terjatve iz finančnega najema (tj. neto naložbe v finančni najem) in terjatve iz poslovnega najema, ki jih je pripoznal najemodajalec, se uporabljajo zahteve tega standarda za odpravo pripoznanja in oslabitve;
                                                
                                             
                                          
                                                
                                                   (ii)
                                                
                                             
                                             
                                                
                                                   za obveznosti iz najema, ki jih je pripoznal najemnik, se uporabljajo zahteve za odpravo pripoznanja iz 3.3.1. člena tega standarda; in
                                                
                                             
                                          
                                                
                                                   (iii)
                                                
                                             
                                             
                                                
                                                   za izvedene finančne instrumente, ki so vgrajeni v najeme, se uporabljajo določbe o vgrajenih izvedenih finančnih instrumentih iz tega standarda;
                                                
                                             
                                          
                              
                                    
                                       (c)
                                    
                                 
                                 
                                    
                                       …
                                    
                                 
                              
                  
               Poenostavljeni pristop za terjatve do kupcev, sredstva iz pogodbe in terjatve iz najema
            
            
                     
                        
                           5.5.15
                        
                     
                     
                        Ne glede na 5.5.3. in 5.5.5. člen mora podjetje popravek vrednosti za izgubo vedno meriti kot znesek, ki je enak pričakovanim kreditnim izgubam v celotnem obdobju trajanja, za naslednja sredstva:
                        
                                    
                                       (a)
                                    
                                 
                                 
                                    
                                       …
                                    
                                 
                              
                                    
                                       (b)
                                    
                                 
                                 
                                    
                                       terjatve iz najema, ki izhajajo iz transakcij, ki spadajo v področje uporabe MSRP 16, če podjetje kot računovodsko usmeritev izbere, da bo popravek vrednosti za izgubo merilo kot znesek, enak pričakovanim kreditnim izgubam v celotnem obdobju trajanja. Navedena računovodska usmeritev se mora uporabljati za vse terjatve iz najema, vendar se lahko uporablja ločeno za terjatve iz finančnega in terjatve iz poslovnega najema.
                                    
                                 
                              …
                     
                  7.1   DATUM ZAČETKA VELJAVNOSTI
            …
            
                     
                        7.1.5
                     
                     
                        Z MSRP 16, ki je bil izdan januarja 2016, so bili spremenjeni 2.1., 5.5.15., B4.3.8., B5.5.34. in B5.5.46. člen. Podjetje mora uporabljati navedene spremembe, kadar uporablja MSRP 16.
                     
                  V Prilogi B se spremenijo B4.3.8, B5.5.34. in B5.5.46. člen.
            
               Vgrajeni izvedeni finančni instrumenti (oddelek 4.3)
            
            …
            
                     
                        B4.3.8
                     
                     
                        Ekonomske značilnosti in tveganja vgrajenega izvedenega finančnega instrumenta so tesno povezani z ekonomskimi značilnostmi in tveganji gostiteljske pogodbe v naslednjih primerih. V teh primerih podjetje vgrajenega finančnega instrumenta ne obračunava ločeno od gostiteljske pogodbe.
                        
                                    (a)
                                 
                                 
                                    …
                                 
                              
                                    (f)
                                 
                                 
                                    Vgrajeni izvedeni finančni instrument v gostiteljski najemni pogodbi je tesno povezan z gostiteljsko pogodbo, če je vgrajeni izvedeni finančni instrument (i) z inflacijo povezan indeks, kot je indeks plačil najemnine, vezan na indeks cen potrošnega blaga (če najem ne vsebuje vzvoda in se indeks nanaša na inflacijo v lastnem gospodarskem okolju podjetja), (ii) spremenljiva najemnina, temelječa na povezani prodaji, ali (iii) spremenljiva najemnina, temelječa na variabilnih obrestnih merah.
                                 
                              
                                    (g)
                                 
                                 
                                    …
                                 
                              
                  
               Pričakovane kreditne izgube
            
            …
            
                     
                        B5.5.34
                     
                     
                        Pri merjenju popravka vrednosti za izgubo pri terjatvi iz najema bi morali biti denarni tokovi, uporabljeni za ugotovitev pričakovanih kreditnih izgub, skladni z denarnimi tokovi, uporabljenimi pri merjenju terjatve iz najema v skladu z MSRP 16 Najemi.
                        …
                     
                  
               Časovna vrednost denarja
            
            …
            
                     
                        B5.5.46
                     
                     
                        Pričakovane kreditne izgube pri terjatvah iz najema se diskontirajo na podlagi iste diskontne mere, kot se uporablja za merjenje terjatve iz najema v skladu z MSRP 16.
                        …
                     
                  
               MSRP 13 Merjenje poštene vrednosti
               
            
            Spremeni se 6. člen.
            PODROČJE UPORABE
            …
            
                     
                        6.
                     
                     
                        Zahteve v zvezi z merjenjem in razkritjem iz tega MSRP se ne uporabljajo za:
                        
                                    (a)
                                 
                                 
                                    …
                                 
                              
                                    (b)
                                 
                                 
                                    transakcije najema, obračunane v skladu z MSRP 16 Najemi; in
                                 
                              
                                    (c)
                                 
                                 
                                    …
                                 
                              
                  V Prilogi C se doda C6. člen:
            
               Datum začetka veljavnosti in prehod
            
            …
            
                     
                        C6
                     
                     
                        Z MSRP 16 Najemi, ki je bil izdan januarja 2016, je bil spremenjen 6. člen. Podjetje uporablja navedeno spremembo, kadar uporablja MSRP 16.
                     
                  
               MSRP 15 Prihodki iz pogodb s kupci
               
            
            Spremenita se 5. in 97. člen.
            PODROČJE UPORABE
            
                     
                        5.
                     
                     
                        Podjetje uporabi ta standard za vse pogodbe s kupci, razen za naslednje:
                        
                                    (a)
                                 
                                 
                                    najemne pogodbe, ki spadajo na področje uporabe MSRP 16 Najemi;
                                 
                              
                                    (b)
                                 
                                 
                                    …
                                 
                              
                  
               Stroški izpolnitve pogodbe
            
            …
            
                     
                        97.
                     
                     
                        Stroški, ki so neposredno povezani s pogodbo (ali posamezno pričakovano pogodbo), vključujejo kar koli od naslednjega:
                        
                                    (a)
                                 
                                 
                                    …
                                 
                              
                                    (c)
                                 
                                 
                                    razporeditve stroškov, ki so neposredno povezani s pogodbo ali pogodbenimi dejavnostmi (na primer stroški upravljanja in nadzorovanja pogodbe ter zavarovanja in amortizacije orodja, opreme in sredstev, ki predstavljajo pravico do uporabe, uporabljenih pri izpolnjevanju pogodbe);
                                 
                              
                                    (d)
                                 
                                 
                                    …
                                 
                              
                  V Prilogi B se spremenita B66. člen in B70. člen.
            
               Nestandardizirana terminska pogodba ali nakupna opcija
            
            
                     
                        B66
                     
                     
                        Če ima podjetje obvezo ali pravico do ponovnega nakupa sredstva (nestandardizirana terminska pogodba ali nakupna opcija), kupec ne pridobi obvladovanja sredstva, ker je omejen pri usmerjanju uporabe sredstva in pridobitvi vseh preostalih koristi, ki izhajajo iz sredstva, četudi ima sredstvo morda fizično v posesti. Zato podjetje pogodbo obračuna kot eno od naslednjega:
                        
                                    (a)
                                 
                                 
                                    najem v skladu z MSRP 16 Najemi, če podjetje lahko ali pa mora ponovno kupiti sredstvo za znesek, ki je nižji od prvotne prodajne cene sredstva, razen če je pogodba sestavni del prodajne s povratnim najemom; Če je pogodba del transakcije nakupa s povratnim najemom, podjetje še naprej pripoznava sredstvo ter pripoznava finančno obveznost za vsako nadomestilo, ki ga prejme od kupca. Podjetje tako obveznost obračuna v skladu z MSRP 9; ali
                                 
                              
                                    (b)
                                 
                                 
                                    …
                                 
                              
                  
               Prodajna opcija
            
            
                     
                        B70
                     
                     
                        Če ima podjetje obvezo za ponovni nakup sredstva na zahtevo kupca (prodajna opcija) po ceni, ki je nižja od prvotne prodajne cene sredstva, na začetku pogodbe preuči, ali ima kupec pomembno gospodarsko spodbudo za uveljavljanje te pravice. Če kupec to pravico uveljavi, to povzroči, da dejansko plača nadomestilo podjetju za pravico do uporabe določenega sredstva za določen čas. Če ima kupec precejšnjo gospodarsko spodbudo za uveljavljanje te pravice, podjetje pogodbo obračuna kot najem v skladu z MSRP 16, razen če je pogodba del transakcije nakupa s povratnim najemom. Če je pogodba del transakcije nakupa s povratnim najemom, podjetje še naprej pripoznava sredstvo ter pripoznava finančno obveznost za vsako nadomestilo, ki ga prejme od kupca. Podjetje tako obveznost obračuna v skladu z MSRP 9.
                        …
                     
                  V Prilogi C se doda C1.A člen.
            DATUM ZAČETKA VELJAVNOSTI
            …
            
                     
                        C1A
                     
                     
                        Z MSRP 16 Najemi, ki je bil izdan januarja 2016, so bili spremenjeni členi 5, 97, B66 in B70. Podjetje mora uporabljati navedene spremembe, kadar uporablja MSRP 16.
                     
                  
               MRS 1 Predstavljanje računovodskih izkazov
               
            
            Spremeni se 123. člen in doda 139.Q člen.
            
               Razkrivanje računovodskih usmeritev
            
            …
            
                     
                        123.
                     
                     
                        V postopku izvajanja računovodskih usmeritev v podjetju poslovodno osebje poleg ocen podaja tudi presoje, ki lahko zelo vplivajo na zneske, pripoznane v računovodskih izkazih. Poslovodno osebje na primer presoja:
                        
                                    (a)
                                 
                                 
                                    …
                                 
                              
                                    (b)
                                 
                                 
                                    kdaj se vsa pomembna tveganja in koristi, povezane z lastništvom finančnih sredstev in, za najemnike, sredstev v najemu, dejansko prenesejo na druga podjetja; in
                                 
                              
                                    (c)
                                 
                                 
                                    …
                                 
                              
                  PREHOD IN DATUM ZAČETKA VELJAVNOSTI
            …
            
                     
                        139Q
                     
                     
                        Z MSRP 16 Najemi, ki je bil izdan januarja 2016, je bil spremenjen 123. člen. Podjetje uporablja navedeno spremembo, kadar uporablja MSRP 16.
                     
                  
               MRS 2 Zaloge
               
            
            Spremeni se 12. člen in doda 40.G člen.
            
               Stroški pretvarjanja
            
            
                     
                        12.
                     
                     
                        Stroški pretvarjanja zalog vključujejo stroške, ki so neposredno povezani s proizvedenimi enotami, na primer stroške neposrednega dela. Vključujejo tudi dosledno razporeditev stalnih in spremenljivih posrednih stroškov pri proizvajanju, ki nastajajo pri spreminjanju materialov v dokončane proizvode. Stalni posredni proizvajalni stroški so posredni stroški proizvodnje, ki ostajajo razmeroma stalni ne glede na obseg proizvodnje, kot so amortizacija in vzdrževanje zgradb tovarne, oprema in sredstva, ki predstavljajo pravico do uporabe, ki se uporabljajo v proizvodnem procesu, ter stroški poslovodstva in uprave tovarne. Spremenljivi posredni proizvajalni stroški pa so tisti posredni stroški pri proizvajanju, katerih spreminjanje je neposredno ali skoraj neposredno povezano z obsegom proizvodnje; takšni so stroški posrednega materiala in posrednega dela.
                        …
                     
                  DATUM ZAČETKA VELJAVNOSTI
            …
            
                     
                        40G
                     
                     
                        Z MSRP 16 Najemi, ki je bil izdan januarja 2016, je bil spremenjen 12. člen. Podjetje uporablja navedeno spremembo, kadar uporablja MSRP 16.
                     
                  
               MRS 7 Izkaz denarnih tokov
               
            
            Spremenita se 17. in 44. člen ter doda 59 člen.
            
               Finančne dejavnosti
            
            
                     
                        17.
                     
                     
                        Ločeno razkritje denarnih tokov, ki izhajajo iz aktivnosti financiranja, je pomembno zaradi tega, ker je koristno pri napovedovanju terjatev do podjetja, ki jih bodo imeli do prihodnjih denarnih tokov prinašalci kapitala. Zgledi denarnih tokov, ki izhajajo iz finančnih aktivnosti, so:
                        
                                    (a)
                                 
                                 
                                    …
                                 
                              
                                    (e)
                                 
                                 
                                    najemnikova denarna plačila za zmanjšanje neporavnane obveznosti, ki se nanaša na najem.
                                 
                              
                  NEDENARNE TRANSAKCIJE
            …
            
                     
                        44.
                     
                     
                        Marsikatere naložbene in finančne aktivnosti nimajo neposrednega vpliva na sprotne denarne tokove, čeprav vplivajo na sestavo kapitala in sredstev v podjetju. Izključitev nedenarnih transakcij iz izkaza denarnih tokov je skladna s ciljem izkaza denarnih sredstev, ker takšne postavke ne izkazujejo denarnih tokov v obravnavanem obdobju. Zgledi nedenarnih transakcij so:
                        
                                    (a)
                                 
                                 
                                    pridobitev sredstev s prevzemom neposredno povezanih obveznosti ali na podlagi najema,
                                 
                              
                                    (b)
                                 
                                 
                                    …
                                 
                              
                  DATUM ZAČETKA VELJAVNOSTI
            …
            
                     
                        59.
                     
                     
                        Z MSRP 16 Najemi, ki je bil izdan januarja 2016, sta bila spremenjena 17. in 44. člen. Podjetje mora uporabljati navedene spremembe, kadar uporablja MSRP 16.
                     
                  
               MRS 12 Davek iz dobička
               
            
            20. člen se spremeni za podjetje, ki ni sprejelo MSRP 9 Finančni instrumenti.
            
               Sredstva, izkazana po pošteni vrednosti
            
            
                     
                        20.
                     
                     
                        MSRP dovoljujejo ali zahtevajo, da se nekatera sredstva izkazujejo po pošteni vrednosti ali se prevrednotijo (glej na primer MRS 16 Opredmetena osnovna sredstva, MRS 38 Neopredmetena sredstva, MSRP 39 Finančni instrumenti: pripoznavanje in merjenje, MRS 40 Naložbene nepremičnine in MSRP 16 Najemi). V nekaterih pravnih sistemih prevrednotenje (revalorizacija) oz. druga vrsta preračuna sredstva na pošteno vrednost vpliva na obdavčljivi dobiček (davčno izgubo) v obravnavanem obdobju. Zaradi tega se davčna osnova sredstva prilagodi in ne pride do nobene začasne razlike. V drugih pravnih sistemih prevrednotenje ali preračun sredstva ne vpliva na obdavčljivi dobiček v obdobju prevrednotenja oz. preračuna, zato se davčna osnova sredstva ne prilagodi. Kljub temu bo posledica obnovitve knjigovodske vrednosti v prihodnosti obdavčljivi pritok gospodarskih koristi v podjetje in znesek, ki se bo odštel za davčne namene, se bo razlikoval od zneska teh gospodarskih koristi. Razlika med knjigovodsko vrednostjo prevrednotenega (revaloriziranega) sredstva in njegovo davčno osnovo je začasna razlika in povzroči odloženo obveznost za davek ali terjatev za davek. To drži tudi, če:
                        
                                    (a)
                                 
                                 
                                    …
                                 
                              
                  20. člen se spremeni za podjetje, ki je sprejelo MSRP 9 Finančni instrumenti.
            
               Sredstva, izkazana po pošteni vrednosti
            
            
                     
                        20.
                     
                     
                        MSRP dovoljujejo ali zahtevajo, da se nekatera sredstva izkazujejo po pošteni vrednosti ali se prevrednotijo (glej na primer MRS 16 Opredmetena osnovna sredstva, MRS 38 Neopredmetena sredstva, MRS 40 Naložbene nepremičnine, MSRP 9 Finančni instrumenti in MSRP 16 Najemi). V nekaterih pravnih sistemih prevrednotenje (revalorizacija) oz. druga vrsta preračuna sredstva na pošteno vrednost vpliva na obdavčljivi dobiček (davčno izgubo) v obravnavanem obdobju. Zaradi tega se davčna osnova sredstva prilagodi in ne pride do nobene začasne razlike. V drugih pravnih sistemih prevrednotenje ali preračun sredstva ne vpliva na obdavčljivi dobiček v obdobju prevrednotenja oz. preračuna, zato se davčna osnova sredstva ne prilagodi. Kljub temu bo posledica obnovitve knjigovodske vrednosti v prihodnosti obdavčljivi pritok gospodarskih koristi v podjetje in znesek, ki se bo odštel za davčne namene, se bo razlikoval od zneska teh gospodarskih koristi. Razlika med knjigovodsko vrednostjo prevrednotenega (revaloriziranega) sredstva in njegovo davčno osnovo je začasna razlika in povzroči odloženo obveznost za davek ali terjatev za davek. To drži tudi, če:
                        
                                    (a)
                                 
                                 
                                    …
                                 
                              
                  Doda se 98.G člen.
            DATUM ZAČETKA VELJAVNOSTI
            …
            
                     
                        98G
                     
                     
                        Z MSRP 16, ki je bil izdan januarja 2016, je bil spremenjen 20. člen. Podjetje uporablja navedeno spremembo, kadar uporablja MSRP 16.
                     
                  
               MRS 16 Opredmetena osnovna sredstva
               
            
            Črtata se 4. in 27. člen, spremenijo se 5., 10., 44. in 68 člen, 69. člen se spremeni, kot je bil spremenjen z MSRP 15, doda se 81.L člen.
            PODROČJE UPORABE
            …
            
                     
                        4.
                     
                     
                        [črtano]
                     
                  
                     
                        5.
                     
                     
                        Podjetje, ki uporablja model nabavne vrednosti v skladu z MRS 40 Naložbene nepremičnine, uporablja model nabavne vrednosti iz tega standarda za naložbene nepremičnine, ki so v njegovi lasti.
                     
                  PRIPOZNAVANJE
            …
            
                     
                        10.
                     
                     
                        Podjetje po tem načelu pripoznavanja ovrednoti vse nabavne vrednosti oziroma stroške opredmetenih osnovnih sredstev v trenutku, v katerem se pojavijo. Ti stroški zajemajo začetne nabavne vrednosti oziroma stroške pridobitve ali graditve opredmetenega osnovnega sredstva in stroške, ki nastanejo zaradi kasnejšega dodajanja ali vzdrževanja sredstva ali zamenjave njegovih delov. Stroški postavke opredmetenih osnovnih sredstev lahko zajemajo stroške, nastale v zvezi z najemi sredstev, ki se uporabljajo za gradnjo, dograjevanje, zamenjavo delov ali vzdrževanje postavke opredmetenih osnovnih sredstev, na primer amortizacija sredstev, ki predstavljajo pravico do uporabe.
                     
                  
               Merjenje nabavne vrednosti
            
            …
            
                     
                        27.
                     
                     
                        [črtano]
                     
                  …
            
               Amortizacija
            
            …
            
                     
                        44.
                     
                     
                        Podjetje razporedi prvotno pripoznani znesek za opredmeteno osnovno sredstvo po njegovih pomembnejših delih in posebej amortizira vsak tak del. Lahko je npr. primerno ločeno amortiziranje osnovne konstrukcije in motorjev zrakoplova. Podobno, če podjetje pridobi opredmetena osnovna sredstva, ki so predmet poslovnega najema, v katerem je najemodajalec, bi bilo lahko ustrezno posebej amortizirati zneske, ki se kažejo v nabavni vrednosti postavke in jih je mogoče pripisati ugodnim ali neugodnim pogojem najema v primerjavi s pogoji na trgu.
                     
                  …
            ODPRAVA PRIPOZNANJA
            …
            
                     
                        
                           68.
                        
                     
                     
                        Dobički ali izgube, ki izhajajo iz odprave pripoznanja posameznega opredmetenega osnovnega sredstva, se vključijo v poslovni izid, ko se pripoznanje sredstva odpravi (razen če MSRP 16 Najemi glede prodaje ali povratnega najema določa drugače). Dobički se ne razvrščajo kot prihodki.
                        …
                     
                  
                     
                        69.
                     
                     
                        Odtujitev posameznega opredmetenega osnovnega sredstva je mogoča na več načinov (npr. s prodajo, finančnim najemom ali donacijo). Datum odtujitve posameznega opredmetenega osnovnega sredstva je datum, ko prejemnik pridobi pravico obvladovanja tega sredstva v skladu z zahtevami iz MSRP 15 za določanje, kdaj je izvršitvena obveza izpolnjena. MSRP 16 se uporablja za odtujitev s prodajo in povratnim najemom.
                        …
                     
                  DATUM ZAČETKA VELJAVNOSTI
            …
            
                     
                        81L
                     
                     
                        Z MSRP 16, izdanim januarja 2016, sta bila črtana 4. in 27. člen ter spremenjeni 5., 10., 44. in 68.–69. člen. Podjetje mora uporabljati navedene spremembe, kadar uporablja MSRP 16.
                     
                  
               MRS 21 Vplivi sprememb deviznih tečajev
               
            
            Spremeni se 16. člen in doda 60.K člen.
            
               Denarne postavke
            
            
                     
                        16.
                     
                     
                        Bistvena lastnost denarne postavke je pravica prejeti (ali obveznost plačati) določeno ali določljivo višino denarnih enot. Med primeri so: pokojnine in drugi zaslužki zaposlencev, izplačljivi v denarju; dolgoročnerezervacije, ki se poravnajo z denarjem; obveznosti iz najema in denarne dividende, ki se pripoznajo kot obveznost. Med denarne postavke prav tako spada pogodba o prejetju (ali plačilu) spremenljivega števila lastnih kapitalskih instrumentov podjetja ali spremenljive vrednosti sredstev, kjer je poštena vrednost za prejetje (ali plačilo) enaka določeni ali določljivi višini denarnih enot. In nasprotno, bistvena lastnost nedenarne postavke je ta, da pravica prejeti (ali obveznost plačati) določeno ali določljivo višino denarnih enot ne obstaja. Med primeri so: vnaprej plačani zneski za blago in storitve; dobro ime; neopredmetena sredstva; zaloge; opredmetena osnovna sredstva, sredstva, ki predstavljajo pravico do uporabe, in rezervacije, ki se poravnajo z dobavo nedenarnega sredstva.
                     
                  DATUM ZAČETKA VELJAVNOSTI IN PREHOD
            …
            
                     
                        60 K
                     
                     
                        Z MSRP 16 Najemi, ki je bil izdan januarja 2016, je bil spremenjen 16. člen. Podjetje uporablja navedeno spremembo, kadar uporablja MSRP 16.
                     
                  
               MRS 23 Stroški izposojanja
               
            
            Spremeni se 6. člen in doda 29.C člen.
            OPREDELITEV POJMOV
            …
            
                     
                        6.
                     
                     
                        Med stroški izposojanja so lahko tudi:
                        
                                    (a)
                                 
                                 
                                    …
                                 
                              
                                    (d)
                                 
                                 
                                    obresti, povezane z obveznostmi iz najema, pripoznanimi v skladu z MSRP 16 Najemi, in
                                 
                              
                                    (e)
                                 
                                 
                                    …
                                 
                              
                  DATUM ZAČETKA VELJAVNOSTI
            …
            
                     
                        29C
                     
                     
                        Z MSRP 16, ki je bil izdan januarja 2016, je bil spremenjen 6. člen. Podjetje uporablja navedeno spremembo, kadar uporablja MSRP 16.
                     
                  
               MRS 32 Finančni instrumenti: Predstavljanje
               
            
            Doda se 97.S člen.
            DATUM ZAČETKA VELJAVNOSTI IN PREHOD
            …
            
                     
                        97S
                     
                     
                        Z MSRP 16 Najemi, ki je bil izdan januarja 2016, sta bila spremenjena AG9. in AG10. člen. Podjetje mora uporabljati navedene spremembe, kadar uporablja MSRP 16.
                     
                  V napotkih za uporabo se spremenita AG9. in AG10. člen.
            
               Finančna sredstva in finančne obveznosti
            
            …
            
                     
                        AG9
                     
                     
                        Z najemom se običajno ustvari pravica najemodajalca, da prejme tok plačil, ki so skoraj enaka kot združena plačila glavnice in obresti v okviru posojilne pogodbe, in obveznost najemnika, da jih plača. Najemodajalec pri finančnem najemu svojo naložbo obračuna v znesku terjatve in ne kot sredstvo, ki je predmet finančnega najema. Najemodajalec torej šteje finančni najem za finančni instrument. V skladu z MSRP 16 najemodajalec ne pripozna svoje pravice do prejema najemnine iz poslovnega najema. Še vedno obračunava sredstvo, ki jepredmet najema, samo in ne prihodnje terjatve na podlagi pogodbe. Najemodajalec torej poslovnega najema ne šteje za finančni instrument, razen v zvezi s posameznimi najemninami, ki so terjatve do najemnika, trenutno zapadle v plačilo.
                     
                  
                     
                        AG10
                     
                     
                        Fizična sredstva (kot so opredmetena osnovna sredstva), sredstva, ki predstavljajo pravico do uporabe, in neopredmetena sredstva (kot so patenti in blagovne znamke) se ne štejejo za finančna sredstva. Obvladovanje takih fizičnih sredstev, sredstev, ki predstavljajo pravico do uporabe, in neopredmetenih sredstev sicer omogoča ustvarjanje pritoka denarja ali drugega finančnega sredstva, vendar iz njega ne izvira sedanja pravica do prejema denarja ali drugega finančnega sredstva.
                        …
                     
                  
               MRS 37 Rezervacije, pogojne obveznosti in pogojna sredstva
               
            
            Spremeni se 5. člen in doda 102. člen.
            PODROČJE UPORABE
            …
            
                     
                        5.
                     
                     
                        Če kak drug standard obravnava določeno vrsto rezervacij, pogojnih obveznosti ali pogojnih sredstev, podjetje uporablja tisti standard namesto tega. Na primer, nekatere vrste rezervacij obravnavajo standardi o:
                        
                                    (a)
                                 
                                 
                                    …
                                 
                              
                                    (c)
                                 
                                 
                                    najemih (glej MRS 16 Najemi). Vendar pa se ta standard uporablja za vsak najem, ki postane kočljiv pred datumom začetka najema, kot je opredeljen v MSRP 16. Ta standard se uporablja za kratkoročne najeme in najeme, pri katerih je sredstvo, ki je predmet najema, majhne vrednosti, ki se obračunavajo v skladu s 6. členom MSRP 16 in so postali kočljivi;
                                 
                              
                                    (d)
                                 
                                 
                                    …
                                 
                              
                  DATUM ZAČETKA VELJAVNOSTI
            …
            
                     
                        102.
                     
                     
                        Z MSRP 16, ki je bil izdan januarja 2016, je bil spremenjen 5. člen. Podjetje uporablja navedeno spremembo, kadar uporablja MSRP 16.
                     
                  
               MRS 38 Neopredmetena sredstva
               
            
            Spremenijo se 3., 6. in 113. člen, 114. člen se spremeni, kot je bil spremenjen z MSRP 15, doda se 130.L člen.
            PODROČJE UPORABE
            …
            
                     
                        3.
                     
                     
                        Če kak drug standard predpisuje obračunavanje določene vrste neopredmetenega sredstva, podjetje uporablja tisti standard namesto tega. Ta standard se na primer ne uporablja za:
                        
                                    (a)
                                 
                                 
                                    …
                                 
                              
                                    (c)
                                 
                                 
                                    najeme neopredmetenih sredstev, obračunane v skladu z MSRP 16 Najemi;
                                 
                              
                                    (d)
                                 
                                 
                                    …
                                 
                              
                  
                     
                        6.
                     
                     
                        Pravice, katerih imetnik je najemnik v skladu z licenčnimi pogodbami za postavke, kot so filmi, videoposnetki, gledališke igre, rokopisi, patenti in avtorske pravice, spadajo v področje uporabe tega standarda in so izključene iz področja uporabe MSRP 16.
                        …
                     
                  ODSTRANITVE IN ODTUJITVE
            …
            
                     
                        
                           113.
                        
                     
                     
                        Dobiček ali izguba, ki izhaja iz odprave pripoznanja neopredmetenega sredstva, se ugotovi kot razlika med morebitnimi čistimi donosi ob odtujitvah in knjigovodsko vrednostjo sredstva. Kot dobiček ali izguba se pripozna ob odpravi pripoznanja sredstva (razen če se v MSRP 16 zahteva drugače za prodajo s povratnim najemom). Dobički se ne razvrščajo kot prihodki.
                     
                  
                     
                        114.
                     
                     
                        Neopredmeteno sredstvo se lahko odtuji na različne načine (npr. s prodajo, oddajo v finančni najem ali donacijo). Datum odtujitve neopredmetenega sredstva je datum, ko prejemnik začne obvladovati to sredstvo v skladu z zahtevami za določitev, kdaj je izvršitvena obveza izpolnjena, iz MSRP 15 Prihodki iz pogodb s kupci. MSRP 16 se uporablja za odtujitev s prodajo in povratnim najemom.
                     
                  PREHODNE DOLOČBE IN DATUM ZAČETKA VELJAVNOSTI
            …
            
                     
                        130L
                     
                     
                        Z MSRP 16 Najemi, ki je bil izdan januarja 2016, so bili spremenjeni 3., 6., 113. in 114. člen. Podjetje mora uporabljati navedene spremembe, kadar uporablja MSRP 16.
                     
                  
               MRS 39 Finančni instrumenti: Pripoznavanje in merjenje
               
            
            Za podjetje, ki ni sprejelo MSRP 9 Finančni instrumenti, se spremeni 2. člen in doda 103.V člen. Za podjetje, ki je sprejelo MSRP 9 Finančni instrumenti, se MRS 39 ne spremeni.
            PODROČJE UPORABE
            
                     
                        
                           2.
                        
                     
                     
                        Ta standard morajo uporabljati vsa podjetja za vse vrste finančnih instrumentov, razen za:
                        
                                    
                                       (a)
                                    
                                 
                                 
                                    
                                       …
                                    
                                 
                              
                                    
                                       (b)
                                    
                                 
                                 
                                    
                                       pravice in obveze na podlagi najemov, za katere se uporablja MSRP 16 Najemi. Vendar:
                                    
                                    
                                                
                                                   (i)
                                                
                                             
                                             
                                                
                                                   za terjatve iz finančnega najema (tj. čiste naložbe v finančne najeme) in terjatve iz poslovnega najema, ki jih pripozna najemodajalec, veljajo določbe tega standarda o odpravi pripoznanja in oslabitvi (glej 15.–37., 58., 59., 63.–65. člen ter AG36.–AG52. in AG84.–AG93. člen iz Dodatka A);
                                                
                                             
                                          
                                                
                                                   (ii)
                                                
                                             
                                             
                                                
                                                   za obveznosti iz najema, ki jih pripozna najemnik, veljajo določbe o odpravi pripoznanja iz 39. člena tega standarda; in
                                                
                                             
                                          
                                                
                                                   (iii)
                                                
                                             
                                             
                                                
                                                   …
                                                
                                             
                                          
                              
                  DATUM ZAČETKA VELJAVNOSTI IN PREHOD
            …
            
                     
                        103 V
                     
                     
                        Z MSRP 16 Najemi, ki je bil izdan januarja 2016, sta bila spremenjena 2. in AG33. člen. Podjetje mora uporabljati navedene spremembe, kadar uporablja MSRP 16.
                     
                  V napotkih za uporabo se spremeni AG33. člen za podjetje, ki ni sprejelo MSRP 9 Finančni instrumenti. Napotki za uporabo se ne spremenijo za podjetje, ki je sprejelo MSRP 9.
            VGRAJENI IZVEDENI FINANČNI INSTRUMENTI (10.–13. ČLEN)
            …
            
                     
                        AG33
                     
                     
                        Ekonomske značilnosti in tveganja vgrajenega izvedenega finančnega instrumenta so tesno povezani z ekonomskimi značilnostmi in tveganji gostiteljske pogodbe v naslednjih primerih. V teh primerih podjetje vgrajenega finančnega instrumenta ne obračunava ločeno od gostiteljske pogodbe.
                        
                                    (a)
                                 
                                 
                                    …
                                 
                              
                                    (f)
                                 
                                 
                                    Vgrajeni izvedeni finančni instrument v gostiteljski najemni pogodbi je tesno povezan z gostiteljsko pogodbo, če je vgrajeni izvedeni finančni instrument (i) z inflacijo povezan indeks, kot je indeks plačil najemnine, vezan na indeks cen potrošnega blaga (če najem ne vsebuje vzvoda in se indeks nanaša na inflacijo v lastnem gospodarskem okolju podjetja), (ii) spremenljiva najemnina, temelječa na povezani prodaji, ali (iii) spremenljiva najemnina, temelječa na variabilnih obrestnih merah.
                                 
                              
                                    (g)
                                 
                                 
                                    …
                                 
                              
                  
               MRS 40 Naložbene nepremičnine
               
            
            Zaradi obsežnih sprememb MRS 40 Naložbene nepremičnine je besedilo tega standarda s predlaganimi spremembami v celoti navedeno na koncu Dodatka D.
            
               MRS 41 Kmetijstvo
               
            
            Spremeni se 2. člen in doda 64. člen.
            PODROČJE UPORABE
            …
            
                     
                        2.
                     
                     
                        Ta standard se ne uporablja za:
                        
                                    (a)
                                 
                                 
                                    …
                                 
                              
                                    (e)
                                 
                                 
                                    sredstva, ki predstavljajo pravico do uporabe, ki izhajajo iz najema zemljišča, povezanega s kmetijsko dejavnostjo (glej MSRP 16 Najemi).
                                 
                              …
                     
                  DATUM ZAČETKA VELJAVNOSTI IN PREHOD
            …
            
                     
                        64.
                     
                     
                        Z MSRP 16, ki je bil izdan januarja 2016, je bil spremenjen 2. člen. Podjetje uporablja navedeno spremembo, kadar uporablja MSRP 16.
                     
                  
               OPMSRP 1 Spremembe v obstoječih obveznostih razgradnje, ponovne vzpostavitve in podobnih obveznostih
               
            
            Člen „Sklicevanje“ se spremeni.
            SKLICEVANJE
            
                        —
                     
                     
                        MSRP 16 Najemi
                        
                     
                  
                        —
                     
                     
                        MRS 1 Predstavljanje računovodskih izkazov (kot je bil popravljen 2007)
                     
                  
                        —
                     
                     
                        …
                     
                  Spremeni se 2. člen in doda 9.B člen.
            PODROČJE UPORABE
            
                     
                        2.
                     
                     
                        To pojasnilo se uporablja za spremembe pri merjenju katerih koli obstoječih obveznosti razgradnje, ponovne vzpostavitve in podobnih obveznosti, ki so:
                        
                                    (a)
                                 
                                 
                                    pripoznane kot del stroškov postavke opredmetenih osnovnih sredstev v skladu z MRS 16 ali kot del stroškov sredstva, ki predstavlja pravico do uporabe, v skladu z MSRP 16 in
                                 
                              
                                    (b)
                                 
                                 
                                    …
                                 
                              
                  DATUM ZAČETKA VELJAVNOSTI
            …
            
                     
                        9B
                     
                     
                        Z MSRP 16, ki je bil izdan januarja 2016, je bil spremenjen 2. člen. Podjetje uporablja navedeno spremembo, kadar uporablja MSRP 16.
                     
                  
               OPMSRP 12 Dogovori o koncesiji storitev
               
            
            Člen „Sklicevanje“ se spremeni.
            SKLICEVANJE
            
                        —
                     
                     
                        …
                     
                  
                        —
                     
                     
                        MSRP 15 Prihodki iz pogodb s kupci
                        
                     
                  
                        —
                     
                     
                        MSRP 16 Najemi
                        
                     
                  
                        —
                     
                     
                        …
                     
                  
                        —
                     
                     
                        …
                     
                  
                        —
                     
                     
                        …
                     
                  Doda se 28.F člen.
            DATUM ZAČETKA VELJAVNOSTI
            …
            
                     
                        28F
                     
                     
                        Z MSRP 16, ki je bil izdan januarja 2016, sta bila spremenjena AG8. člen ter Priloga B. Podjetje mora uporabljati navedene spremembe, kadar uporablja MSRP 16.
                     
                  V Prilogi A se spremeni AG8. člen.
            
               Dodatek A
            
            PODROČJE (ČLEN 5)
            …
            
                     
                        AG8
                     
                     
                        Upravljavec ima lahko pravico uporabljati ločljivo infrastrukturo, opisano v AG7.(a) členu ali objekte in naprave, ki se uporabljajo za opravljanje pomožnih neurejenih storitev, opisanih v odstavku AG7(b). V obeh primerih vsebinsko lahko gre za najem dajalca koncesije upravljavcu; v tem primeru se obračuna v skladu z MSRP 16.
                     
                  
               SOP-29 Dogovori o koncesiji storitev: Razkritja
               
            
            Člen „Sklicevanje“ se spremeni.
            SKLICEVANJE
            
                        —
                     
                     
                        MSRP 16 Najemi
                        
                     
                  
                        —
                     
                     
                        …
                     
                  
                        —
                     
                     
                        …
                     
                  Spremeni se 5. člen.
            VPRAŠANJE
            …
            
                     
                        5.
                     
                     
                        Nekateri vidiki in razkritja, ki se nanašajo na nekatere sporazume o koncesijskih storitvah, so že obravnavani v obstoječih mednarodnih standardih računovodskega poročanja (npr. MRS 16 se uporablja za pridobitve opredmetenih osnovnih sredstev, MSRP 16 se uporablja za najeme sredstev, MRS 38 se uporablja za pridobitve neopredmetenih sredstev). Vendar lahko Sporazum o koncesijskih storitvah vključuje neizpolnjene pogodbe, ki v mednarodnih standardih računovodskega poročanja niso predvidene, razen če so pogodbe kočljive, v tem primeru pa se uporablja MRS 37. Zato to pojasnilo obravnava dodatna razkritja sporazuma o koncesijskih storitvah.
                     
                  Spremeni se člen o datumu začetka veljavnosti.
            DATUM ZAČETKA VELJAVNOSTI
            …
            Podjetje uporablja spremembo v 6.(e) in 6.A členu za letna obdobja, ki se začnejo 1. januarja 2008 ali pozneje. Če podjetje uporabi OPMSRP 12 za zgodnejše obdobje, te spremembe veljajo tudi za tako zgodnejše obdobje.
            Z MSRP 16, ki je bil izdan januarja 2016, je bil spremenjen 5. člen. Podjetje uporablja navedeno spremembo, kadar uporablja MSRP 16.
            
               SOP-32 Neopredmetena sredstva – stroški spletne strani
               
            
            Člen „Sklicevanje“ se spremeni.
            SKLICEVANJE
            
                        —
                     
                     
                        …
                     
                  
                        —
                     
                     
                        MSRP 15 Prihodki iz pogodb s kupci
                        
                     
                  
                        —
                     
                     
                        MSRP 16 Najemi
                        
                     
                  
                        —
                     
                     
                        …
                     
                  Spremeni se 6. člen, kot je bil spremenjen z MSRP 15.
            VPRAŠANJE
            …
            
                     
                        6.
                     
                     
                        MRS 38 se ne uporablja za neopredmetena sredstva, ki jih ima podjetje za prodajo v rednem poslovanju (glej MRS 2 in MSRP 15) ali najeme neopredmetenih sredstev, obračunanih v skladu z MSRP 16. Glede na to se ta razlaga ne uporablja za izdatke za razvoj ali delovanje spletne strani (ali programske opreme na spletni strani), ki je namenjena za prodajo drugemu podjetju ali ki je obračunana v skladu z MSRP 16.
                     
                  Spremeni se člen o datumu začetka veljavnosti.
            DATUM ZAČETKA VELJAVNOSTI
            …
            Z MSRP 15 Prihodki iz pogodb s kupci, izdanim maja 2014, sta bila spremenjena oddelek „Sklicevanje“ in 6. člen. Podjetje uporablja navedeno spremembo, kadar uporablja MSRP 15.
            Z MSRP 16, ki je bil izdan januarja 2016, je bil spremenjen 6. člen. Podjetje uporablja navedeno spremembo, kadar uporablja MSRP 16.
            
               MRS 40 Naložbene nepremičnine
               
            
            Zaradi obsežnih sprememb MRS 40 Naložbene nepremičnine je besedilo tega standarda, kot je bilo spremenjeno z MSRP 15, s predlaganimi spremembami navedeno v celoti.
            
               Mednarodni računovodski standard 40
            
            
               
                  Naložbene nepremičnine
               
            
            CILJ
            
                     
                        1.
                     
                     
                        Namen tega standarda je predpisati računovodsko obravnavanje naložbenih nepremičnin in z njimi povezanih zahtev po razkritju.
                     
                  PODROČJE UPORABE
            
                     
                        
                           2.
                        
                     
                     
                        Ta standard se uporablja pri pripoznavanju, merjenju in razkrivanju naložbenih nepremičnin.
                     
                  
                     
                        3.
                     
                     
                        [črtano]
                     
                  
                     
                        4.
                     
                     
                        Ta standard se ne uporablja za:
                        
                                    (a)
                                 
                                 
                                    biološka sredstva, povezana s kmetijsko dejavnostjo (glej MRS 41 Kmetijstvo in MRS 16 Opredmetena osnovna sredstva) in
                                 
                              
                                    (b)
                                 
                                 
                                    rudarske pravice in zaloge rudnin, kot so nafta, zemeljski plin ali podobne neobnovljive dobrine.
                                 
                              
                  OPREDELITEV POJMOV
            
                     
                        
                           5.
                        
                     
                     
                        V tem standardu so uporabljeni naslednji izrazi, katerih pomen je natančno določen:
                        
                                     
                                 
                                 
                                    
                                       „Knjigovodska vrednost“ je znesek, s katerim se sredstvo pripozna v izkazu finančnega položaja.
                                    
                                 
                              
                                     
                                 
                                 
                                    
                                       „Nabavna vrednost“ je znesek denarnih sredstev ali denarnih ustreznikov ali pa poštena vrednost drugih nadomestil, plačana oziroma dana za pridobitev sredstva v času njegove nabave ali gradnje ali, kjer je primerno, znesek, pripisan k temu sredstvu ob začetnem pripoznanju v skladu s posebnimi zahtevami drugih MSRP, npr. MSRP 2 Plačilo z delnicami.
                                    
                                 
                              
                                     
                                 
                                 
                                    
                                       „Poštena vrednost“ je cena, ki bi se prejela za prodajo sredstva ali plačala za prenos obveznosti v redni transakciji med udeleženci na trgu na datum merjenja. (Glej MSRP 13 Merjenje poštene vrednosti)
                                    
                                 
                              
                                     
                                 
                                 
                                    
                                       „Naložbena nepremičnina“ je nepremičnina (zemljišče ali zgradba, ali del zgradbe, ali oboje), posedovana (pri lastniku ali najemniku kot sredstvo, ki predstavlja pravico do uporabe), da bi prinašala najemnino ali povečevala vrednost kapitala ali pa oboje, ne pa za:
                                    
                                    
                                                
                                                   (a)
                                                
                                             
                                             
                                                
                                                   uporabo pri proizvajanju ali dobavljanju blaga ali storitev ali za upravne namene ali
                                                
                                             
                                          
                                                
                                                   (b)
                                                
                                             
                                             
                                                
                                                   prodajo v rednem poslovanju.
                                                
                                             
                                          
                              
                                     
                                 
                                 
                                    
                                       „Lastniško uporabljana nepremičnina“ je nepremičnina, ki se poseduje (s strani lastnika ali najemnika kot sredstvo, ki predstavlja pravico do uporabe) za uporabo pri proizvajanju ali dobavljanju blaga ali storitev ali za pisarniške namene.
                                    
                                 
                              
                  RAZVRSTITEV NEPREMIČNIN MED NALOŽBENE NEPREMIČNINE ALI LASTNIŠKO UPORABLJANE NEPREMIČNINE
            
                     
                        
                           6.
                        
                     
                     
                        [črtano]
                     
                  
                     
                        7.
                     
                     
                        Naložbena nepremičnina se poseduje, da bi prinašala najemnino ali povečevala vrednost dolgoročne naložbe, ali pa oboje. Zato naložbena nepremičnina ustvarja denarne tokove v veliki meri neodvisno od drugih sredstev, ki jih poseduje podjetje. Po tem se naložbena nepremičnina razlikuje od lastniško uporabljane nepremičnine. Proizvajanje ali dobavljanje blaga ali storitev (ali uporaba nepremičnin za pisarniške namene) ustvarja denarne tokove, ki jih je mogoče pripisati ne samo nepremičninam, temveč tudi drugim sredstvom, ki se uporabljajo pri proizvajanju ali dobavljanju. Za lastniško uporabljane nepremičnine se uporablja MRS 16, za lastniško uporabljane nepremičnine, ki jih poseduje najemnik kot sredstvo, ki predstavlja pravico do uporabe, pa MSRP 16.
                     
                  
                     
                        8.
                     
                     
                        Naložbene nepremičnine so na primer:
                        
                                    (a)
                                 
                                 
                                    zemljišče, ki se poseduje za povečevanje vrednosti dolgoročne naložbe in ne za kratkoročno prodajo v rednem poslovanju;
                                 
                              
                                    (b)
                                 
                                 
                                    zemljišče, ki se poseduje za še nedoločeno prihodnjo uporabo. (Če podjetje ni določilo, da bo uporabljalo zemljišče bodisi kot lastniško uporabljano nepremičnino bodisi za kratkoročno prodajo v rednem poslovanju, se zemljišče obravnava kot posedovano za povečevanje vrednosti dolgoročne naložbe.);
                                 
                              
                                    (c)
                                 
                                 
                                    zgradba, ki jo ima v lasti podjetje (ali sredstvo, ki predstavlja pravico do uporabe, povezano z zgradbo, ki jo ima podjetje) in je dana v enkratni ali večkratni poslovni najem;
                                 
                              
                                    (d)
                                 
                                 
                                    zgradba, ki je prazna, vendar se poseduje za oddajo v enkratni ali večkratni poslovni najem;
                                 
                              
                                    (e)
                                 
                                 
                                    nepremičnine, ki se gradijo ali razvijajo za prihodnjo uporabo kot naložbene nepremičnine.
                                 
                              
                  
                     
                        9.
                     
                     
                        Postavke, ki niso naložbene nepremičnine in zato ne spadajo na področje tega standarda, so na primer:
                        
                                    (a)
                                 
                                 
                                    nepremičnine, namenjene prodaji v rednem poslovanju ali v gradnji ali razvoju za takšno prodajo (glej MRS 2 Zaloge), na primer nepremičnine, pridobljene izključno za kasnejšo odtujitev v bližnji prihodnosti ali za razvoj in preprodajo;
                                 
                              
                                    (b)
                                 
                                 
                                    [črtano]
                                 
                              
                                    (c)
                                 
                                 
                                    lastniško uporabljane nepremičnine (glej MRS 16 in MSRP 16) tudi (med drugim) nepremičnine, ki se posedujejo za prihodnjo uporabo kot lastniško uporabljane nepremičnine, nepremičnine, ki se posedujejo za prihodnji razvoj in kasnejšo uporabo kot lastniško uporabljane nepremičnine, nepremičnine, ki jih uporabljajo zaposlenci (za plačilo najemnine po tržnih cenah ali brez njega), in lastniško uporabljane nepremičnine, ki čakajo na odtujitev;
                                 
                              
                                    (d)
                                 
                                 
                                    [črtano]
                                 
                              
                                    (e)
                                 
                                 
                                    nepremičnina, dana drugemu podjetju v finančni najem.
                                 
                              
                  
                     
                        10.
                     
                     
                        Pri nekaterih nepremičninah se en del poseduje, da bi prinašal najemnine ali da bi se povečevala vrednost dolgoročnih naložb, drugi del pa za uporabo pri proizvajanju ali dobavljanju blaga ali storitev, ali za upravne namene. Če je takšna dela mogoče prodati ločeno (ali dati ločeno v finančni najem), ju podjetje obračunava ločeno. Če delov ni mogoče prodati ločeno, je nepremičnina naložbena nepremičnina le, če se za uporabo pri proizvajanju ali dobavljanju blaga ali storitev ali za pisarniške namene poseduje nepomemben del.
                     
                  
                     
                        11.
                     
                     
                        V nekaterih primerih opravlja podjetje postranske storitve najemnikom nepremičnin, ki jih poseduje. Takšne nepremičnine obravnava kot naložbene nepremičnine, če so storitve nepomembna sestavina krovnega dogovora kot celote. Tako je na primer tam, kjer lastnik upravne zgradbe opravlja varnostne in vzdrževalne storitve najemnikom, ki zasedajo zgradbo.
                     
                  
                     
                        12.
                     
                     
                        V drugih primerih so opravljene storitve pomembna sestavina. Na primer, če je podjetje lastnik in upravljavec hotela, so storitve, ki jih opravlja gostom, pomembna sestavina dogovora kot celote. Zato je lastniško upravljani hotel bolj lastniško uporabljana nepremičnina kot naložbena nepremičnina.
                     
                  
                     
                        13.
                     
                     
                        Težko utegne biti določiti, ali so postranske storitve tako pomembne, da nepremičnina ne izpolnjuje merila za naložbeno nepremičnino. Na primer, lastnik hotela včasih z upravljalnimi pogodbami prenaša nekatere naloge na tretje osebe. Določbe takšnih upravljalnih pogodb so lahko zelo različne. Lastnikov položaj je lahko v bistvu enak tistemu, ki ga ima pasivni naložbenik. Na drugi strani pa je lastnik morda zgolj prepustil drugim vsakdanje naloge, obdržal pa pomembno izpostavljenost nihanjem v denarnih tokovih, ki nastajajo pri poslovanju hotela.
                     
                  
                     
                        14.
                     
                     
                        Za določitev, ali se nepremičnina šteje kot naložbena nepremičnina, je potrebna presoja. Podjetje razvija merila, tako da lahko presoja dosledno v skladu z opredelitvijo pojma naložbenega premoženja in z ustreznimi napotki v 7.–13. členu. 75.(c) člen zahteva, da podjetje razkrije ta merila, če je razvrstitev težavna.
                     
                  
                     
                        14 A
                     
                     
                        Potrebna je tudi presoja za določitev, ali je pridobitev naložbene nepremičnine pridobitev sredstva ali skupine sredstev ali poslovna združitev v skladu z MSRP 3 Poslovne združitve. Potrebno je sklicevanje na MSRP 3, da se ugotovi, ali gre za poslovno združitev. Razprava v 7.–14. členu tega standarda se nanaša na to, ali je nepremičnina lastniško uporabljana nepremičnina ali naložbena nepremičnina, in ni namenjena ugotavljanju, ali pridobitev nepremičnine pomeni poslovno združitev, kakor je opredeljena v MSRP 3. Odločanje o tem, ali določena transakcija ustreza opredelitvi poslovne združitve, kakor je opredeljena v MSRP 3, in vključuje naložbeno nepremičnino, kakor je opredeljena v tem standardu, zahteva ločeno uporabo obeh standardov.
                     
                  
                     
                        15.
                     
                     
                        V nekaterih primerih je podjetje lastnik nepremičnine, ki je dana v najem njegovemu obvladujočemu podjetju ali drugemu odvisnemu podjetju in jo ta uporablja. Nepremičnina ne izpolnjuje pogojev za naložbeno nepremičnino v konsolidiranih računovodskih izkazih, ker jo uporabljajo lastniki iz zornega kota skupine. Iz zornega kota podjetja, ki je njen lastnik, pa je nepremičnina naložbena nepremičnina, ker se ujema z opredelitvijo iz 5. člena. Zato najemnik v svojih samostojnih računovodskih izkazih obravnava nepremičnino kot naložbeno nepremičnino.
                     
                  PRIPOZNAVANJE
            
                     
                        
                           16.
                        
                     
                     
                        Naložbeno nepremičnino je treba pripoznati kot sredstvo, kadar in zgolj kadar je:
                        
                                    
                                       (a)
                                    
                                 
                                 
                                    
                                       verjetno, da bodo prihodnje gospodarske koristi, povezane z njo, pritekale v podjetje in
                                    
                                 
                              
                                    
                                       (b)
                                    
                                 
                                 
                                    
                                       njeno nabavno vrednost mogoče zanesljivo izmeriti.
                                    
                                 
                              
                  
                     
                        17.
                     
                     
                        Podjetje po tem načelu pripoznavanja ovrednoti vse stroške opredmetenih osnovnih sredstev v trenutku, v katerem se pojavijo. Ti stroški zajemajo začetne stroške pridobitve naložbene nepremičnine in stroške, ki nastanejo zaradi kasnejšega dodajanja ali vzdrževanja sredstva ali zamenjave njegovih delov.
                     
                  
                     
                        18.
                     
                     
                        Po načelu pripoznavanja iz 16. člena podjetje v knjigovodski vrednosti naložbene nepremičnine ne pripoznava vsakodnevnega vzdrževanja te nepremičnine. Ti stroški se pripoznajo v poslovnem izidu, takoj ko do njih pride. Stroški vsakodnevnega vzdrževanja so predvsem stroški dela in pomožni material, vključujejo pa lahko tudi stroške manjših delov. Namen teh stroškov se pogosto označi kot popravila in vzdrževanje nepremičnine.
                     
                  
                     
                        19.
                     
                     
                        Deli naložbenih nepremičnin pa se lahko pridobijo tudi z nadomestitvijo. Na primer, notranje stene so lahko nadomestitev prvotnih sten. Po načelu pripoznavanja pripozna podjetje v knjigovodski vrednosti naložbene nepremičnine ob nastanku tudi stroške nadomestitve nekega dela obstoječe nepremičnine, če so pri tem izpolnjena merila pripoznavanja. Za knjigovodsko vrednost zamenjanih delov se odpravi pripoznanje v skladu z določbami o odpravi pripoznanja v tem standardu.
                     
                  
                     
                        19 A
                     
                     
                        Naložbena nepremičnina, ki jo poseduje najemnik kot sredstvo, ki predstavlja pravico do uporabe, se pripozna v skladu z MSRP 16.
                     
                  MERJENJE PRI PRIPOZNAVANJU
            
                     
                        
                           20.
                        
                     
                     
                        Naložbeno premoženje je na začetku treba izmeriti po njegovi nabavni vrednosti. Transakcijski stroški morajo biti vključeni v začetno merjenje.
                     
                  
                     
                        21.
                     
                     
                        Nabavna vrednost kupljene naložbene nepremičnine obsega njeno nakupno ceno in vse njej neposredno pripisljive stroške. Neposredno pripisljivi stroški vključujejo na primer pripisljive zaslužke za pravne storitve, davke od prenosa nepremičnine in druge stroške transakcije.
                     
                  
                     
                        22.
                     
                     
                        [črtano]
                     
                  
                     
                        23.
                     
                     
                        Nabavna vrednost naložbene nepremičnine se ne poveča za:
                        
                                    (a)
                                 
                                 
                                    zagonske stroške (razen če so potrebni za spravljanje premoženja v stanje, da je primerno za delovanje v skladu s pričakovanji poslovodstva);
                                 
                              
                                    (b)
                                 
                                 
                                    izgube iz poslovanja, nastale preden naložbena nepremičnina doseže načrtovano raven zasedenosti, ali
                                 
                              
                                    (c)
                                 
                                 
                                    vrednost nenormalne količine odpadnega materiala, nepotrebnega dela ali drugih virov, nastalo med gradnjo ali razvijanjem nepremičnine.
                                 
                              
                  
                     
                        24.
                     
                     
                        Če se plačilo naložbene nepremičnine odloži, je nabavna vrednost ustreznik denarne cene. Razlika med tem zneskom in celotnim plačilom se pripozna kot odhodek za obresti v obdobju kreditiranja.
                     
                  
                     
                        25.
                     
                     
                        [črtano]
                     
                  
                     
                        26.
                     
                     
                        [črtano]
                     
                  
                     
                        27.
                     
                     
                        Ena ali več naložbenih nepremičnin se lahko pridobi z menjalnim poslom, kjer se zamenja za nedenarno ali denarno sredstvo ali kombinacijo obeh. V nadaljevanju sledi razprava, ki se sicer nanaša na menjalni posel, kjer se zamenja nedenarno sredstvo za nedenarno sredstvo, vendar velja tudi za vse druge vrste prej omenjenih menjalnih poslov. Nabavna vrednost takšne naložbene nepremičnine se izmeri po pošteni vrednosti, razen če (a) menjalni posel nima komercialne vsebine ali (b) poštene vrednosti nobenega izmed sredstev, niti prejetega niti danega, ni mogoče izmeriti na zanesljiv način. Prejeto sredstvo se ovrednoti na ta način, tudi če podjetje ne more takoj odpraviti pripoznanja sredstva, ki ga je oddalo. Če se prejeto sredstvo ne meri po pošteni vrednosti, se njegova nabavna vrednost izmeri po knjigovodski vrednosti danega sredstva.
                     
                  
                     
                        28.
                     
                     
                        Podjetje oceni, do kakšne mere naj bi menjalni posel vplival na prihodnje denarne tokove, in tako ugotovi, ali ima menjalni posel komercialno vsebino. Menjalni posel ima komercialno vsebino, če:
                        
                                    (a)
                                 
                                 
                                    se ustroj (tveganje, trajanje in višina) denarnih tokov prejetega sredstva razlikuje od ustroja denarnih tokov danega sredstva ali
                                 
                              
                                    (b)
                                 
                                 
                                    se vrednost tistega dela poslovanja podjetja, na katerega je menjalni posel vplival, zaradi tega posla spremeni, in
                                 
                              
                                    (c)
                                 
                                 
                                    je razlika v točkah (a) ali (b) velika v primerjavi s pošteno vrednostjo zamenjanih sredstev.
                                 
                              Zaradi ugotavljanja komercialne vsebine menjalnega posla mora vrednost tistega dela poslovanja podjetja, na katerega je menjalni posel vplival, odražati denarne tokove po obdavčitvi. Rezultati razčlenitve so lahko jasni, tudi če podjetje ne napravi natančnih izračunov.
                     
                  
                     
                        29.
                     
                     
                        Pošteno vrednost sredstva je mogoče zanesljivo izmeriti, če (a) spremenljivost razpona meritev utemeljene poštene vrednosti ni pomembna za takšno sredstvo ali (b) če je verjetnosti različnih ocen znotraj razpona mogoče utemeljeno oceniti in uporabiti pri merjenju poštene vrednosti. Če lahko podjetje zanesljivo izmeri pošteno vrednost prejetega ali danega sredstva, se poštena vrednost danega sredstva uporablja za merjenje nabavne vrednosti, razen če je poštena vrednost prejetega sredstva bolj jasna.
                     
                  
                     
                        29 A
                     
                     
                        Naložbena nepremičnina, ki jo poseduje najemnik kot sredstvo, ki predstavlja pravico do uporabe, se na začetku meri po nabavni vrednosti v skladu z MSRP 16.
                     
                  MERJENJE PO PRIPOZNANJU
            
               Računovodska usmeritev
            
            
                     
                        
                           30.
                        
                     
                     
                        Razen izjem iz 32.A člena mora podjetje kot svojo računovodsko usmeritev izbrati bodisi model poštene vrednosti iz 33.–55. člena bodisi model nabavne vrednosti iz 56. člena in uporabljati to usmeritev pri vseh svojih naložbenih nepremičninah.
                     
                  
                     
                        31.
                     
                     
                        MRS 8 Računovodske usmeritve, spremembe računovodskih ocen in napake navaja, da se računovodska usmeritev prostovoljno spremeni le, če je posledica spremembe zagotavljanje zanesljivih in ustreznejših informacij vračunovodskih izkazih o učinkih poslov, drugih dogodkov ali pogojev na finančni položaj, finančne rezultate ali denarne tokove podjetja. Malo verjetno je, da bi bila, če bi namesto modela poštene vrednosti uporabili model nabavne vrednosti, predstavitev ustreznejša.
                     
                  
                     
                        32.
                     
                     
                        Ta standard zahteva, da vsa podjetja merijo pošteno vrednost naložbenih nepremičnin za potrebe merjenja (če podjetje uporablja model poštene vrednosti) ali razkrivanja (če uporablja model nabavne vrednosti). Podjetju se priporoča, vendar se od njega ne zahteva, da meri pošteno vrednost naložbenih nepremičnin na podlagi vrednotenja neodvisnega ocenjevalca vrednosti s priznano in ustrezno poklicno usposobljenostjo ter nedavnimi izkušnjami z lokacijo in kategorijo naložbenih nepremičnin, katerih vrednosti je treba oceniti.
                     
                  
                     
                        
                           32 A
                        
                     
                     
                        Podjetje lahko:
                        
                                    
                                       (a)
                                    
                                 
                                 
                                    
                                       izbere bodisi model poštene vrednosti bodisi model nabavne vrednosti za vse obveznosti, uporabljene za zavarovanje naložbenih nepremičnin, ki prinašajo donos, vezan neposredno na pošteno vrednost ali donos določenih sredstev, vključno z zadevno naložbeno nepremičnino, in
                                    
                                 
                              
                                    
                                       (b)
                                    
                                 
                                 
                                    
                                       izbere bodisi model poštene vrednosti bodisi model nabavne vrednosti za vse ostale naložbene nepremičnine, ne glede na to, kaj je izbralo pod (a).
                                    
                                 
                              
                  
                     
                        32 B
                     
                     
                        Nekateri zavarovatelji in ostala podjetja imajo lasten nepremičninski sklad, ki izdaja fiktivne enote, pri čemer imajo nekaj takšnih enot v lasti naložbeniki v povezanih pogodbah in ostale podjetje. 32.A člen ne dovoljuje podjetjem, da bi merila nepremičnine, ki so v lasti sklada, delno po modelu nabavne vrednosti in delno po modelu poštene vrednosti.
                     
                  
                     
                        32C
                     
                     
                        Če podjetje izbere različne modele za dve kategoriji, opisani v 32.A členu, se prodaja naložbenih nepremičnin med skupinami sredstev, ki se merijo z uporabo različnih modelov, pripozna po pošteni vrednosti, nabrana sprememba poštene vrednosti pa v poslovnem izidu. Tako v primeru, ko je naložbena nepremičnina prodana iz skupine, v kateri je bil uporabljen model poštene vrednosti v skupino, kjer je bil uporabljen model nabavne vrednosti, šteje poštena vrednost nepremičnine na dan prodaje kot predpostavljen strošek.
                     
                  
               Model poštene vrednosti
            
            
                     
                        
                           33.
                        
                     
                     
                        Podjetje, ki izbere model poštene vrednosti, mora po začetnem pripoznanju izmeriti vse svoje naložbene nepremičnine po njihovih poštenih vrednostih, razen v primerih, ki so opisani v 53. členu.
                     
                  
                     
                        
                           34.
                        
                     
                     
                        [črtano]
                     
                  
                     
                        
                           35.
                        
                     
                     
                        Dobiček ali izgubo, ki izhaja iz spremembe poštene vrednosti naložbenega premoženja, je treba všteti v poslovni izid obdobja, v katerem nastane.
                     
                  
                     
                        36–39.
                     
                     
                        [črtano]
                     
                  
                     
                        40.
                     
                     
                        Pri merjenju poštene vrednosti naložbene nepremičnine v skladu z MSRP 13 mora podjetje zagotoviti, da poštena vrednost med drugim izraža prihodke od najemnin iz obstoječih najemov in druge predpostavke, ki bi jih udeleženci na trgu uporabili pri določanju cene naložbene nepremičnine pod trenutnimi tržnimi pogoji.
                     
                  
                     
                        40 A
                     
                     
                        Če najemnik uporabi model poštene vrednosti za merjenje naložbene nepremičnine, ki jo poseduje kot sredstvo, ki predstavlja pravico do uporabe, meri sredstvo, ki predstavlja pravico do uporabe in ne nepremičnine, na kateri temelji, po pošteni vrednosti.
                     
                  
                     
                        41.
                     
                     
                        MSRP 16 določa osnovo za začetno pripoznanje nabavne vrednosti naložbene nepremičnine, ki jo poseduje najemnik kot sredstvo, ki predstavlja pravico do uporabe. Če se podjetje odloči za model poštene vrednosti, je treba v skladu s 33. členom naložbeno nepremičnino, ki jo poseduje najemnik kot sredstvo, ki predstavljapravico do uporabe, po potrebi ponovno izmeriti po pošteni vrednosti. Če najemnine ustrezajo tržnim cenam, bi morala biti poštena vrednost naložbene nepremičnine, ki jo poseduje najemnik kot sredstvo, ki predstavlja pravico do uporabe, ob pridobitvi, brez vseh pričakovanih najemnin (tudi tistih, ki se nanašajo na pripoznane obveznosti iz najema), enaka nič. Ponovno merjenje sredstva, ki predstavlja pravico do uporabe, v skladu z MSRP 16 po pošteni vrednosti v skladu s členom 33 (ob upoštevanju zahtev iz 50. člena) torej ne bi smelo ustvariti nobenega začetnega dobička ali izgube, razen če se poštena vrednost meri ob različnem času. To bi se lahko zgodilo, če bi se izbrala uporabo modela poštene vrednosti po začetnem pripoznanju.
                     
                  
                     
                        42–47.
                     
                     
                        [črtano]
                     
                  
                     
                        48.
                     
                     
                        Če podjetje prvič pridobi naložbeno nepremičnino (ali če obstoječa nepremičnina šele postane naložbena nepremičnina, potem ko se spremeni njena uporaba), je v izjemnih primerih zelo jasno, da je različnost v razponu utemeljenih meritev poštene vrednosti tolikšna in da je verjetnosti različnih izidov tako težko oceniti, da posamezna meritev poštene vrednosti ni uporabna. To lahko pomeni, da poštene vrednosti nepremičnine ni mogoče zanesljivo stalno meriti (glej 53. člen).
                     
                  
                     
                        49.
                     
                     
                        [črtano]
                     
                  
                     
                        50.
                     
                     
                        Pri določanju knjigovodske vrednosti naložbene nepremičnine v okviru modela poštene vrednosti, podjetje sredstva ali obveze, ki se pripoznajo kot ločena sredstva ali obveze, šteje le enkrat. Na primer:
                        
                                    (a)
                                 
                                 
                                    oprema, kot so dvigala ali klimatske naprave, je pogosto sestavni del zgradbe in je navadno vključena v pošteno vrednost naložbenega premoženja ter ni pripoznana ločeno med opredmetenimi osnovnimi sredstvi;
                                 
                              
                                    (b)
                                 
                                 
                                    če je pisarna v najemu skupaj z opremo, je praviloma v pošteni vrednosti pisarne tudi poštena vrednost pohištva, ker se najemnina nanaša na opremljeno pisarno. Če je vrednost pohištva všteta v pošteno vrednost naložbene nepremičnine, podjetje ne pripozna takšne opreme kot ločeno sredstvo;
                                 
                              
                                    (c)
                                 
                                 
                                    poštena vrednost naložbene nepremičnine izključuje vnaprej plačani ali dobljeni prihodek iz poslovnega najema, ker ga podjetje pripozna kot ločeno obveznost ali sredstev;
                                 
                              
                                    (d)
                                 
                                 
                                    poštena vrednost naložbene nepremičnine, ki jo poseduje najemnik kot sredstvo, ki predstavlja pravico do uporabe, odraža pričakovane denarne tokove (tudi spremenljive najemnine, ki jih bo treba po pričakovanju plačati). Če vrednotenje, ki se pridobi za nepremičnino, ne vključuje vseh pričakovanih plačil, bo v skladu z s tem nujno ponovno prišteti vsako pripoznano obveznost iz najema, da se dobi knjigovodska vrednost naložbene nepremičnine z uporabo modela poštene vrednosti.
                                 
                              
                  
                     
                        51.
                     
                     
                        [črtano]
                     
                  
                     
                        52.
                     
                     
                        V nekaterih primerih pričakuje podjetje, da bo sedanja vrednost njegovih plačil, ki se nanašajo na naložbeno nepremičnino (razen plačil, ki se nanašajo na pripoznane obveznosti), presegla sedanjo vrednost s tem povezanih denarnih prejemkov. Podjetje uporablja MRS 37 Rezervacije, pogojne obveznosti in pogojna sredstva za odločanje, ali pripoznati obveznost in kako jo izmeriti.
                     
                  
               Nezmožnost zanesljivega merjenja poštene vrednosti
            
            
                     
                        
                           53.
                        
                     
                     
                        Obstaja izpodbojna predpostavka, da je podjetje sposobno zanesljivo stalno meriti pošteno vrednost naložbene nepremičnine. Če podjetje prvič pridobi naložbeno nepremičnino (ali če obstoječa nepremičnina šele postane naložbena nepremičnina, potem ko se spremeni njena uporaba), je v izjemnih primerih zelo jasno, da poštene vrednosti naložbene nepremičnine ne bo mogoče zanesljivo stalno meriti. To se zgodi, kadar in zgolj kadar trg s primerljivimi nepremičninami nidelujoč (npr. malo nedavnih transakcij, objavljene cene niso tekoče cene ali opazovane transakcijske cene kažejo, da je bil prodajalec prisiljen prodati) in druga zanesljiva merjenja poštene vrednosti niso na voljo (na primer na podlagi projekcij diskontiranega denarnega toka). Če podjetje ugotovi, da poštene vrednosti naložbene nepremičnine v gradnji ni mogoče zanesljivo izmeriti, vendar pričakuje, da bo mogoče pošteno vrednost nepremičnine zanesljivo izmeriti, potem ko bo nepremičnina zgrajena, mora podjetje izmeriti naložbeno nepremičnino v gradnji po nabavni vrednosti, dokler poštene vrednosti ni mogoče zanesljivo izmeriti ali je nepremičnina zgrajena (kar nastopi prej). Če podjetje ugotovi, da poštene vrednosti naložbene nepremičnine (razen naložbene nepremičnine v gradnji) ni mogoče zanesljivo stalno meriti, izmeri naložbeno nepremičnino na podlagi modela nabavne vrednosti iz MRS 16 za naložbene nepremičnine, ki so v njegovi lasti, ali v skladu z MSRP 16 za naložbene nepremičnine, ki jih poseduje najemnik kot sredstvo, ki predstavlja pravico do uporabe. Za preostalo vrednost naložbene nepremičnine se predpostavlja, da je enaka nič. Podjetje do odtujitve naložbene nepremičnine še naprej uporablja MRS 16 ali MSRP 16.
                     
                  
                     
                        53 A
                     
                     
                        Potem ko je podjetje sposobno zanesljivo izmeriti pošteno vrednost naložbene nepremičnine v gradnji, ki je bila prej izmerjena po nabavni vrednosti, podjetje izmeri nepremičnino po pošteni vrednosti. Ko je gradnja nepremičnine končana, se domneva, da je pošteno vrednost mogoče zanesljivo izmeriti. Če ni tako, potem se nepremičnina v skladu s 53. členom obračuna z uporabo modela nabavne vrednosti v skladu z MRS 16 za nepremičnine, ki so v lasti podjetja, in v skladu z MSRP 16 za naložbene nepremičnine, ki jih poseduje najemnik kot sredstvo, ki predstavlja pravico do uporabe.
                     
                  
                     
                        53 B
                     
                     
                        Predpostavko, da je pošteno vrednost naložbene nepremičnine v gradnji mogoče zanesljivo izmeriti, je mogoče izpodbijati le ob začetnem pripoznanju. Podjetje, ki je izmerilo postavko naložbene nepremičnine v gradnji po pošteni vrednosti, ne sme skleniti, da poštene vrednosti dokončane naložbene nepremičnine ni mogoče zanesljivo izmeriti.
                     
                  
                     
                        54.
                     
                     
                        V izjemnih primerih, ko je podjetje zaradi razlogov iz 53. člena prisiljeno izmeriti naložbeno nepremičnino na podlagi modela nabavne vrednosti v skladu z MRS 16 ali MSRP 16, izmeri vse druge naložbene nepremičnine po pošteni vrednosti, vključno z naložbeno nepremičnino v gradnji. Čeprav lahko podjetje uporabi model nabavne vrednosti za eno naložbeno nepremičnino, v teh primerih še naprej obračunava vsako preostalo nepremičnino z modelom poštene vrednosti.
                     
                  
                     
                        
                           55.
                        
                     
                     
                        Če je podjetje prej izmerilo kakšno naložbeno nepremičnino po pošteni vrednosti, jo mora še naprej meriti po pošteni vrednosti do odtujitve (ali dokler nepremičnina ne postane lastniško uporabljana nepremičnina ali dokler podjetje ne začne razvijati nepremičnine za kasnejšo prodajo v rednem poslovanju), tudi če postajajo primerljive tržne transakcije manj pogoste ali tržne cene niso tako sproti na voljo.
                     
                  
               Model nabavne vrednosti
            
            
                     
                        
                           56.
                        
                     
                     
                        Podjetje, ki se odloči za merjenje naložbenih nepremičnin po modelu nabavne vrednosti, po začetnem pripoznanju meri naložbeno nepremičnino:
                        
                                    
                                       (a)
                                    
                                 
                                 
                                    
                                       v skladu z MSRP 5 Nekratkoročna sredstva za prodajo in ustavljeno poslovanje, če izpolnjuje merila za razvrstitev med sredstva za prodajo (ali je del skupine, ki je razvrščena med sredstva za prodajo);
                                    
                                 
                              
                                    
                                       (b)
                                    
                                 
                                 
                                    
                                       v skladu z MSRP 16, če jo poseduje najemnik kot sredstvo, ki predstavlja pravico do uporabe, in ni namenjena za prodajo v skladu s MSRP 5 in
                                    
                                 
                              
                                    
                                       (c)
                                    
                                 
                                 
                                    
                                       v vseh drugih primerih v skladu z zahtevami iz MRS 16 za model nabavne vrednosti.
                                    
                                 
                              
                  PRENOSI
            
                     
                        
                           57.
                        
                     
                     
                        Prenosi na konte naložbenih nepremičnin ali z njih se opravijo, kadar in zgolj kadar se spremeni uporaba, kar dokazuje:
                        
                                    
                                       (a)
                                    
                                 
                                 
                                    
                                       začetek lastniške uporabe pri prenosih s kontov naložbenih nepremičnin na konte lastniško uporabljanih nepremičnin,
                                    
                                 
                              
                                    
                                       (b)
                                    
                                 
                                 
                                    
                                       začetek razvijanja za prodajo pri prenosih s kontov naložbenih nepremičnin na konte zalog,
                                    
                                 
                              
                                    
                                       (c)
                                    
                                 
                                 
                                    
                                       konec lastniške uporabe pri prenosih s kontov lastniško uporabljanih nepremičnin na konte naložbenih nepremičnin; ali
                                    
                                 
                              
                                    
                                       (d)
                                    
                                 
                                 
                                    
                                       oddaja v poslovni najem drugi stranki pri prenosih s kontov zalog na konte naložbenih nepremičnin.
                                    
                                 
                              
                                    
                                       (e)
                                    
                                 
                                 
                                    [črtano]
                                 
                              
                  
                     
                        58.
                     
                     
                        57.(b) člen zahteva, da podjetje prenese nepremičnino s konta naložbenih nepremičnin na konto zalog, kadar in zgolj kadar se spremeni uporaba, kar dokazuje začetek razvoja, usmerjenega v prodajo. Če se podjetje odloči odtujiti naložbeno nepremičnino brez razvoja, jo še naprej obravnava kot naložbeno nepremičnino, dokler ni odpravljeno njeno pripoznanje (dokler ni odstranjena iz izkaza finančnega položaja), in je ne obravnava kot zalogo. Če podjetje prične ponovno razvijati obstoječo naložbeno nepremičnino za nadaljnjo prihodnjo uporabo, ostane le-ta še naprej naložbena nepremičnina in se pri ponovnem razvoju ne prerazvrsti med lastniško uporabljane nepremičnine.
                     
                  
                     
                        59.
                     
                     
                        60.–65. člen se uporablja za pripoznavanje in merjenje v primerih, ko podjetje pri naložbenih nepremičninah uporablja model poštene vrednosti. Če uporablja model nabavne vrednosti, prenosi na konte naložbenih nepremičnin, lastniško uporabljanih nepremičnin in zalog ne spreminjajo knjigovodske vrednosti prenesenih nepremičnin in vrednosti takšnih nepremičnin za potrebe merjenja ali razkrivanja.
                     
                  
                     
                        
                           60.
                        
                     
                     
                        Pri prenosih s kontov naložbenih nepremičnin, obravnavanih po pošteni vrednosti, na konte lastniško uporabljanih nepremičnin ali zalog, velja, da je predvidena nabavna vrednost nepremičnin pri kasnejšem obračunavanju po MRS 16, MSRP 16 ali MRS 2 njihova poštena vrednost na dan spremembe uporabe.
                     
                  
                     
                        
                           61.
                        
                     
                     
                        Če postane lastniško uporabljana nepremičnina naložbena nepremičnina, ki bo obravnavana po pošteni vrednosti, mora podjetje uporabljati MRS 16 za nepremičnine, ki so v njegovi lasti, in MSRP 16 za nepremičnine, ki jih poseduje najemnik kot sredstva, ki predstavljajo pravico do uporabe, vse do datuma spremembe uporabe. Podjetje mora obravnavati vsako razliko med knjigovodsko vrednostjo nepremičnine po MRS 16 ali MSRP 16 in njeno pošteno vrednostjo na ta datum enako kot prevrednotenje po MRS 16.
                     
                  
                     
                        62.
                     
                     
                        Do datuma, ko postane lastniško uporabljana nepremičnina naložbena nepremičnina, izkazana po pošteni vrednosti, jo podjetje amortizira in pripoznava vsako izgubo zaradi oslabitve. Podjetje obravnava vsako razliko med knjigovodsko vrednostjo nepremičnine po MRS 16 ali MSRP 16 in njeno pošteno vrednostjo na ta datum enako kot prevrednotenje po MRS 16. Z drugimi besedami:
                        
                                    (a)
                                 
                                 
                                    vsako iz tega izhajajoče zmanjšanje knjigovodske vrednosti nepremičnine se pripozna v poslovnem izidu. Kolikor pa je kak znesek vštet v prevrednotovalni presežek pri takšni nepremičnini, se zmanjšanje pripozna v drugem vseobsegajočem donosu in zmanjša prevrednotovalni presežek v lastniškem kapitalu.
                                 
                              
                                    (b)
                                 
                                 
                                    vsako iz tega izhajajoče povečanje knjigovodske vrednosti se obravnava tako:
                                    
                                                (i)
                                             
                                             
                                                v obsegu, v katerem povečanje odpravi prejšnjo izgubo iz oslabitve za to nepremičnino, se povečanje pripozna v poslovnem izidu. Znesek, pripoznan v poslovnem izidu, ne presega zneska, potrebnega za povrnitev knjigovodske vrednosti na tisto knjigovodsko vrednost, ki bi se ugotovila (po odštetju amortizacije), če v prejšnjih obdobjih ne bi bila pripoznana nobena izguba zaradi oslabitve;
                                             
                                          
                                                (ii)
                                             
                                             
                                                preostali del povečanja se pripozna v drugem vseobsegajočem donosu in poveča prevrednotovalni presežek v lastniškem kapitalu. Ob naslednji odtujitvi naložbene nepremičnine se prevrednotovalni presežek, vštet v lastniški kapital, prenese neposredno na zadržani čisti dobiček. Prenos iz prevrednotovalnega presežka v zadržani čisti dobiček se ne opravi prek poslovnega izida.
                                             
                                          
                              
                  
                     
                        
                           63.
                        
                     
                     
                        Pri prenosih s kontov zalog na konte naložbenih nepremičnin, ki se bodo izkazovale po pošteni vrednosti, se mora vsaka razlika med pošteno vrednostjo nepremičnine na takšen datum in njeno prejšnjo knjigovodsko vrednostjo pripoznati v poslovnem izidu.
                     
                  
                     
                        64.
                     
                     
                        Obravnava prenosov s kontov zalog na konte naložbenih nepremičnin, ki se bodo obravnavale po pošteni vrednosti, je skladna z obravnavo prodaje zalog.
                     
                  
                     
                        
                           65.
                        
                     
                     
                        Ko podjetje dokonča gradnjo ali razvoj v lastnem okviru zgrajene nepremičnine, ki se bo izkazovala po pošteni vrednosti, pripozna vsako razliko med pošteno vrednostjo nepremičnine na ta datum in njeno prejšnjo knjigovodsko vrednostjo v poslovnem izidu.
                     
                  ODTUJITVE
            
                     
                        
                           66.
                        
                     
                     
                        Naložbena nepremičnina se preneha pripoznavati (odstrani se iz izkaza finančnega položaja) ob odtujitvi ali kadar se za stalno umakne iz uporabe in iz odtujitve ni mogoče pričakovati nikakršnih prihodnjih gospodarskih koristi.
                     
                  
                     
                        67.
                     
                     
                        Naložbena nepremičnina se lahko odtuji s prodajo ali z oddajo v finančni najem. Datum odtujitve naložbene nepremičnine, ki se proda, je datum, na katerega prejemnik pridobi obvladovanje tega sredstva v skladu z zahtevami iz MSRP 15 za določanje, kdaj je izvršitvena obveza izpolnjena. MSRP 16 se uporablja za odtujitev z oddajo v finančni najem ali s prodajo in povratnim najemom.
                     
                  
                     
                        68.
                     
                     
                        Če podjetje v skladu z načelom pripoznavanja v 16. členu v knjigovodski vrednosti sredstva pripozna strošek zamenjave za del naložbene nepremičnine, odpravi pripoznanje knjigovodske vrednosti zamenjanega dela. Za naložbeno nepremičnino, obračunano z uporabo modela nabavne vrednosti, zamenjani del ne sme biti del, ki je bil amortiziran posebej. Če podjetje ne more določiti knjigovodske vrednosti nadomeščenega dela, lahko s stroški nadomestitve pokaže, kolikšna je bila vrednost nadomeščenega dela v trenutku pridobitve ali zgraditve. Po modelu poštene vrednosti lahko poštena vrednost naložbene nepremičnine že nakaže, da je del, katerega nadomestitev je predvidena, izgubil svojo vrednost. V drugih primerih pa utegne biti težko ugotoviti, za koliko je treba zmanjšati pošteno vrednost za tisti del, ki bo nadomeščen. Kadar to ni izvedljivo, je druga možnost za zmanjšanje poštene vrednosti nadomeščenega dela, vključitev nabavne vrednosti nadomestitve v knjigovodsko vrednost sredstva in nato ponovna ocena poštene vrednosti, kot bi bila potrebna za povečanja, ki ne vključujejo nadomestitve.
                     
                  
                     
                        
                           69.
                        
                     
                     
                        Dobičke ali izgube iz opustitev ali odtujitev naložbenih nepremičnin je treba ugotoviti kot razlike med čistimi prejemki iz odtujitve in knjigovodsko vrednostjo sredstev ter jih pripoznati v poslovnem izidu (razen če MSRP 16 zahteva drugače pri prodaji in povratnem najemu) v obdobju opustitve ali odtujitve.
                     
                  
                     
                        70.
                     
                     
                        Znesek nadomestila, ki se vključi v dobiček ali izgubo zaradi odprave pripoznanja posamezne naložbene nepremičnine, se določi v skladu z zahtevami za določitev transakcijske cene v 47.–72. členu MSRP 15. Poznejše spremembe ocenjenega zneska nadomestila, ki se vključi v dobiček ali izgubo, se obračunajo v skladu z zahtevami za spremembe transakcijske cene v MSRP 15.
                     
                  
                     
                        71.
                     
                     
                        Podjetje uporablja MRS 37 oziroma druge standarde, kot je primerno, pri vseh obveznostih, ki jih obdrži po odtujitvi naložbene nepremičnine.
                     
                  
                     
                        
                           72.
                        
                     
                     
                        Nadomestila, ki jih plačajo tretje osebe za naložbeno nepremičnino, ki je bila oslabljena, izgubljena ali opuščena, se pripoznajo v poslovnem izidu, ko zapadejo v plačilo.
                     
                  
                     
                        73.
                     
                     
                        Oslabitev ali izguba naložbenih nepremičnin, s tem povezane terjatve ali nadomestila, ki jih plačajo tretje osebe, ter vsak kasnejši nakup ali gradnja nadomestnih sredstev, so ločeni gospodarski dogodki in jih je treba ločeno obračunavati po naslednjih načelih:
                        
                                    (a)
                                 
                                 
                                    oslabitve naložbenih nepremičnin se pripoznajo kot obveznost v skladu z MRS 36;
                                 
                              
                                    (b)
                                 
                                 
                                    odstranitve ali odtujitve naložbenih nepremičnin se pripoznajo v skladu s 66.–71. členom tega standarda;
                                 
                              
                                    (c)
                                 
                                 
                                    nadomestila, ki jih plačajo tretje osebe za naložbeno nepremičnino, ki je bila oslabljena, izgubljena ali opuščena, se pripoznajo v poslovnem izidu, ko zapadejo v plačilo, in
                                 
                              
                                    (d)
                                 
                                 
                                    vrednost tistih sredstev, ki so bila obnovljena, kupljena ali zgrajena kot nadomestitev, se opredeli v skladu s 20.–29. členom iz tega standarda.
                                 
                              
                  RAZKRIVANJE
            
               Model poštene vrednosti in model nabavne vrednosti
            
            
                     
                        74.
                     
                     
                        Razkritja, obravnavana v nadaljevanju, se uporabljajo dodatno k tistim v MSRP 16. V skladu z MSRP 16 zagotavlja lastnik naložbene nepremičnine kot najemodajalec razkritja o najemih, ki jih je sklenil. Najemnik, ki poseduje naložbeno nepremičnino kot sredstvo, ki predstavlja pravico do uporabe, za vse poslovne najeme, ki jih je sklenil, zagotavlja razkritja kot najemnik v skladu z zahtevami iz MSRP 16 in kot najemodajalec v skladu z MSRP 16.
                     
                  
                     
                        
                           75.
                        
                     
                     
                        Podjetje razkrije:
                        
                                    
                                       (a)
                                    
                                 
                                 
                                    
                                       ali uporablja model poštene vrednosti ali model nabavne vrednosti;
                                    
                                 
                              
                                    
                                       (b)
                                    
                                 
                                 
                                    [črtano]
                                 
                              
                                    
                                       (c)
                                    
                                 
                                 
                                    
                                       merila, ki jih uporablja, da bi razlikovalo naložbene nepremičnine od lastniško uporabljanih nepremičnin in od nepremičnin, ki jih poseduje za prodajo v rednem poslovanju, če je razvrstitev težavna (glejte 14. člen);
                                    
                                 
                              
                                    
                                       (d)
                                    
                                 
                                 
                                    [črtano]
                                 
                              
                                    
                                       (e)
                                    
                                 
                                 
                                    
                                       obseg, v katerem poštena vrednost naložbenih nepremičnin (kakor je izmerjena ali razkrita v računovodskih izkazih) temelji na vrednotenju neodvisnega ocenjevalca, ki ima priznano in ustrezno poklicno usposobljenost ter nedavne izkušnje z lokacijo in vrsto naložbenih nepremičnin, ki so predmet vrednotenja. Če takšnega vrednotenja ni bilo, je to dejstvo treba razkriti;
                                    
                                 
                              
                                    
                                       (f)
                                    
                                 
                                 
                                    
                                       vrednosti, pripoznane v poslovnem izidu za:
                                    
                                    
                                                
                                                   (i)
                                                
                                             
                                             
                                                
                                                   prihodke od najemnin za naložbene nepremičnine,
                                                
                                             
                                          
                                                
                                                   (ii)
                                                
                                             
                                             
                                                
                                                   neposredne poslovne odhodke (tudi za popravila in vzdrževanje), ki izhajajo iz naložbenih nepremičnin, ki so ustvarile prihodke od najemnin v obdobju;
                                                
                                             
                                          
                                                
                                                   (iii)
                                                
                                             
                                             
                                                
                                                   neposredne poslovne odhodke (tudi za popravila in vzdrževanje), ki izhajajo iz naložbenih nepremičnin, ki niso ustvarile prihodkov od najemnin v obdobju, in
                                                
                                             
                                          
                                                
                                                   (iv)
                                                
                                             
                                             
                                                
                                                   kumulativne spremembe poštene vrednosti, pripoznane v poslovnem izidu ob prodaji naložbene nepremičnine iz skupine sredstev, v kateri je uporabljen model nabavne vrednosti, v skupino sredstev, v kateri je uporabljen model poštene vrednosti (glej 32.C člen);
                                                
                                             
                                          
                              
                                    
                                       (g)
                                    
                                 
                                 
                                    
                                       obstoj in zneske omejitev unovčljivosti naložbenih nepremičnin ali vrnitev prihodkov in donosov iz odtujitve;
                                    
                                 
                              
                                    
                                       (h)
                                    
                                 
                                 
                                    
                                       pogodbene obveze za nakupovanje, izdelovanje ali razvoj naložbenih nepremičnin ali pa za popravila, vzdrževanje ali izboljšave.
                                    
                                 
                              
                  
               Model poštene vrednosti
            
            
                     
                        
                           76.
                        
                     
                     
                        Poleg razkritij, ki jih zahteva 75. člen, mora podjetje, ki uporablja model poštene vrednosti iz 33.–55. člena, razkriti tudi uskladitev med knjigovodsko vrednostjo naložbenih nepremičnin na začetku in na koncu obdobja, ki prikazuje:
                        
                                    
                                       (a)
                                    
                                 
                                 
                                    
                                       povečanja, pri čemer ločeno razkrije tista, ki izhajajo iz pridobitev, in tista, ki izhajajo iz naknadnih izdatkov, ki se pripoznajo v knjigovodski vrednosti sredstva,
                                    
                                 
                              
                                    
                                       (b)
                                    
                                 
                                 
                                    
                                       povečanja, ki izhajajo iz pridobitev s poslovnimi združitvami,
                                    
                                 
                              
                                    
                                       (c)
                                    
                                 
                                 
                                    
                                       sredstva, razvrščena kot v posesti za prodajo ali vključena v skupino za odtujitev, ki je razvrščena kot v posesti za prodajo v skladu z MSRP 5, ter druge odtujitve,
                                    
                                 
                              
                                    
                                       (d)
                                    
                                 
                                 
                                    
                                       čiste dobičke ali čiste izgube iz naslova prilagoditev poštene vrednosti,
                                    
                                 
                              
                                    
                                       (e)
                                    
                                 
                                 
                                    
                                       čiste tečajne razlike, ki izhajajo iz prevedbe računovodskih izkazov v drugo predstavitveno valuto, in iz prevedbe poslovanja v tujini v predstavitveno valuto poročajočega podjetja,
                                    
                                 
                              
                                    
                                       (f)
                                    
                                 
                                 
                                    
                                       prenose na konte zalog in lastniško uporabljanih nepremičnin ali z njih; in
                                    
                                 
                              
                                    
                                       (g)
                                    
                                 
                                 
                                    
                                       druge spremembe.
                                    
                                 
                              
                  
                     
                        
                           77.
                        
                     
                     
                        Če je za naložbeno nepremičnino pridobljeno vrednotenje pomembno prilagojeno za namen računovodskih izkazov, na primer, da se podjetje izogiba dvakratnemu štetju sredstev ali obveznosti, pripoznanih v bilanci stanja kot ločena sredstva ali obveznosti, kot je opisano v 50. členu, mora podjetje razkriti uskladitev med pridobljenim vrednotenjem in prilagojenim vrednotenjem, ki je vključeno v računovodske izkaze, pri čemer posebej izkaže agregatno vrednost morebitnih pripoznanih obveznosti iz najema, ki so bile dodane, in katerimi koli drugimi pomembnimi prilagoditvami.
                     
                  
                     
                        
                           78.
                        
                     
                     
                        V izjemnih primerih iz 53. člena, kadar podjetje meri naložbene nepremičnine z uporabo modela nabavne vrednosti iz MRS 16 ali v skladu z MSRP 16, je treba z uskladitvijo, ki se zahteva v skladu s 76. členom, razkriti zneske, ki se nanašajo na te naložbene nepremičnine, ločeno od zneskov, ki se nanašajo na druge naložbene nepremičnine. Poleg tega mora podjetje razkriti:
                        
                                    
                                       (a)
                                    
                                 
                                 
                                    
                                       opis naložbene nepremičnine,
                                    
                                 
                              
                                    
                                       (b)
                                    
                                 
                                 
                                    
                                       pojasnilo, zakaj poštene vrednosti ni mogoče zanesljivo izmeriti;
                                    
                                 
                              
                                    
                                       (c)
                                    
                                 
                                 
                                    
                                       po možnosti razpon ocen, v katerem je zelo verjetno, da se nahaja poštena vrednost, in
                                    
                                 
                              
                                    
                                       (d)
                                    
                                 
                                 
                                    
                                       pri odtujitvi naložbene nepremičnine, ki ni izkazana po pošteni vrednosti:
                                    
                                    
                                                
                                                   (i)
                                                
                                             
                                             
                                                
                                                   dejstvo, da je podjetje odtujilo naložbeno nepremičnino, ki ni izkazana po pošteni vrednosti,
                                                
                                             
                                          
                                                
                                                   (ii)
                                                
                                             
                                             
                                                
                                                   knjigovodsko vrednost naložbene nepremičnine v času prodaje in
                                                
                                             
                                          
                                                
                                                   (iii)
                                                
                                             
                                             
                                                
                                                   znesek pripoznanega dobička ali pripoznane izgube.
                                                
                                             
                                          
                              
                  
               Model nabavne vrednosti
            
            
                     
                        
                           79.
                        
                     
                     
                        Poleg razkritij, ki se zahtevajo v 75. členu, mora podjetje, ki uporablja model nabavne vrednosti v skladu s 56. členom, razkriti tudi:
                        
                                    
                                       (a)
                                    
                                 
                                 
                                    
                                       uporabljene metode amortiziranja,
                                    
                                 
                              
                                    
                                       (b)
                                    
                                 
                                 
                                    
                                       dobo koristnosti ali uporabljene stopnje amortiziranja,
                                    
                                 
                              
                                    
                                       (c)
                                    
                                 
                                 
                                    
                                       bruto knjigovodsko vrednost in nabrano amortizacijo (povezano z nabranimi izgubami zaradi oslabitve) na začetku in na koncu obdobja,
                                    
                                 
                              
                                    
                                       (d)
                                    
                                 
                                 
                                    
                                       uskladitev med knjigovodsko vrednostjo naložbene nepremičnine na začetku in na koncu obdobja, ki prikazuje:
                                    
                                    
                                                
                                                   (i)
                                                
                                             
                                             
                                                
                                                   povečanja, pri čemer ločeno razkrije tista, ki izhajajo iz pridobitev, in tista, ki izhajajo iz naknadnih izdatkov, ki se pripoznajo kot sredstvo,
                                                
                                             
                                          
                                                
                                                   (ii)
                                                
                                             
                                             
                                                
                                                   povečanja, ki izhajajo iz pridobitev s poslovnimi združitvami,
                                                
                                             
                                          
                                                
                                                   (iii)
                                                
                                             
                                             
                                                
                                                   sredstva, razvrščena kot v posesti za prodajo ali vključena v skupino za odtujitev, ki je razvrščena kot v posesti za prodajo v skladu z MSRP 5, ter druge odtujitve,
                                                
                                             
                                          
                                                
                                                   (iv)
                                                
                                             
                                             
                                                
                                                   amortizacijo,
                                                
                                             
                                          
                                                
                                                   (v)
                                                
                                             
                                             
                                                
                                                   znesek pripoznanih izgub iz oslabitve in znesek odpravljenih izgub zaradi oslabitve v obdobju v skladu z MRS 36,
                                                
                                             
                                          
                                                
                                                   (vi)
                                                
                                             
                                             
                                                
                                                   čiste tečajne razlike, ki izhajajo iz prevedbe računovodskih izkazov v drugo predstavitveno valuto, in iz prevedbe poslovanja v tujini v predstavitveno valuto poročajočega podjetja,
                                                
                                             
                                          
                                                
                                                   (vii)
                                                
                                             
                                             
                                                
                                                   prenose na konte zalog in lastniško uporabljanih nepremičnin ali z njih; in
                                                
                                             
                                          
                                                
                                                   (viii)
                                                
                                             
                                             
                                                
                                                   druge spremembe.
                                                
                                             
                                          
                              
                                    
                                       (e)
                                    
                                 
                                 
                                    
                                       pošteno vrednost naložbene nepremičnine. Podjetje mora v izjemnih primerih, opisanih v 53. členu, kadar ne more zanesljivo izmeriti poštene vrednosti naložbene nepremičnine, razkriti:
                                    
                                    
                                                
                                                   (i)
                                                
                                             
                                             
                                                
                                                   opis naložbene nepremičnine,
                                                
                                             
                                          
                                                
                                                   (ii)
                                                
                                             
                                             
                                                
                                                   pojasnilo, zakaj poštene vrednosti ni mogoče zanesljivo izmeriti; in
                                                
                                             
                                          
                                                
                                                   (iii)
                                                
                                             
                                             
                                                
                                                   če je možno, razpon ocen, znotraj katerega se zelo verjetno nahaja poštena vrednost.
                                                
                                             
                                          
                              
                  PREHODNE DOLOČBE
            
               Model poštene vrednosti
            
            
                     
                        
                           80.
                        
                     
                     
                        Podjetje, ki je prej uporabljalo MRS 40 (2000) in prvič izbere, da bo razvrščalo in obračunavalo nekatere ali vse ustrezne deleže v nepremičninah v poslovnem najemu kot naložbene nepremičnine, mora pripoznati učinek, ki ga ima ta izbira, kot prilagoditev začetnega stanja zadržanega čistega dobička za obdobje, v katerem je bila izbira prvič storjena. Poleg tega:
                        
                                    
                                       (a)
                                    
                                 
                                 
                                    
                                       če je podjetje prej javno razkrilo (v računovodskih izkazih ali drugače) pošteno vrednost svojih deležev v nepremičninah v preteklih obdobjih (merjeno na podlagi, ki je v skladu z opredelitvijo poštene vrednosti iz MSRP 13), se podjetju priporoča, vendar se od njega ne zahteva, da:
                                    
                                    
                                                
                                                   (i)
                                                
                                             
                                             
                                                
                                                   preračuna začetni saldo zadržanega čistega dobička za najzgodnejše predstavljeno obdobje, za katero je bila ta poštena vrednost javno razkrita, in
                                                
                                             
                                          
                                                
                                                   (ii)
                                                
                                             
                                             
                                                
                                                   prevrednoti primerjalne informacije za takšna obdobja in
                                                
                                             
                                          
                              
                                    
                                       (b)
                                    
                                 
                                 
                                    
                                       če podjetje ni prej javno razkrilo informacij, opisanih v točki (a), ne sme preračunati primerjalnih informacij in mora razkriti to dejstvo.
                                    
                                 
                              
                  
                     
                        81.
                     
                     
                        Ta standard zahteva drugačno obravnavo kot MRS 8. MRS 8 zahteva, da se primerjalne informacije preračunajo, razen če to ni izvedljivo.
                     
                  
                     
                        82.
                     
                     
                        Kadar podjetje prvič uporabi ta standard, prilagoditev začetnega salda zadržanega čistega dobička vključuje prerazvrstitev vsakega zneska v prevrednotovalnem presežku naložbenih nepremičnin.
                     
                  
               Model nabavne vrednosti
            
            
                     
                        83.
                     
                     
                        MRS 8 se uporablja pri vsaki spremembi računovodskih usmeritev, ki se pojavi, kadar podjetje prvič uporabi ta standard in se odloči za uporabo modela nabavne vrednosti. Posledica spremembe računovodskih usmeritev je tudi prerazvrstitev vsakega zneska v prevrednotovalnem presežku naložbenih nepremičnin.
                     
                  
                     
                        
                           84.
                        
                     
                     
                        Zahteve 27.–29. člena, ki se nanašajo na začetno merjenje posamezne naložbene nepremičnine, pridobljene v transakciji menjave sredstev, veljajo izključno za bodoče transakcije.
                     
                  
               Poslovne združitve
            
            
                     
                        
                           84 A
                        
                     
                     
                        
                           Cikel letnih izboljšav MSRP 2011–2013, ki je bil izdan decembra 2013, je dodal 14.A člen in naslov pred 6. členom. Podjetje uporablja navedeno spremembo za naprej za pridobitve naložbenih nepremičnin od začetka prvega obdobja, za katero sprejme navedeno spremembo. Posledično se obračunavanje pridobitev naložbenih nepremičnin v prejšnjih obdobjih ne prilagodi. Vendar se podjetje lahko odloči, da bo uporabilo spremembo za posamezne pridobitve naložbenih nepremičnin, do katerih je prišlo pred začetkom prvega letnega obdobja, ki je nastopilo na datum začetka veljavnosti ali po tem datumu, če in zgolj če so mu na voljo informacije, potrebne za uporabo te spremembe za zgodnejše transakcije.
                     
                  
               MSRP 16
            
            
                     
                        
                           84 B
                        
                     
                     
                        Ob prvi uporabi MSRP 16 in z njim povezanih sprememb tega standarda podjetje za naložbene nepremičnine, ki jih poseduje kot sredstvo, ki predstavlja pravico do uporabe, uporabi zahteve glede prehoda iz Priloge C MSRP 16.
                     
                  DATUM ZAČETKA VELJAVNOSTI
            
                     
                        85.
                     
                     
                        Podjetje začne uporabljati ta standard za letna obdobja, ki se začnejo 1. januarja 2005 ali pozneje. Uporaba pred tem datumom je priporočljiva. Če podjetje uporablja ta standard za obdobje pred 1. januarjem 2005, mora to razkriti.
                     
                  
                     
                        85 A
                     
                     
                        Z MRS 1 Predstavljanje računovodskih izkazov (kot je bil popravljen 2007) je bila spremenjena terminologija, ki se uporablja v vseh MSRP. Poleg tega je spremenil 62. člen. Podjetje začne uporabljati navedene spremembe za letna obdobja, ki se začnejo 1. januarja 2009 ali pozneje. Če podjetje uporabi MRS 1 (kot je bil popravljen leta 2007) za zgodnejše obdobje, se morajo te spremembe uporabljati tudi za tako zgodnejše obdobje.
                     
                  
                     
                        85 B
                     
                     
                        Spremenjeni so bili 8., 9., 48., 53., 54. in 57. člen, 22. člen je bil črtan, 53.A in 53.B člen pa sta bila dodana v okviru Izboljšav MSRP, izdanih maja 2008. Podjetje uporablja te spremembe za naprej, za letna obdobja, ki se začnejo 1. januarja 2009 ali po tem datumu. Podjetje lahko uporabi spremembe v zvezi z naložbeno nepremičnino v gradnji od katerega koli datuma pred 1. januarjem 2009, če so bile poštene vrednosti naložbenih nepremičnin v gradnji izmerjene na te datume. Uporaba pred tem datumom je dovoljena. Če podjetje uporabi spremembe za zgodnejše obdobje, razkrije ta podatek in hkrati uporabi spremembe 5. in 81.E člena iz MRS 16 Opredmetena osnovna sredstva.
                     
                  
                     
                        85C
                     
                     
                        Z MSRP 13, ki je bil izdan maja 2011, je bila spremenjena opredelitev poštene vrednosti v 5. členu, spremenjeni so bili 26., 29., 32., 40., 48., 53., 53.B, 78.–80. in 85.B člen ter izbrisani 36.–39., 42.–47., 49., 51. in 75.(d) člen. Podjetje mora uporabljati navedene spremembe, kadar uporablja MSRP 13.
                     
                  
                     
                        85D
                     
                     
                        
                           Cikel letnih izboljšav 2011–2013, ki je bil izdan decembra 2013, je dodal naslove pred 6. členom in za 84. členom ter 14.A in 84.A člen. Podjetje začne uporabljati navedene spremembe za letna obdobja, ki se začnejo 1. julija 2014 ali pozneje. Uporaba pred tem datumom je dovoljena. Če podjetje uporablja te spremembe za zgodnejše obdobje, mora to razkriti.
                     
                  
                     
                        85E
                     
                     
                        Z MSRP 15 Prihodki iz pogodb s kupci, izdanim maja 2014, so bili spremenjeni 3.(b), 9., 67. in 70. člen. Podjetje mora uporabljati navedene spremembe, kadar uporablja MSRP 15.
                     
                  
                     
                        85F
                     
                     
                        Z MSRP 16, izdanim januarja 2016, je bilo spremenjeno področje uporabe MRS 40, saj so bile naložbene nepremičnine opredeljene tako, da zajemajo tako naložbene nepremičnine, ki jih ima podjetje v lasti, kot tudi nepremičnine, ki jih poseduje najemnik kot sredstvo, ki predstavlja pravico do uporabe. Z MSRP 16 so bili spremenjeni 5., 7., 8., 9., 16., 20., 30., 41., 50., 53., 53.A, 54., 56., 60., 61., 62., 67., 69., 74., 75., 77. in 78. člen, dodani 19.A, 29.A, 40.A in 84.B člen z ustreznimi naslovi, ter črtani 3., 6., 25., 26. in 34. člen. Podjetje mora uporabljati navedene spremembe, kadar uporablja MSRP 16.
                     
                  RAZVELJAVITEV MRS 40 (2000)
            
                     
                        86.
                     
                     
                        Ta standard nadomešča MRS 40 Naložbene nepremičnine (izdan 2000).